
Šis pranešimas remiasi keliais 
šalutiniais ir trim pagrindiniais šaltiniais, kurie čia, pradžioje, iš- 
vardijami, bet daugiau neminimi. Pagrindiniai šaltiniai: policijos 
apklausos protokolai, advokatas dr. Hubertas Blorna, taip pat jo 
mokyklos ir studijų draugas prokuroras Pėteris Hachas, kuris — 
suprantama, konfidencialiai - papildomai nušvietė apklausos pro- 
tokolus, tam tikras tardymo organų priemones ir tyrimo rezulta- 
tus, neatsispindinčius protokoluose; bet, kaip kad būtinai reikia 
pridurti, ne oficialiam, o tik privačiam naudojimui, mat jam tie- 
siog prislėgė širdį bėda, ištikusi jo draugą Blorną, kuris negalėjo 
viso šito suvokti ir vis dėlto manė, kad „kai gerai pagalvoju, tai 
ne nesuvokiama, o beveik logiška“. Kadangi dėl kaltinamosios 
elgesio ir labai sunkios jos gynėjo dr. Blornos padėties Katarinos 
Blum atvejis vis tiek liks daugiau ar mažiau fiktyvus, tai tam tik- 
ras labai žmogiškas, ne visai korektiškas Hacho poelgis, ko gero, 
yra ne tik suprantamas, bet ir atleistinas. Šalutinių šaltinių, tiek 
didesnės, tiek ir mažesnės reikšmės, čia neverta minėti, nes iš pa- 
ties pranešimo matyti, kokie jie susipainioje, painūs, sumišę, pri- 
klausomi, šališki ir kokie jų parodymai. 

Jei kartkartėmis pasirodytų, 
kad pranešimas „liejasi“— mat čia tiek daug kalbama apie šalti- 
nius, - prašome atleisti: tai buvo neišvengiama. Atsižvelgiant į 


„šaltinius“ ir „liejimąsi“, negalima šnekėti apie kompoziciją, tad 
vietoj jos, ko gero, reikėtų pasirinkti suvedimo sąvoką (tam įvar- 
dyti dar siūlomas tarptautinis žodis „kondukcija“), ir Si sąvoka 
turėtų būti suprantama kiekvienam, kas kada nors vaikystėje (o 
gal net ir suaugęs) žaidė balose, prie balų ir su balomis, jas nulei- 
dinėdavo, jungdavo kanalais, semdavo, kreipdavo, sukdavo, kol 
galiausiai į vieną bendrą kanalą suvesdavo visą turimą balų van- 
dens potencialą, kad šis nubėgtų į žemesnę vietą, o galbūt net 
pagal nustatytą tvarką arba tvarkingai — tiesiai į valdžios organų 
paruoštą nutekamąjį vamzdį arba griovį. Taigi daroma ne kas 
kita, o tik savotiškas drenažas arba nusausinimas. Gryniausia 
tvarkdarystė! Tad jeigu šis pasakojimas retkarčiais įsibėgės, o tai 
priklauso nuo to, vienodi ar skirtingi yra lygiai, prašome dova- 
noti, juk galų gale egzistuoja ir užtūros, užtvankos, seklumos, ne- 
vykusios kondukcijos bei šaltiniai, kurie „negali susieiti“, be to, 
esama povandeninių srovių ir t. t. ir t. t. 

Faktai, kuriuos tikriausiai rei- 
kėtų išdėstyti visų pirma, yra brutalūs: 1974 02 20, trečiadienį, 
likus savaitei iki Pelenų dienos, viename mieste jauna dvidešimt 
septynerių metų moteris vakare, prieš 18.45 val., išeina iš namų 
ketindama dalyvauti privačiame šokių vakare. 


(6) 


Po keturių dienų, po - iš tiesų tenka taip vadinti (čia nurodo- 
mi būtini lygių skirtumai, be kurių neįmanoma tėkmė) - dra- 
matiškos įvykių raidos, sekmadienio vakarą, maždaug tuo pa- 
čiu laiku - tiksliau sakant, prieš 19.04 val. - toji moteris skambi- 
na į vyresniojo policijos komisaro Valterio Mėdingo buto duris, 
kai šis tarnybiniais, o ne asmeniniais sumetimais kaip tik ruo- 
šiasi persirengti šeichu, ir duoda išsigandusiam Mėdingui pa- 
rodymus, jog vidudienį, prieš 12.15 val., ji savo bute nušovusi 
žurnalistą Vernerį Tetgesą, tegu komisaras liepiąs išlaužti jos 
buto duris ir „paimti“ negyvėlį; ji pati nuo 12.15 val. iki 19.00 
val. basčiusis po miestą mėgindama pradėti atgailauti, tačiau 
atgailauti nepradėjusi; be to, ji prašanti ją suimti, ji norėtų būti 
ten, kur ir jos „mielasis Liudvikas“. 

Mėdingas, pažįstantis jaunąją moterį iš įvairiausių apklausų ir 
jaučiantis jai tam tikrą prielankumą, nė akimirkos neabejoja jos 
parodymais, asmeniniu automobiliu nuveža ją į policijos valdy- 
bą, informuoja savo viršininką, vyriausiąjį policijos komisarą Beic- 
mene, liepia nugabenti jaunąją moterį į kamerą, o po penkiolikos 
minučių susitinka su Beicmene prie jos buto durų, kur atitinka- 
mai apmokyta grupė išlaužia duris ir išvysta, kad jaunosios mo- 
ters parodymai pasitvirtino. 

Čia neverta per daug postringauti apie kraują, nes neišven- 
giamais turi būti laikomi tik būtini lygių skirtumai, o šiaip siūlo- 
me televiziją ir kiną, tokio pobūdžio siaubo filmus bei miuzik- 
lus; jei čia kas ir tekės, tai ne kraujas. Galbūt reikėtų nurodyti tik 
kai kuriuos spalvinius efektus: nušautasis Tetgesas vilkėjo im- 
provizuotą šeicho kostiumą, pasiūtą iš gerokai sudilusios pa- 
klodės, o juk visi žino, ką gali padaryti didelis kraujo kiekis di- 
deliame baltame fone; tada pistoletas neišvengiamai virsta be- 
veik purkštuvu, o kadangi šis kostiumas buvo iš drobės, atvejis 
labiau primena moderniąją tapybą arba dekoraciją nei drenažą. 
Tiek to. Taigi tokie yra faktai. 

Kurį laiką atrodė galimas daly- 
kas, kad Blum auka buvo ir fotožurnalistas Adolfas Šioneris, kurį 
tik Pelenų dieną irgi nušautą rado miškelyje į vakarus nuo besi- 
linksminančio miesto, bet paskui, nustačius chronologinę įvykių 
eigą, „įrodyta, kad tai nepasitvirtino“. Vėliau taksistas paliudijo 
vežęs į minėtą miškelį Šionerį, kuris taip pat buvo persirengęs 
šeichu, su jauna moterimi, persirengusia andalūze. Taigi Tetge- 
sas buvo nušautas jau sekmadienį apie pietus, o Šioneris - tik ant- 
radienį apie pietus. Nors greitai išsiaiškinta, kad ginklas, rastas 
šalia Tetgeso, jokiu būdu negalėjo būti tas pats, kuriuo nužudy- 
tas Šioneris, keletą valandų įtarimas krito ant Blum, svarbiausia — 
dėl motyvo. Jeigujau ji turėjo pagrindo keršyti Tetgesui, tai mažų 
mažiausia tiek pat pagrindo turėjo keršyti ir Šioneriui. Bet kad 
Blum būtų galėjusi turėti du ginklus, paiešką vykdantiems orga- 
nams vis dėlto pasirodė labai neįtikėtina. Savo kruviną nusikalti- 
mą Blum įvykdė ramiai pasvėrusi; vėliau paklausta, ar ji nušovu- 
si ir Šionerį, Blum neaiškiai atsakė klausimu: 

— Taip, o kodėl gi ir šito ne? 


Bet paskui liautasi įtarinėti ją dar ir Šionerio nužudymu, juo 
labiau kad ir alibi tyrimai beveik vienareikšmiškai įrodė jos ne- 
kaltumą. Nė vienas, pažinojęs Katariną Blum arba susipažinęs su 
jos charakteriu tyrimo metu, neabejojo, kad jei ji būtų nužudžiusi 
Šionerį, būtų prisipažinusi neišsisukinėdama. Šiaip ar taip, tak- 
sistas, vežęs porelę į miškelį („Aš veikiau sakyčiau, jog tai sulau- 
kėję krūmai“, - pareiškė jis), iš nuotraukos Blum neatpažino. 

— Dieve mano, - tarė jis, - šitos žavios jaunutės rudaplaukės, 
1,63-1,68 m ūgio, lieknos ir kokių 24-27 metų, juk per karnavalą 
Cia jų sukinėjasi šimtai tūkstančių. 

Šionerio bute nerasta jokių Blum pėdsakų, jokios užuominos 
apie andalūzę. Šionerio kolegos ir pažįstami žinojo tik, jog antra- 

dienį priešpiet jis „iįšdūmė su kažkokia mergužėle“ iš smuklės, 
kurioje rinkdavosi Žurnalistai. 

Aukštas karnavalo funkcionie- 
rius, vyno pirklys ir šampano atstovas, galintis pasigirti, jog vėl 
atgaivino humorą, neslėpė pasitenkinimo, kad apie abu nusikal- 
timus pranešta tik pirmadienį ir trečiadienį: 

— Kai, prasidėjus šventėms, dedasi tokie dalykai, galas ir gerai 
nuotaikai, ir bizniui. Jei paaiškės, kad persirengimai padeda kri- 
minaliniams nusikaltimams, nuotaika iš karto dings, o biznis 
žlugs. Gryniausia šventvagystė. Išdaigoms ir linksmybėms reikia 
pasitikėjimo, tai jų pamatas. 


ei 


Kai buvo paskelbta apie abiejų 
LAIKRAŠČIO žurnalistų nužudymą, LAIKRAŠTIS reagavo ga- 
na keistai. Beprotiškas susijaudinimas! Antraštės. Pirmieji pus- 
lapiai. Specialios laidos. Nežmoniško dydžio pranešimai apie 
mirtį. Sakytum - jeigu jau šiame pasaulyje iš viso šaudoma — 
žurnalisto nužudymas būtų kažin kas ypatinga, svarbiau nei, 
tarkime, banko direktoriaus, banko tarnautojo ar plėšiko nu- 
žudymas. 

Čia reikia atkreipti dėmesį į perdėtą spaudos susidomėjimą, 
nes ne tik LAIKRAŠTIS, bet ir kiti laikraščiai į žurnalisto nužu- 
dymą iš tiesų žiūrėjo kaip į kažką itin blogo, baisaus, kone iškil- 
mingo, galima sakyti, beveik kaip į ritualinę žmogžudystę. Net- 

gi kalbėta apie „savo profesijos auką“, o pats LAIKRAŠTIS, ži- 
noma, atkakliai laikėsi versijos, jog ir Šrioderis esąs Blum auka, 
ir nors tenka pripažinti, kad Tetgesas tikriausiai nebūtų nušau- 
tas, jei būtų buves ne Žurnalistas (o, pavyzdžiui, batsiuvys arba 
kepėjas), vis dėlto reikėtų pamėginti išsiaiškinti — gal verčiau 
šnekėti apie profesijos sąlygotą mirtį, nes dar bus nušviesta, ko- 
dėl tokia protinga ir ganėtinai santūri asmenybė kaip Blum ne 
tik planavo, bet ir įvykdė žmogžudystę bei lemiamu, jos išpro- 
vokuotu momentu ne tik griebėsi pistoleto, bet ir panaudojo jį. 


[Z 


O dabar nedelsdami vėl perei- 
kime iš šito paties žemiausiojo lygmens į aukštesnę plotmę. Gana 
kraujo. Pamirškime spaudos susijaudinimą. Per tą laiką Katari- 
nos Blum butas išvalytas, nepataisomai sugadinti kilimai atsidū- 
rė šiukšlyne, baldai nušluostyti ir sustumdyti į vietas, visa tai ap- 
mokėjo ir patvarkė dr. Blorna, kuris gavo tokius įgaliojimus per 
savo draugą Hachą, nors dar toli gražu nėra aišku, ar Blorna taps 
turto valdytoju. 

Kad ir kaip būtų, šita Katarina Blum per penkerius metus in- 
vestavo šešiasdešimt tūkstančių markių grynais į šimtą tūkstan- 
čių markių kainuojantį nuosavą butą, taigi - kaip pareiškė jos bro- 
lis, šiuo laiku atliekantis trumpalaikę bausmę, - ten galima „nu- 
gvelbti šį bei tą apčiuopiama“. Bet kas gi tada apmokėtų likusių 
keturiasdešimties tūkstančių markių procentus ir amortizaciją, net 
jeigu ir reikia įskaičiuoti gerokai padidėjusią vertę. Lieka ne tik 
aktyvas, bet ir pasyvas. 

Šiaip ar taip, Tetgesas seniai palaidotas (perdėtai prabangiai, 
kaip kad konstatavo kai kurie žmonės). Nors ir keista, Šionerio 
mirtis ir laidotuvės nesukėlė tiek rūpesčio ir dėmesio. Bet kodėl? 

Nes jis buvo ne „savo profesijos auka“, o matyt, pavydo dramos 
auka? Šeicho kostiumas - prokuratūros saugykloje, kaip ir pisto- 
letas (08 kalibro), apie kurio atsiradimą žino tik Blorna, o policija 
ir prokuratūra veltui stengėsi apie jį išsiaiškinti. 

Tyrimas, ką veikė Blum per ke- 
turias neaiškias dienas, klostėsi sėkmingai, kol buvo tikrinamos 
pirmosios dienos, tačiau įstrigo, kai reikėjo nustatyti, ką ji veikusi 
sekmadienį. 

Trečiadienį po pietų Blorna pats išmokėjo Katarinai Blum du 
pilnus savaitinius atlyginimus po 280 Vokietijos markių, vieną 
už tą savaitę, o kitą už ateinančią, nes jis su žmona rengėsi žiemos 
atostogų. Katarina ne tik pažadėjo, bet siekte prisiekė Blornoms, 


kad pagaliau vieną kartą pailsės ir pasimėgaus karnavalu, o ne 
eis papildomai uždarbiauti, kaip visus tuos metus. Ji linksmai pra- 
nešė Blornoms, kad vakare esanti pakviesta į nedidelį uždarą po- 
būvį pas savo krikštamotę, drauge ir patikėtinę Elzę Voltersheim 
ir labai tuo džiaugiasi, ji taip seniai turėjusi progos pašokti. Į tai 
ponia dr. Blorna jai atsakiusi: 

— Luktelk, Katrynėle, kai grįšime, vėl suruošime pobūvį, ir tu 
vėl galėsi šokti. 

Nuo to laiko, kai atsikraustė į miestą, prieš kokius penkerius ar 
šešerius metus, Katarina vis skųsdavosi, kad neįmanoma „papras- 
čiausiai nueiti kur nors pašokti“. Ji pasakojo Blornoms, jog mieste 
esama tokių pašiūrių, kuriose, tiesą sakant, tik nusmurgėliai stu- 
dentai ieškosi nemokamų kekšių, paskui dar esama tokių bohe- 
miškų vietelių, kuriose jai irgi atrodė per daug baisu, o konfesi- 
nius šokius ji tiesiog niekino. 

Lengvai nustatyta, kad trečiadienį po pietų Katarina dvi va- 

landas dar dirbo pas sutuoktinius Hypercus, kuriems retsykiais 
jų prašoma padėdavo. Kadangi per karnavalą Hypercai irgi išvy- 
ko iš miesto ir keliavo pas savo dukterį į Lemgo, Katarina savo 
„Volkswagenu“ dar nuvežė abu senuosius ponus į geležinkelio 
stotį. Nors buvo labai sunku rasti vietą automobiliui pastatyti, 
Katarina užsispyrė palydėti juos į peroną ir panėšėti jų daiktus. 
(- Ne už pinigus, ne, už tokias paslaugas mes net nedrįstame 
jai ko nors siūlyti, tai ją labai įžeistų, - paaiškino ponia Hyperc.) 
Įrodyta, kad traukinys išvyko 17.30 val. Jeigu sutiksime, kad 
Katarina neišvengiamai sugaišo nuo penkių iki dešimties minu- 
čių, kol prasidedančiame karnavalo šurmulyje rado savo auto- 
mobilį, dar dvidešimt ar netgi dvidešimt penkias minutes, kol 
pasiekė užmiesčio parke esančius savo namus, į kuriuos galėjo 
įžengti tik tarp 18.00 ir 18.15 val., tai jai nelieka nė vienos laisvos 
minutės, jei būsime teisingi ir teiksimės sutikti su tuo, kad ji nu- 
siprausė, persivilko ir šiek tiek užkando, mat jau prieš 19.25 val. 
ji pasirodė pas ponią Voltersheim pobūvyje, į kurį atvyko ne 
automobiliu, o tramvajumi, ir nebuvo persirengusi nei beduine, 
nei andalūze, o tik su raudonu gvazdiku plaukuose, raudono- 
mis kojinėmis ir batais, labai uždara palaidinuke iš medaus spal- 
vos Honano šilko ir tokios pat spalvos paprastu tvido švarku. 
Gal atrodo nesvarbu, - automobiliu ar tramvajumi važiavo Ka- 
tarina į pobūvį, bet čia reikia tą paminėti, nes tyrimo metu šitai 


turėjo didelės reikšmės. 
J. 


Nuo tos akimirkos, kai Katari- 
na įžengė į Voltersheim butą, tyrimas palengvėja, nes ji, pati to ne- 
nujausdama, nuo 19.25 val. buvo stebima policijos. Visą vakarą, 
nuo 19.30 iki 22.00 val., kai su tokiu Liudviku Giotenu išėjo iš buto, 
Katarina, kaip kad vėliau pati teigė, šoko „aistringai ir tik“ su juo. 

Čia derėtų neužmiršti padėko- 
ti prokurorui Pėteriui Hachui, nes jam ir tik jam turime būti 


dėkingi už informaciją, beveik prilygstančią teisininkų virtuvės 
paskaloms, kad nuo tos akimirkos, kai Blum su Giotenu išėjo iš 
Voltersheim buto, kriminalinės policijos komisaras Ervinas Beic- 
menė liepė klausytis Voltersheim ir Blum telefoninių pokalbių. 
Tai įvyko tokiu būdu, kad tikriausiai verta apie tai papasakoti. 
Tokiais atvejais Beicmenė skambina už tai atsakingam viršinin- 
kui ir sako jam: 
— Man vėl reikia mano gnybčiukų. Šįsyk dviejų. 

Matyt, Giotenas neskambino 
is Katarinos buto. Bent jau Hachas apie tai nieko nežinojo. Tikra 
yra tai, kad Katarinos butas buvo akylai saugomas, ir kai ketvir- 
tadienį ryte iki 10.30 val. telefono skambučių nebuvo, o Giotenas 
is buto neišėjo, Beicmenė ėmė netekti kantrybės ir nervintis, į bu- 


tą įsiveržė aštuoni iki dantų ginkluoti policininkai, butas buvo 
tiesiog Sturmuote šturmuojamas, laikantis griežčiausių atsargu- 
mo taisyklių, apieškotas, tačiau Gioteno čia neberado, rado tik „iš 
pažiūros nepaprastai atsipalaidavusią, kone laimingą“ Katariną, 
stovinčią virtuvėje prie indaujos, kur ji gėrė kavą iš didelės taurės 
ir kramsnojo sviestu ir medumi užteptą baltos duonos riekę. Ji 
kėlė įtarimą todėl, kad atrodė ne nustebusi, bet rami, „o gal net 
triumfuojanti“. Ant nuogo kūno Katarina vilkėjo ramunėmis siu- 
vinėtą žalią medvilninį chalatą, ir kai komisaras Beicmenė („gan 
šiurkščiai“, kaip kad ji vėliau pasakojo) jos paklausė, kur dingęs 

Giotenas, Katarina atsakė nežinanti, kada Liudvikas išėjęs iš na- 
mų. Ji nubudusi prieš 9.30 val., o jo jau nebuvę. 

— Net neatsisveikino? 

— Ne. 

Šioje vietoje reikėtų ką nors su- 
žinoti apie vieną didžiai ginčytiną Beicmenės klausimą, apie kurį 
sykį prasitarė Hachas, po to atsiėmė savo žodžius, paskui vėl vis- 
ką pakartojo ir antrą kartą atsiėmė savo žodžius. Blorna laiko šį 
klausimą svarbiu, nes mano, jog jei šis klausimas tikrai buvęs už- 
duotas, jis ir niekas daugiau galėjęs sukelti Katarinai pagiežą, gė- 
dą ir įtūžį. Kadangi Blorna ir jo žmona apibūdina Katariną kaip 
nepaprastai jautrią, beveik perdėtai drovią sekso reikaluose, rei- 
kėtų turėti omenyje galimybę, jog Beicmenė —- taip pat baisingai 
įtūžęs, kad paspruko Giotenas, kurį jis jau tarėsi turįs savo ranko- 
se - galėjęs užduoti ginčytinąjį klausimą. Beicmenė neva paklau- 
sęs erzinamai ramios, į savo indaują atsirėmusios Katarinos: 

— Tai arjis tave išdulkino? 


O Katarina išraudusi ir išdidžiai triumfuodama atsakiusi: 

— Ne, aš šito taip nevadinčiau. 

Neabejojant galima numanyti, kad jei Beicmenė uždavė šį klau- 
simą, nuo tos akimirkos tarp jo ir Katarinos nebegalėjo rastis jo- 
kio pasitikėjimo. Fakto, kad tarp jųdviejų iš tiesų neatsirado pasi- 
tikėjimo, — nors tikromis žiniomis Beicmenė, kuris laikomas „ne 
tokiu jau blogu“, ir bandė tą pasitikėjimą įgyti, - negalima trak- 
tuoti kaip galutinio įrodymo, jog Beicmenė tikrai uždavė nelem- 
tąjį klausimą. Kad ir kaip būtų, Hachas, kuris dalyvavo apieškant 
butą, draugų ir pažįstamų yra laikomas „pamišusiu dėl sekso“, 
taigi galimas daiktas, kad, išvydus nepaprastai patrauklią Blum, 

taip laisvai atsirėmusią į savo indaują, jam pačiam kilo tokia stor- 
žieviška mintis, ir jis pats mielai būtų uždavęs šį klausimą arba 
mielai atlikęs su ja taip grubiai nusakytus veiksmus. 


iš6] 


Po to buvo kruopščiai apieško- 
tas butas, areštuoti kai kurie daiktai, visų pirma įvairiausi raštai. 
Katarinai Blum leido apsirengti vonios kambaryje, dalyvaujant 
moteriai pareigūnei Plecer. Tačiau vonios durys privalėjo likti pra- 
viros; jas kuo griežčiausiai saugojo du ginkluoti pareigūnai. Ka- 


tarinai leido pasiimti rankinuką, o kadangi atrodė įmanoma, jog 
ją suims, jai leido pasiimti naktinius marškinius, tualetines smulk- 
menas, ką nors skaityti. Katarinos biblioteką sudarė keturi roma- 
nai apie meilę, trys kriminaliniai romanai, taip pat Napoleono ir 
Švedijos karalienės Kristinos biografijos. Visos knygos iš vieno 
knygų klubo. Kadangi Katarina nuolat klausinėjo: „Bet už ką, už 
ką gi, kuo aš nusikaltau?“ - kriminalinės policijos pareigūnė Ple- 
cer pagaliau mandagiai jai paaiškino, jog Liudvikas Giotenas esąs 
seniai ieškomas banditas, beveik įkaltintas banko apiplėšimu ir 
įtariamas žmogžudyste bei kitais nusikaltimais. 

Kai prieš 11.00 val. Katariną 


Blum pagaliau išvedė iš jos buto apklausai, galų gale vis dėlto 


nutarė nedėti jai antrankių. Tiesa, Beicmenė buvo linkęs reikalau- 
ti antrankių, tačiau po trumpo pokalbio su pareigūne Plecer ir 
savo asistentu Mėdingu sutiko jų atsisakyti. Dėl tą dieną praside- 

dančio Užgavėnių karnavalo daugybė namo gyventojų nėjo į dar- 
bą ir dar nebuvo išsiruošę į kasmetines saturnališkas eitynes, šven- 
tes ir t.t., tad kokios trys dešimtys vienuolikaaukščio daugiabu- 
čio namo kaimynų, vilkinčių apsiaustais bei šilkiniais ir frotiniais 
chalatais, stypsojo vestibiulyje, o fotožurnalistas Šioneris stovėjo 
uz kelių žingsnių nuo lifto, kai tarp Beicmenės ir Mėdingo iš lifto 
išlipo Katarina Blum, iš šonų apsupta ginkluotų policijos parei- 
gūnų. Ją daug kartų fotografavo iš priekio, iš nugaros, iš šono, o 
paskutinį sykį - susivėlusią ir gana nemaloniai susiraukusią, nes 
iš gėdos ir sumišimo ji vis dangstėsi veidą ir susipainiojo tarp sa- 
vo rankinuko, krepšio su tualetiniais reikmenimis ir plastikinio 
maišelio, kuriame buvo dvi knygos ir rašymo priemonės. 


šo) 


Po pusvalandžio, kai jai buvo 
išvardytos jos teisės ir suteikta galimybė šiek tiek apsitvarkyti, 
dalyvaujant Beicmenei, Mėdingui, poniai Plecer, taip pat proku- 
rorams dr. Kortenui ir Hachui, prasidėjo apklausa, kuri buvo pro- 
tokoluojama: „Aš esu Katarina Bretlo, mergautine pavarde Blum. 
Gimiau 1947 m. kovo 2 d. Gemelsbroiche, Kuiro apskrityje. Mano 
tėvas buvo kalnakasys Pėteris Blumas. Jis mirė, kai man buvo še- 
šeri, trisdešimt septynerių metų, nuo plaučių sužeidimo, patirto 
per karą. Po karo tėvas vėl dirbo skalūno kasykloje, ir jam įtarė 
plaučių dulkialigę. Po jo mirties motina turėjo vargo dėl pensijos, 
nes aprūpinimo valdyba ir kalnakasių sąjunga niekaip negalėjo 
susitarti. Jau nuo mažumės gavau triūsti po namus, mat tėvas 
dažnai sirgdavo, tad likdavo be uždarbio, o motina tai vienur, tai 
kitur eidavo dirbti valytoja. Mokykloje man sekėsi gerai, nors ir 
besimokydama dažnai turėdavau šeimininkauti, ne tik namie, bet 
ir pas kaimynus bei kitus kaimo gyventojus, kur padėdavau kep- 

ti, virti, konservuoti bei skersti. Taip pat dirbdavau daugybę na- 
mų ruošos darbų ir talkindavau nuimant derlių. Su savo krikšta- 
motės, ponios Elzės Voltersheim iš Kuiro, pagalba, 1961 m. bai- 
gusi mokyklą, gavau namų darbininkės vietą Gerberso mėsinėje, 
kur retkarčiais padėdavau ir prekiauti. Nuo 1962 iki 1965 m., pa- 
dedama ir finansiškai remiama savo krikštamotės ponios Volters- 
heim, dirbusios ten mokymo meistre, lankiau Kuire namų ūkio mo- 
kyklą, kurią baigiau įvertinimu „labai gerai“. Nuo 1966 iki 1967 m. 
dirbau ūkvede visą dieną veikiančiame Kėšlerio firmos vaikų dar- 
želyje kaimyniniame Oftersbroiche, paskui gavau namų darbi- 
ninkės vietą pas gydytoją dr. Kluteną, taip pat Oftersbroiche, kur 
išbuvau tik vienerius metus, nes ponas daktaras vis dažniau ėmė 
prie manęs kabinėtis, o ponia daktarienė negalėjo šito pakęsti. Man 
irgi nepatiko šitie kabinėjimaisi. Man tai buvo koktu. 1968 m., kai 
keletą savaičių neturėjau darbo ir padėjau šeimininkauti savo mo- 
tinos namuose, o retsykiais talkindavau ir per Gemelsbroicho būg- 
nininkų korpuso susirinkimus bei kėglių vakarus, per savo vy- 
resnįjį brolį Kurtą Blumą susipažinau su tekstilės pramonės dar- 
bininku Vilhelmu Bretlo, už kurio po kelių mėnesių ištekėjau. Mes 
gyvenome Gemelsbroiche, kur savaitgaliais, esant dideliam išky- 
lautojų antplūdžiui, aš kartais talkindavau Klogo viešbučio vir- 
tuvėje, o retsykiais ir serviruodavau. Jau po pusmečio pajutau sa- 
vo vyrui nenugalimą antipatiją. Smulkesnių parodymų šiuo klau- 
simu nenorėčiau duoti. Palikau jį ir išsikrausčiau į miestą. Mus 
išskyrė, nes mane pripažino kalta, kad iš piktos valios palikau 
savo vyrą, ir aš susigrąžinau savo mergautinę pavardę. Iš pra- 
džių apsistojau pas ponią Voltersheim, o po kelių savaičių gavau 
ūkvedės ir namų darbininkės vietą ekonomisto dr. Fėnerno na- 
muose, kur ir apsigyvenau. Ponas dr. Fėnernas suteikė man gali- 
mybę lankyti vakarinius ir tobulinimosi kursus bei laikyti valstybi- 
nį ūkvedės specialybės egzaminą. Tai buvo labai malonu ir labai 
kilniadvasiška, tad likau pas jį ir išlaikiusi egzaminą. 1969 m. poną 
dr. Fėnerną suėmė, nes buvo nustatyta, jog stambios firmos, ku- 

rioms jis dirbo, nuslėpė didelius mokesčius. Prieš jį išvedant, po- 
nas dr. Fėnernas įteikė man voką su trim mėnesiniais atlyginimais 
ir paprašė, kad ir toliau žiūrėčiau tvarkos, sakė greitai grįšiąs, sakė 
jis. Likau dar mėnesį, maitinau jo tarnautojus, kurie dirbo jo konto- 
sodą, taip pat rūpinausi skalbiniais. Nešdavau švarius baltinius po- 
nui dr. Fėnernui į tardymo izoliatorių, taip pat nešdavau valgyti, 
pirmiausia Ardėnų paštetą, kurį išmokau gaminti pas mėsininką 
Gerbersą Kuire. Vėliau kontorą uždarė, namą konfiskavo, turėjau 
kraustytis iš savo kambario. Matyt, poną dr. Fėnerną įkaltino ir pi- 
nigų išeikvojimu bei klastotėmis, taigi jis tikrai pakliuvo į kalėjimą, 
kur aš ir toliau jį lankiau. Norėjau grąžinti jam tuos du mėnesinius 
atlyginimus, kuriuos buvau skolinga. Bet jis tiesiog uždraudė. La- 
bai greitai susiradau vietą pas sutuoktinius dr. Blornas, su kuriais 
susipažinau per poną Fėnerną. 

Blornos gyvena viloje gyvenvietėje-parke Ziūdštate. Nors man 
ten buvo siūloma pastogė, aš atsisakiau, norėjau pagaliau tapti 
nepriklausoma ir laisviau verstis savo profesija. Sutuoktiniai Blor- 
nos buvo man labai maloningi. Ponia dr. Blorna -ji dirba didelia- 
me architektų biure - padėjo man įsigyti nuosavą butą pietinia- 
me priemiestyje, butas buvo reklamuojamas kaip „Elegantiškas 
būstas prie upės“. Ponas dr. Blorna kaip pramonės advokatas, o 
ponia dr. Blorna kaip architektė žinojo tą namo projektą. Mudu 
su ponu dr. Blorna apskaičiavome 9-me aukšte esančio dviejų kam- 
barių buto su virtuve ir vonia finansavimą, procentus ir amorti- 
zaciją, ir kadangi per tą laiką pajėgiau susitaupyti 7000 Vokietijos 
markių, o sutuoktiniai Blornos laidavo už 30 000 Vokietijos mar- 
kių kreditą, aš jau 1970 m. pradžioje galėjau įsikraustyti į savo 
butą. Mažiausias mano mėnesinis įnašas iš pradžių sudarė apie 
1100 Vokietijos markių, bet kadangi sutuoktiniai Blornos neskai- 
čiavo pinigų už mano maistą, o ponia Blorna kiekvieną dieną man 
dar netgi įbrukdavo ką nors valgyti ir gerti, galėjau gyventi labai 
taupiai ir atidavinėti kreditą greičiau, nei pirma buvo planuota. 

Jau ketveri metai tvarkausi ir šeimininkauju ten savarankiškai, 
mano darbo diena prasideda septintą valandą ryto ir baigiasi prieš 
pusę penkių popiet, kai sutvarkau ir išvalau namus, viską super- 
ku ir paruošiu vakarienei. Taip pat rūpinuosi visais namų skalbi- 
niais. Nuo pusės penkių iki pusės šešių užsiimu savo pačios bui- 
timi, o tada pusantros ar dvi valandas paprastai dar dirbu pas 
sutuoktinius pensininkus Hypercus. Už darbą šeštadieniais ir sek- 
madieniais ir vieni, ir kiti man moka atskirai. Laisvalaikiu kartais 
dirbu pas kulinarą Kloftą arba padedu rengti priėmimus, pobū- 
vius, vestuves, vaišes, pokylius, dažniausiai - kaip laisvai sam- 
doma ūkvedė už bendrą sumą ir sava rizika, o kartais - ir Klofto 
firmos užsakymu. Sudarau sąmatą, organizuoju bei planuoju, o 
retsykiais dar verdu arba serviruoju. Mano bendrosios pajamos 
vidutiniškai sudaro nuo 1800 iki 2300 markių per mėnesį. Finan- 
sų skyrius mane laiko laisvai samdoma darbuotoja. Mokesčius ir 
draudimą moku pati. Visa tai... pajamų deklaravimą ir t.t. man 
už dyką tvarko Blornos kontora. Nuo 1972 m. pavasario turiu 
„Volkswageną“, 1968 m. gamybos, kurį man palankiomis sąly- 
gomis perleido Klofto firmoje dirbantis virėjas Verneris Klorme- 
ris. Man tapo per sunku pasiekti įvairias ir vis besikeičiančias dar- 
bo vietas visuomeniniu transportu. O įsigijusi automobilį tapau 
pakankamai mobili, kad galėčiau dirbti priėmimuose ir pokyliuo- 
se, rengiamuose atokiau esančiuose viešbučiuose. 


10 


Tai tesėsi nuo 11.30iki 12.30 val., 


o po valandos pertraukos - nuo 13.30 iki 17.45 val., kol baigėsi ši 


apklausos dalis. Per pietų pertrauką Blum atsisakė policijos val- 
dybos siūlomos kavos ir sumuštinių su sūriu, ir jos nuostatos ne- 
galėjo pakeisti net karštas jai akivaizdžiai gero linkinčios ponios 

Plecer ir asistento Mėdingo įtikinėjimas. Ji - kaip pasakojo Ha- 
chas - aiškiai nepajėgė atskirti tarnybinių dalykų nuo privačių ir 
suvokti apklausos reikalingumo. Kai Beicmenė, kuris gardžiavo- 
si kava su sumuštiniais, atsisagstęs apykaklę bei atpalaidavęs kak- 
laraištį, jau ne tik atrodė, bet ir tikrai tapo tėviškas, Blum parei- 
kalavo nuvesti ją į kamerą. Remiantis patvirtintomis žiniomis, abu 
policijos pareigūnai, pasiųsti jos saugoti, mėgino įsiūlyti jai kavos 
ir sumuštinių, tačiau Blum atkakliai purtė galvą, sėdėjo ant savo 
gulto, rūkė cigaretę ir, raukydama nosį bei grimasomis rodyda- 
ma, kaip jai koktu, reiškė pasidygėjimą vėmalų likučiais išteplio- 
tu kameros tualetu. Vėliau, ponios Plecer ir abiejų jaunų pareigū- 
nų įkalbėta, Blum leido poniai Plecer patikrinti jai pulsą, o kai 
pulsas pasirodė esąs normalus, Blum nebesipriešino ir sutiko, kad 
iš netoliese esančios kavinės jai atneštų gabalėlį trapaus plokštai- 
nio ir puodelį arbatos, tačiau užsispyrė mokėti iš savo kišenės, 
nors vienas iš jaunųjų pareigūnų, ryte, kol ji rengėsi, saugojęs jos 
vonios kambario duris, buvo pasiryžęs jai „statyti“. Abiejų poli- 
cijos pareigūnų ir ponios Plecer nuomonė apie šį epizodą su Ka- 
tarina Blum tokia: ji neturinti humoro jausmo. 

Nuo 13.30 iki 17.45 val. apklau- 


sa apie asmenį buvo tęsiama, nors Beicmenė mielai būtų ją su- 


trumpinęs; tačiau Blum užsispyrė pasakoti išsamiai, ir abu pro- 
kurorai tą leido, pagaliau tam pritarė ir Beicmenė - iš pradžių 
nenoromis, bet paskui parodydamas įžvalgumą, nes taip apibū- 
dintas fonas, kurį jis manė esant svarbų. 

Prieš 17.45 val. buvo suabejota - tęsti ar baigti apklausą, paleis- 
ti Blum ar nugabenti ją į kamerą. Prieš 17.00 val. Blum iš tiesų 
sutiko išgerti porą puodelių arbatos bei suvalgyti sumuštinį (su 

kumpiu) ir taip išreiškė pritarimą, kad apklausa būtų tesiama, 
juo labiau kad Beicmenė pažadėjo po apklausos ją paleisti. Dabar 
imta gvildenti jos santykį su ponia Voltersheim. Šioji esanti, tarė 
Katarina Blum, jos krikštamotė, visada ja rūpinusis, tai tolima jos 
motinos pusseserė, atsikrausčiusi į miestą, Katarina tuoj pat už- 
mezgusi su ja ryšius. 

— Vasario 20 d. buvau pakviesta į tąjį pobūvį, kuris iš tiesų turėjo 
įvykti vasario 21 d., Užgavėnių ketvirtadienį, bet paskui buvo pa- 
ankstintas, nes Užgavėnių ketvirtadienį ponia Voltersheim prisi- 
ėmė tarnybinių įsipareigojimų. Tai buvo pirmieji šokiai, kuriuose 
dalyvavau per ketverius metus. Patikslinu savo parodymus šiuo 
klausimu: keletą sykių, du ar tris, galbūt keturis, esu šokusi pas 
Blornas, kai padėdavau ten vakarais priimant svečius. Vėlų metą, 
kai susitvarkydavau ir išplaudavau indus, kai padengdavau stalą 
kavai, o dr. Blorna imdavo rūpintis gėrimais, mane atsivesdavo į 
svetainę, ir aš ten šokdavau su ponu dr. Blorna, taip pat ir su kitais 
ponais iš akademinį išsilavinimą turinčių specialistų, ekonomistų 
ir politikų sluoksnių. Vėliau aš priimdavau šiuos kvietimus tik la- 
bai nenoromis ir dvejodama, paskui ir visai jų nebepriimdavau: 
mat ponai dažnai būdavo įkaušę, todėl net ir ten kartais imdavo 
kabinėtis. Tiksliau tariant, įsigijusi nuosavą automobilį, atsisaky- 
davau šių kvietimų. Anksčiau man buvo būtina, kad kuris nors 
ponas parvežtų mane namo. Ir su tuo ponu, — Katarina parodė į 
Hachą, kuris iš tiesų paraudo, - aš kartkartėmis šokdavau. 

Klausimas, ar kabinėjęsis ir Hachas, nebuvo užduotas. 

Apklausų trukmė aiškintina 
tuo, kad Katarina Blum stebėtinai smulkmeniškai tikrino kiek- 
vieną formuluotę, prašė perskaityti jai kiekvieną sakinį taip, kaip 

užrašyta protokole. Pavyzdžiui, paskutiniame skirsnyje minimas 
kabinėjimasis iš pradžių buvo užprotokoluotas kaip „meilikavi- 
mas“, pirminė redakcija skambėjo taip: „ponai imdavo meilikau- 
ti“; Katarina Blum tuo pasipiktino ir karštai užprotestavo. Dėl są- 
vokų tarp jos ir prokurorų, tarp jos ir Beicmenės įsiplieskė tikri 
ginčai, mat Katarina tvirtino, jog meilikavimas esąs abipusis, o 
kabinėjimasis - vienpusis veiksmas, o ji visada susidurdavusi tik 
su pastaruoju. Kai ponai pareiškė, jog visa tai nesą taip svarbu ir 
ji pati kalta, jei apklausa truksianti ilgiau nei paprastai, Katarina 
atkirto, jog nepasirašysianti protokolo, kuriame kabinėjimasis va- 
dinamas meilikavimu. Skirtumas jai turįs esminę reikšmę, ir su 
tuo susijusi viena iš priežasčių, dėl ko ji išsiskyrusi su savo vyrų; 
mat jis niekada nemeilikaudavęs, o tik kabinėdavęsis. 

Panašių ginčų kilo ir dėl žodžio „maloningi“, kuriuo apibū- 
dinti sutuoktiniai Blornos. Užprotokoluota „man geri“, bet Blum 
reikalavo žodžio „maloningi“,o kaijai vietoj to netgi pasiūlė žodį 
„geraširdžiai“, nes žodis „maloningas“ skambąs taip senamadiš- 
kai, Blum pasipiktino ir pareiškė, jog gerumas ir geraširdiškumas 
neturį nieko bendra su maloningumu, o Blornų elgesį su ja jinai 


suvokusi kaip tik šitaip. 
išš) 


Per tą laiką buvo apklausti na- 
mo gyventojai, kurių dauguma tegalėjo papasakoti apie Katariną 
Blum mažai arba ir visai nieko; ją retsykiais susitikdavę lifte, pa- 
sisveikindavę, žiną, kad jai priklausąs raudonas „Volkswagenas“, 
vieni laikę ją kokio nors viršininko sekretore, kiti - universalinės 
parduotuvės skyriaus vedėja; ji visada būdavusi tvarkinga, ma- 
loni, nors ir santūri. Iš penkių butų, esančių devintajame aukšte, 
kuriame gyveno Katarina, tik du gyventojai galėjo papasakoti šį 

tą konkretesnio. Viena - tai kirpyklos savininkė ponia Šmil, ki- 
tas - į pensiją išėjęs elektrinės tarnautojas, pavarde Rūvydelis; 
visus glumino jųdviejų vienodas tvirtinimas, kad Katarina kart- 
kartėmis priiminėdavusi arba atsivesdavusi į namus ponų. Po- 
nia Šmil tvirtino, jog lankytojas ateidinėdavęs reguliariai, maž- 
daug kas dvi trys savaitės, ir tai buvęs kokių keturiasdešimties 
metų, labai energingos išvaizdos ponas iš „akivaizdžiai aukštes- 
nių“ sluoksnių, o ponas Rūvydelis apibūdino lankytoją kaip ga- 
na jauną ilgšį, kuris keletą sykių atėjęs į panelės Blum butą vie- 
nas, o keletą sykių - kartu su ja. Per praėjusius dvejus metus 
taip buvę gal aštuonetą ar devynetą kartų, „bet čia tik tie vizitai, 
kuriuos aš mačiau... apie tuos, kurių nemačiau, žinoma, nega- 
liu nieko pasakyti“. 

Kai vėlyvą popietę Katarina buvo supažindinta su šiais parody- 
mais ir paprašyta juos įvertinti, ne kas kitas, o Hachas, dar prieš 
suformuluodamas klausimą, mėgino jai padėti ir pasiūlė atsaky- 
mo variantą - gal šie lankytojai - tai tie ponai, kurie retsykiais par- 
veZdavę ją namo. Katarina, iš gėdos ir pykčio išraudusi iki ausų, 
kandžiai atšovė, klausdama, ar uždrausta priiminėti ponus, o ka- 
dangi ji nenorėjo pasinaudoti Hacho paslaugiai nutiestu tiltu, o gal 
net nepastebėjo jo, Hachas taip pat prašneko kandžiau ir pareiškė, 
jog ji turinti suvokti, kad čia tiriamas labai rimtas atvejis, t.y. Liud- 
viko Gioteno atvejis, labai išsišakojęs ir rūpintis policijai bei proku- 
ratūrai jau daugiau nei metus, ir jis jos klausiąs, ar per tuos vizitus, 
kurių ji, matyt, neneigianti, visada lankydavęsis vienas ir tas pats 
ponas. Bet čia šiurkščiai įsiterpė Beicmenė ir tarė: 

— Taigi jūs pažįstate tą Gioteną jau dvejus metus. 

Šis pareiškimas taip suglumino Katariną, jog ji neteko žado, tik 
žiūrėjo į Beicmenę purtydama galvą, ir kai pagaliau stulbinamai 
švelniai išlemeno: „Bet ne, ne, aš su juo susipažinau tik vakar“, — 
tai nelabai įtikino. 

Pareikalavus identifikuoti poną lankytoją, Katarina „kone pa- 
sibaisėjusi“ papurtė galvą ir atsisakė duoti parodymus šiuo 

klausimu. Dabar Beicmenė vėl pasidarė tėviškas ir ėmė ją tikinti, 
sakydamas, jog nieko bloga, jei ji turinti draugą, kuris — ir čia Beic- 
menė padarė lemtingą psichologinę klaidą - ne kabinėjęsis, o tik- 
riausiai meilikaudaves, juk ji išsiskyrusi ir iš jos nesą ko reikalauti 
ištikimybės, ir juk - trečia lemtinga klaida! - nieko smerktina, jei- 
gu nesikabinėjant, o meilikaujant galbūt gaunama tam tikros ma- 
terialinės naudos. Dabar Katarina Blum galutinai užsispyrė. Ji at- 
sisakė toliau duoti parodymus ir reikalavo gabenti ją į kamerą 
arba namo. Visų dalyvių nuostabai Beicmenė ramiai ir su nuo- 
vargiu pareiškė, - jau buvo 20.40 val., -jog liepsiąs vienam parei- 
gūnui parvežti ją namo. Bet paskui, kai Katarina atsistojo ir susi- 
rinko savo rankinuką, krepšį su tualetiniais reikmenimis ir plasti- 
kinį maišelį, jis visai netikėtai ir rūsčiai paklausė: 

— Bet kaipgi jis šiąnakt paspruko iš namo, tas jūsų meilusis Liud- 
vikas? Visi įėjimai, visi išėjimai buvo saugomi... Jūs, jūs turėjote 
žinoti kelią ir jam parodyti, o aš šitai išsiaiškinsiu. Iki pasimatymo. 

Mėdingas, Beicmenės asisten- 
tas, vežęs Katariną namo, vėliau pranešė, jog esąs labai suneri- 
mes dėl jaunosios moters būsenos ir bijąs, kad ji galinti pakelti 
pries save ranką; ji esanti visiškai sugniuždyta, absoliučiai nusi- 
variusi, ir, nors ir keista, kaip tik tokioje būsenoje atsiskleidęs ar 
tik dabar pabudęs jos humoro jausmas. Važiuodamas su ja per 
miestą, Mėdingas juokais pasiteiravęs, ar nebūtų šaunu, jei dabar 
jiedu kaip niekur nieko ir be jokių slaptų minčių galėtų kur nors 
nueiti išgerti taurelę ir drauge pašokti, o Katarina linktelėjusi ir 
atsakiusi, jog tai būtų neblogai, gal net ir šaunu, bet vėliau, prie 
namų, kai Mėdingas pasisiūlęs palydėti ją į viršų iki buto durų, ji 
sarkastiškai tarusi: 

— Ak, geriau nereikia, kaip jūs žinote, man užtenka ponų lan- 
kytojų... tačiau vis tiek dėkui. 

Visą vakarą ir pusę nakties Mėdingas mėgino įtikinti Beicme- 
ne, kad Katariną Blum reikia suimti, dėl jos pačios saugumo, o 
kai Beicmenė jo paklausė, gal jis įsimylėjęs, Mėdingas atsakė, kad 
ne, tik ji jam patinkanti, be to, ji esanti jo vienmetė, ir jis netikįs 
Beicmenės teorija apie didįjį sąmokslą, į kurį įpainiota Katarina. 

Ko Mėdingas nepranešė ir ką vis dėlto Blorna sužinojo iš po- 
nios Voltersheim, tai du jo patarimai Katarinai, kurią jis vis dėlto 
palydėjo per vestibiulį iki lifto; tai ganėtinai delikatūs patarimai, 
kurie jam galėjo brangiai kainuoti, be to, buvo mirtinai pavojingi 
jam ir jo kolegoms; mat kai jiedu stovėjo prie lifto, Mėdingas tarė 
Katarinai: 

— Nekiškite pirštų prie telefono ir rytoj neimkite į rankas laik- 
raščio. 

Iš šio pasakymo taip ir liko neaišku, ar Mėdingas turėjo galvoje 
LAIKRAŠTIĮ ar laikraščius apskritai. 

Buvo šiek tiek prieš 15.30 val., 
kai minėtą dieną (ketvirtadienį, 1974 02 21) savo atostogų vieto- 
je Blorna pirmą kartą prisisegė slides ir ketino leistis į ilgėlesnį 
žygį. Nuo tos akimirkos jo atostogos, kurių jis taip ilgai ir su 
tokiu džiaugsmu laukė, buvo sugadintos. Gražu buvo, kai va- 
kar, vos atvyke, jiedu ilgai vaikštinėjo vakare su Trūde, dvi 


valandas braidė po sniegą, paskui išgėrė butelį vyno prie 
liepsnojančio židinio, giliai miegojo atsidarę langą; pirmieji 
atostogų pusryčiai, neskubrūs, ir dar pora valandų terasoje, sto- 
rai apsitūlojus, pintoje kėdėje, o kaip tik tada, kaip tik tą akimir- 

ką, kai jis ruošėsi iškeliauti, išdygo šitas tipas iš LAIKRAŠČIO ir 
be jokios įžangos paklausė jo apie Katariną. Ar, jo nuomone, Ka- 
tarina galinti įvykdyti nusikaltimą? 

— Ką? —-nustebojis. - Aš esu advokatas ir Žinau, kad kiekvienas 
gali nusikalsti. Žiūrint kaip nusikalsti? Katarina? Neįsivaizduoja- 
ma, kaip jums kilo tokia mintis? Iš kur ištraukėte? 

Kai jis pagaliau išgirdo, jog, remiantis patvirtintomis žiniomis, 
pas Katariną nakvojęs seniai ieškomas banditas ir maždaug nuo 
11 val. ryto Katarina griežtai tardoma, Blorna pasišovė tučtuojau 
skristi atgal ir jai padėti, tačiau tipas iš LAIKRAŠČIO -ar jis tikrai 
atrodė toks nevala, ar Blornai taip pasidingojo tik vėliau? - tarė, 
jog padėtis nesanti tokia tragiška, ir gal Blorna galėtų paminėti 
jam keletą Katarinos charakterio savybių. O kai Blorna atsisakė, 
tipas pareiškė, jog tai esąs blogas ženklas ir tą galima blogai su- 
prasti, nes tokiu atveju, o čia kalbama apie „front-page-story“!,ne- 
noras šnekėti apie Katarinos charakterį vienareikšmiškai rodąs, 
kad ji esanti blogo būdo, o Blorna, jau įsiutęs ir baisiai suirzęs, 
išpyškino: 

— Katarina - labai protingas ir santūrus žmogus, - ir susinervi- 
no, nes ir tai buvo netiesa ir toli gražu neišreiškė to, ką jis norėjo ir 
būtų privalėjęs pasakyti. 

Blorna dar niekada nebuvo susidūręs su laikraščiais, o juo la- 
biau su LAIKRAŠČIU, ir kai tipas nuvažiavo su savo „Porsche“, 
Blorna nusisegė slides, suprasdamas, kad atostogos baigtos. Jis 
užlipo pas Trūdę, kuri snūduriuodama jaukiai gulėjo balkone sau- 
lutės atokaitoje, susisupusi į antklodes. Jis viską jai papasakojo. 

— Nagi paskambink, - tarė ji, ir Blorna mėgino skambinti, tris, 
keturis, penkis kartus, bet jam visą laiką atsakydavo: 

— Abonentas neatsiliepia. 

Prieš vienuoliktą vakaro Blorna bandė skambinti dar sykį, bet 
ir vėl niekas nekėlė ragelio. Jis daug išgėrė ir prastai miegojo. 


' Istorija pirmame puslapyje (angl.). 

Kai penktadienį ryte, prieš pu- 
sę dešimtos, niūriai nusiteikęs Blorna atėjo pusryčių, Trūdė jau 
tiesė jam LAIKRAŠTĮ. Katarina pirmame puslapyje. Milžiniška 
nuotrauka, milžiniškos didžiosios raidės. PLĖŠIKO MEILUŽĖ KA- 
TARINA BLUM ATSISAKO DUOTI PARODYMUS APIE PONUS 
LANKYTOJUS. Vakar galėjo būti suimtas pusantrų metų ieškomas ban- 
ditas ir žmogžudys Liudvikas Giotenas, jei jo meilužė, namų darbininkė 
Katarina Blum, nebūtų paslėpusi jo pėdsakų ir padėjusi jam pabėgti. 
Policija spėja, kad Blum jau senokai įsivėlusi į sąmokslą. (Išsamiau pasku- 
tiniame puslapyje, straipsnyje PONAI LANKYTOJAI.) 

Tada paskutiniame puslapyje Blorna perskaitė, kad iš jo pasi- 
sakymo, jog Katarina esanti protinga ir santūri, LAIKRAŠTIS pa- 
darė „šalta kaip ledas ir apdairi“, o iš jo abstraktaus pareiškimo 
apie nusikalstamumą - kad Katarina „visiškai galėjusi įvykdyti 


nusikaltimą“. 

Gemelsbroicho kunigas paliudijo: „Iš jos visko galima laukti. Jos tė- 
vas buvo užsimaskavęs komunistas, o motina, kurią iš gailesčio kurį lai- 
ką buvau įdarbinęs valytoja, vogė mišių vyną ir su savo meilužiais kėlė 
zakristijoje orgijas. 

Dvejus metus pas Blum nuolatos lankydavosi ponai. Gal jos butas 
buvo konspiracinis centras, gaujų susitikimo arba ginklų perdavimo 
vieta? Kaip galėjo vos dvidešimt septynerių metų sulaukusi namų dar- 
bininkė įsigyti nuosavą butą, apytikriais skaičiavimais vertą 110 000 
markių? Gal ji dalijosi grobiu po bankų apiplėšimų? Policija tiria to- 
liau. Prokuratūra dirba išsijuosusi. Rytoj skaitykite daugiau. LAIK- 
RAŠTIS KAIP VISADA NEIŠLEIDŽIA IŠ RANKŲ INICIATYVOS! 
Kas už to slypi - rytojaus savaitgalio laidoje.“ 

Po pietų Blorna oro uoste atkūrė, kokie įvykiai užgriuvo paskui. 

10.25 val. paskambino labai susijaudinęs Liūdingas, maldau- 
damas tučtuojau grįžti ir susisiekti su ne mažiau susijaudinusiu 

Aloyzu. Pasak jo, Aloyzas nepaprastai susinervinęs, — o tokio dar 
niekada nesu jo matęs, todėl man tai atrodo neįtikėtina, - šiuo 
metu jis esąs krikščionių verslininkų suvažiavime Bad Bėdelige, 
kur turįs skaityti pagrindinį pranešimą ir vadovauti principinei 
diskusijai. 

10.40 val. Katarinos skambutis, ji klaususi, ar aš iš tiesų kalbė- 
jęs taip, kaip rašoma LAIKRAŠTYJE. Džiaugdamasis, kad galiu 
jai paaiškinti, nušviečiau kontekstą, o ji atsakė (protokoluojama 
iš atminties) maždaug taip: 

— Ašjumis tikiu, tikiu, dabar juk žinau, kaip dirba šitie kiaulės. 
Šįryt jie surado net mano sunkiai sergančią motiną, Bretlo ir kitus 
žmones. 

Kai pasiteiravau, kur ji esanti, Katarina atsakė: 

— Pas Elzę, o dabar man vėl reikia į apklausą. 

11.00 val. skambina Aloyzas, kuris man tikrai pirmą sykį gyve- 
nime - 0 pažįstu jį 20 metų - pasirodė susijaudinęs ir išsigandęs. 
Sakė, jog privalau tučtuojau grįžti, kad imčiausi tvarkyti vieną 
labai keblų jo, kaip įgaliotojo, reikalą. Dabar jis turįs skaityti pra- 
nešimą, tada pietauti su verslininkais, paskui vadovauti diskusi- 
jai, o vakare dalyvauti netarnybiniame susitikime, tačiau tarp 7.30 
ir 9.30 val. galėtų užsukti pas mus į namus, o vėliau dar prisi- 
jungtų prie to netarnybinio susitikimo. 

11.30 val. Trūdė taip pat mano, jog mudu turime nedelsdami 
išvažiuoti ir padėti Katarinai. Sprendžiant iš jos ironiškos šypse- 
nos, ji jau susidarė (tikriausiai kaip visada) teisingą nuomonę apie 
Aloyzo sunkumus. 

12.15 val. formalumai sutvarkyti, daiktai sudėti, sąskaita ap- 
mokėta. Po vos 40 valandų trukusių atostogų su taksi vykstame į 
I. Ten dėl rūko laukiame oro uoste nuo 14.00 iki 15.00 val. Ilgas 
pokalbis su Trūde apie Katariną, prie kurios aš, kaip Trūdė žino, 
esu labai prisirišęs. Kalbėjomės ir apie tai, kaip drąsinome Katari- 
ną, kad ji nebūtų tokia perdėtai jautri, kad pamirštų savo nelai- 
mingą vaikystę ir nenusisekusią santuoką. Kaip mėginome įveik- 

ti jos išdidumą, kai kalbama apie pinigus, ir iš mūsų sąskaitos 
suteikti jai pigesnį kreditą nei bankas. Net aiškinimas ir suvoki- 
mas, kad jeigu vietoj 14 Yo, kuriuos privalo mokėti, ji duos mums 
9 Yo, Mes nepatirsime jokio nuostolio, o ji sutaupys daug pinigų, 
nepakeitė jos nuomonės. Kaip mes turime būti dėkingi Katarinai: 
nuo tada, kai ji ramiai ir maloniai, o kartu planingai tvarko mūsų 
namų ūkį, ne tik gerokai sumažėjo mūsų išlaidos, jos dėka mud- 
viem liko tiek laiko profesinei veiklai, kad vargu ar galima išma- 
tuoti tai pinigais. Katarina išvadavo mus iš penkerius metus tru- 
kusio chaoso, taip kenkusio mūsų santuokai ir mūsų darbui. 

Kadangi maža vilties, kad rūkas sklaidytųsi, prieš 16.30 val. 
vis dėlto nutariame važiuoti traukiniu. Trūdės patartas, neskam- 
binu Aloyzui Štroiblėderiui. Taksi važiuojame į geležinkelio sto- 
tį, kur dar spėjame į 17.45 val. traukinį į Frankfurtą. Bjauri kelio- 
nė - šleikštulys, nervingumas. Net Trūdė rimta ir susijaudinusi. 
Ji nujaučia didelę nelaimę. Tada visiškai išsekę vis dėlto dar per- 
sėdame Miunchene, kur pasisekė gauti vietas miegamajame va- 
gone. Abu laukiame vargų, ištiksiančių dėl Katarinos ir Katariną, 
nemalonumų su Liūdingu ir Štroiblėderiu. 

Jau šeštadienio rytą jie atsidū- 
rė vis dar sezono linksmybių apimto miesto stotyje, susiglamžę ir 


nuvargę, ir pirmas dalykas, kurį išvydo stoties perone, - tai LAIK- 
RAŠTIS, vėl su Katarina pirmame puslapyje, šį sykį ji, lydima ci- 
viliai apsirengusio kriminalinės policijos pareigūno, leidosi poli- 
cijos valdybos laiptais. ŽUDIKO NUOTAKA VIS DAR SPYRIO- 
JAS1! JOKIŲ ŽINIŲ APIE GIOTENO BUVIMO VIETĄ! POLICIJA 
SKELBIA DIDŽIULĮ PAVOJŲ. 

Trūdė nupirko tą laikraštį, jie tylėdami parvažiavo taksi namo, 

ir kai jis mokėjo vairuotojui, o Trūdė rakino namų duris, vairuo- 
tojas parodė į LAIKRAŠTIĮ, sakydamas: 

- Ir apie jus rašo, aš jus iš karto pažinau. Juk jūs esate advoka- 
tas ir tos kekšelės darbdavys. 

Blorna davė gerokai per daug arbatpinigių, ir vairuotojas, ku- 
rio vypsnys anaiptol nebuvo toks piktdžiugiškas kaip jo balsas, 
dar sunešė į prieškambarį lagaminus bei slides ir draugiškai at- 
sisveikino: 

— Iki. 

Trūdė jau spėjo įjungti kavos virimo aparatą ir prausėsi vonio- 
je. LAIKRAŠTIS gulėjo svetainėje ant stalo, o šalia dvi telegra- 
mos, viena - iš Liūdingo, kita - iš Štroiblėderio. Liūdingo telegra- 
ma: „Švelniai tariant nusivylę, kad nesusisiekei. Liūdingas“. 
Štroiblėderio: „Negaliu suvokti, kad palieki nelaimėje. Skubiai pa- 
skambink. Aloyzas“. 

Buvo lygiai aštuonios valandos ir penkiolika minučių, beveik 
kaip tik tas laikas, kai Katarina jiems paprastai serviruodavo pus- 
ryčius: miela, kaip ji visada dengdavo stalą, su gėlėmis ir švariai 
išskalbtomis staltiesėmis bei servetėlėmis, kelių rūšių duona ir 
medumi, kiaušiniais ir kava, o Trūdei - skrebučiai su apelsinų 
marmeladu. 

Net Trūdė beveik susigraudino, atsinešusi kavos virimo apa- 
ratą, šiek tiek džiūvėsėlių, medaus ir sviesto. 

— Niekada daugiau taip nebus, niekada. Jie pribaigs mergaitę. 
Jei ne policija, tai LAIKRAŠTIS, o kai LAIKRAŠČIUI ji nusibos, 
žmonės jai neduos gyventi. Eikš, dabar pagaliau perskaityk ir tik 
tada skambink ponams lankytojams. 

Blorna perskaitė: 

LAIKRAŠČIUI, kuris nuolat stengiasi išsamiai jus informuoti, pa- 
vyko surinkti daugiau parodymų, nušviečiančių Blum charakterį ir mig- 
lotą jos praeitį. LAIKRAŠČIO reporteriams pasisekė rasti sunkiai ser- 
gančią jos motiną. Iš pradžių ji guodėsi, kad duktė jau seniai jos nebe- 
lankanti. Paskui, supažindinta su nenuginčijamais faktais, ji tarė: „Taip 

ir turėjo atsitikti, taip ir turėjo pasibaigti!" Buvęs Blum vyras, doras 
tekstilės pramonės darbininkas Vilhelmas Bretlo, išsiskyręs su Blum dėl 
jos kaltės, kai ji jį piktavališkai paliko, dar paslaugiau suteikė LAIK- 
RAŠČIUI žinių. „Dabar, - tarė jis, sunkiai tramdydamas ašaras, - aš 
pagaliau žinau, kodėl ji mane pametė. Kodėl ji mane paliko. ŠTAI kur 
šuo pakastas. Na, dabar man viskas aišku. Jai neužteko mūsų kuklios 
laimės. Ji norėjo prasimušti, o kaipgi sąžiningas ir kuklus darbininkas 
gali įsigyti „Porsche“. Galbūt (išmintingai pridūrė jis) perduotumėte 
LAIKRAŠČIO skaitytojams mano patarimą: štai kuo baigiasi paikos iliu- 
zijos apie socializmą. Aš klausiu jūsų ir jūsų skaitytojų: kaip tarnaitė 
susikrovė tokius turtus. Juk negalėjo įsigyti jų sąžiningai. Dabar su- 
prantu, kodėl mane visada taip baugino jos radikalumas ir antibažnyti- 
nės nuostatos, ir aš laiminu mūsų Viešpaties Dievo valią neduoti mums 
vaikų. O kai girdžiu, kad žmogžudžio ir plėšiko meilikavimas jai buvo 
arčiau širdies už paprastą mano prielankumą, tai ir čia nieko keista. Ir 
vis dėlto norėčiau jai sušukti: mano mažoji Katarina, o kad būtumei li- 
kusi su manimi. Bėgant metams, ir mes būtume užgyvenę turto ir nedi- 
delį automobilį, „Porsche“ tikriausiai niekada neįstengčiau tau pasiūly- 
ti, tik kuklią laimę, kokią gali suteikti sąžiningas darbininkas, kuris ne- 
pasitiki profsąjunga. Ak, Katarina.“ 

Paskutiniame puslapyje Blorna dar rado raudonai apibrauktą 
skiltį antrašte: „Pensininkų pora pasibaisėjusi, bet nesistebi“': 

Į pensiją išėjęs profesinės mokyklos direktorius dr. Bertoldas Hypercas 
ir ponia Erna Hyperc pasibaisėjo Blum veiksmais, tačiau neatrodė „itin 
nustebę“. Lemgo, kur LAIKRAŠČIO bendradarbė juos rado viešinčius 
pas jų ištekėjusią dukterį, ten vadovaujančią sanatorijai, klasikinės filolo- 
gijos ir istorijos specialistas Hypercas, pas kurį Blum dirba 3 metus, pa- 
reiškė: „Visais atžvilgiais radikali persona, kuri mus mitriai apgavo.“ 

(Hypercas, su kuriuo Blorna vėliau šnekėjosi telefonu, prisiekė 
kalbėjęs taip: „Jei Katarina radikali, tai ji radikaliai paslaugi, su- 
gebanti planuoti ir inteligentiška... aš turėčiau būti labai sukly- 
des, ją vertindamas, o aš turiu keturiasdešimties metų pedagogi- 
nio darbo patirtį ir klysdavau retai.“ ) 

Atkelta iš 1-ojo puslapio: 

„Visiškai palūžęs buvęs Blum vyras, kurį LAIKRAŠTIS rado per Ge- 
melsbroicho būgnininkų 17 trimitininkų korpuso repeticiją, nusisuko, 
kad paslėptų ašaras. Ir kiti draugijos nariai, vietinio valstiečio Mefelso 
žodžiais tariant, su siaubu nusigręžė nuo Katarinos, kuri visada buvo 
tokia keista ir vaidino perdėtai drovią. Šiaip ar taip, geraširdžiai sąži- 
ningojo darbininko bičiuliai turi pagrindo nusivilti. 

Pagaliau Blornos ir Trūdės nuotrauka sode, prie plaukimo ba- 
seino. Prierašas: „Kokį vaidmenį vaidina moteris, kitados pagarsė- 
jusi kaip „raudonoji Trūdė“, ir josios vyras, kartkartėmis vadinan- 
tis save „kairuoliu“? Gerai apmokamas pramonės advokatas dr. 
Blorna su ponia Trūde prie ištaigingos vilos plaukimo baseino“. 


LA 


Čia turėtų pasirodyti savotiška 
grįžtančioji patvankinė banga, tai, kas filmuose ir literatūroje va- 
dinama retrospekcija: nuo šeštadienio ryto, kai sutuoktiniai Blor- 
nos, susiglamžę ir gerokai nusiminę, grįžo iš atostogų, grįžtama 
prie penktadienio ryto, kai Katarina vėl buvo išvežta į apklausą 
policijos valdyboje; nūnai ją lydėjo ponia Plecer ir pagyvenęs pa- 
reigūnas, tik lengvai ginkluotas; jis paėmė Katariną ne iš jos, o iš 
ponios Voltersheim buto, kur Katarina atvažiavo rytą prieš pen- 
kias, šį kartą savo automobiliu. Pareigūnė anaiptol neslėpė žino- 
jusi, jog rasianti Katariną ne namie, bet pas ponią Voltersheim. 
(Dėl teisybės reikėtų nepamiršti dar sykį prisiminti sutuoktinių 
Blornų aukas ir vargus: nutrauktos atostogos, kelionė taksi į oro 
uostą I. Laukimas per rūką. Taksi į geležinkelio stotį. Traukiniu į 
Frankfurtą, o čia dar persėdimas Miunchene. Miegamajame vago- 
ne bjauriai kratė, o anksti rytą, vos parvykę namo, Blornos jau susi- 
dūrė su LAIKRAŠČIU! Vėliau - per vėlai, žinoma - Blorna apgai- 

lestavo, kad, užuot skambinęs Katarinai, apie kurią juk žinojo iš 
LAIKRAŠČIO tipo, kad ji apklausinėjama, nepaskambino Hachui.) 

Kas visiems, dalyvavusiems antrojoje Katarinos apklausoje penk- 
tadienį — vėlei Mėdingas, Plecer, prokurorai dr. Kortenas ir Ha- 
chas, protokoluotoja Ana Lokster, kuriai kalbinis Blum jautrumas 
atrodė varginantis ir, anot jos, „pamaiviškas“,- kas visiems krito į 
akis — tai tiesiog spinduliuojanti Beicmenės nuotaika. Trindamas 
rankas jis įžengė į apklausos kambarį, elgėsi su Katarina kone pa- 
slaugiai, atsiprašė už tam tikrą „šiurkštumą“, dėl kurio kaltos ne jo 
pareigos, bet jo būdas, toks jau jis esąs, netašytas stuobrys, ir tada 
ėmėsi per tą laiką sudaryto areštuotų daiktų sąrašo; tai: 

1. Maža, aptrinta nedidelio formato žalia užrašų knygelė, kurio- 
je buvo tik telefonų numeriai, per tą laiką patikrinti ir, kaip paaiš- 
kėjo, nekeliantys jokių įtarimų. Matyt, Katarina Blum naudojosi šia 
knygele jau beveik dešimtį metų. Rašysenos ekspertas, ieškojęs Gio- 
teno pagal raštiškus pėdsakus (beje, Giotenas buvo dezertyravęs iš 
bundesvero ir dirbes vienoje kontoroje, taigi palikęs daugybę rašy- 
senos pavyzdžių), pareiškė, jog Blum rašysena vysčiusis kaip pa- 
vyzdingos mokinės. Šešiolikmetė mergina, užsirašiusi mėsininko 
Gerberso telefono numerį, septyniolikmetė - gydytojo dr. Kluteno 
numerį, dvidešimtmetė - dr. Fėnerno, o paskui konditerių, resto- 
ranų savininkų ir kolegų telefonai bei adresai. 

2. Taupomosios kasos sąskaitos išrašai, kurių paraštėse tiksliai 
identifikuotos visos Blum ranka rašytos įmokos ir išlaidos. Įmo- 
kos, išlaidos - viskas nepriekaištinga ir nė viena įmokėta ar imta 
suma nekelianti įtarimo. Tas pat pasakytina ir apie jos buhalteri- 
ją, užrašus ir pranešimus, susegtus nedideliame aplanke, kur Blum 
žymėjo, kaip vykdo savo įsipareigojimus „Haftekso“ firmai, iš ku- 
rios įsigijo nuosavą butą „Elegantiškame būste prie upės“. Kuo 
griežčiausiai patikrinta ir jos mokesčių deklaracijos, mokesčių pra- 
nešimai, mokesčių mokėjimai, viską peržiūrėjo sąskaitybos spe- 
cialistas, kuris niekur nepajėgė aptikti „nuslėptos didesnės su- 
mos“. Beicmenei atrodė svarbu patikrinti Blum finansinius san- 

dorius, ypač sudarytus per paskutinius dvejus metus, kuriuos jis 
juokais pavadino „ponų lankytojų laikotarpiu“. Nieko. Šiaip ar 
taip, pasirodė, kad Katarina kas mėnesį pervesdavo po 150 Vo- 
kietijos markių savo motinai ir kad nusamdė Kuire esančią Kolte- 
rio firmą nuolat prižiūrėti jos tėvo kapą Gemelsbroiche. Įsigyti 
baldai, namų apyvokos reikmenys, drabužiai, apatiniai baltiniai, 
benzino sąskaitos, - viskas patikrinta ir niekur nerasta jokios spra- 
gos. Buhalterijos specialistas, grąžindamas Beicmenei dokumen- 
tus, tarė: 

— Žmogau, kai ją paleis ir ji ieškosis vietos, duok man žinią. 
Tokių kaip ji visą laiką ieškai ir niekada nerandi. 

Nė menkiausių įtarimų nekėlė ir Blum telefono sąskaitos. Ma- 
tyt, ji beveik niekada nešnekėdavo su užmiesčiu. 

Taip pat pastebėta, kad Katarina Blum kartkartėmis pervedi- 
nėdavo nedideles 15-30 Vokietijos markių sumas šiuo metu už 
vagystę su įsilaužimu kalinčiam savo broliui Kurtui, kad šis turė- 
tų šiek tiek daugiau kišenpinigių. 

Bažnytinių mokesčių Blum nemokėjo. Kaip matyti iš jos finan- 
sinių dokumentų, dar būdama devyniolikos 1966 m. ji išstojo iš 
kat. bažnyčios. 

3. Dar viena maža užrašų knygelė su įvairiausiais įrašais, dau- 
giausia skaičiavimais, knygelėje keturi skyriai. Vienas skirtas Blor- 
nų namų ūkiui - ataskaitos ir skaičiavimai, perkant maisto pro- 
duktus, bei išlaidos valymo priemonėms, valykloms, skalbykloms. 
Čia nustatyta, kad Katarina pati lygindavo skalbinius. 

Antras skyrius skirtas Hypercų namų ūkiui, jame analogiški 
duomenys ir skaičiavimai. 

Trečias - pačios Blum namų ūkiui, kur ji, matyt, išsiversdavo 
su labai mažomis lėšomis; būdavo mėnesių, kai maisto produk- 
tams ji išleisdavo vos 30-50 Vokietijos markių. Šiaip ar taip, atro- 
dė, kadji - televizoriaus neturėjo - dažnokai vaikščiodavusi į ki- 
ną ir retkarčiais pirkdavusi sau šokolado, netgi šokoladinių sal- 
dainių. 

Ketvirtame skyriuje įrašytos pajamos ir išlaidos, susijusios 
su papildomais Blum darbais, tai išlaidos darbo drabužiams 
įsigyti bei valyti, taip pat dalinės „Volkswageno“ išlaidos. Čia 
— kalbant apie sąskaitas už benziną — visus nustebindamas sa- 
vo meilumu įsiterpė Beicmenė ir pasiteiravo, iš kur atsiradu- 
sios tokios palyginti didelės išlaidos benzinui, o jos, beje, susi- 
jusios su itin dideliu skaičiumi, kurį rodąs jos kilometražo skai- 
tiklis. Nustatyta, kad nuotolis iki Blornų ir atgal esąs maždaug 
6 km, nuotolis iki Hypercų ir atgal - maždaug 8, kelias pas 
ponią Voltersheim - maždaug 4 km, ir jei nesismulkindami skai- 
čiuotume, kad vidutiniškai vieną kartą per savaitę Katarina dir- 
banti papildomai, ir, taip pat nesismulkindami, tam pridėtu- 
me 20 km, tai tuos 20 km paskirsčius savaitės dienoms, jie su- 
darytų maždaug po 3 km kasdien, ir iš viso gautume maždaug 
21-22 km per dieną. O čia dar reikia turėti galvoje, kad ji juk ne 
kasdien lankanti Voltersheim, bet pažiūrėkime į tai pro pirš- 
tus. Taigi per metus susidarytų maždaug 8000 km, oji - Kata- 
rina Blum - kaip matyti iš raštiškos sutarties su virėju Klorme- 
riu, pirkusi „Volkswageną“ prieš dvejus metus, kai kilometra- 
žo skaitiklis rodęs 56 000. Dabar pridėkime tuos 2 x 8000, - jos 
kilometražo skaitiklis nūnai turėtų rodyti 72 000, o iš tikrųjų 
jis rodąs beveik 102 000 km. Tiesa, yra žinoma, kad Gemelsb- 
roiche, o vėliau sanatorijoje Kuir-Hochzakelyje ji kartkartėmis 
lankydavusi savo motiną, tikriausiai retsykiais ir savo brolį ka- 
lėjime, tačiau nuotolis iki Gemelsbroicho ar Kuir-Hochzakelio 
pirmyn ir atgal sudarąs maždaug 50 km, o kelionė pas brolį — 
maždaug 60 km, ir jeigu sakytume, kad per mėnesį ji važiuo- 
davusi vieną arba, nesismulkinant, du kartus - o jos brolis sė- 
dįs vos pusantrų metų, anksčiau jis gyvenęs pas motiną Ge- 
melsbroiche, - na, tai gautume - vėlgi skaičiuojant per dvejus 
metus - dar 4000-5000 km, o dar maždaug 25 000 km lieka 
neaiškūs arba nepaaiškinti. Kurgi ji taip dažnai važinėdavusi? 
Gal Katarina -jis tikrai norėtų apsieiti be šiurkščių užuominų, 


(35) 


bet ji privalanti suprasti jo klausimą - galbūt ji kur nors - ir 
kur? - susitikinėdavusi su kuo nors, vienu arba keliais? 

Susidomėjusi, tačiau ir su siaubu klausėsi ne tik Katarina 
Blum, bet ir visi kiti dalyviai šių švelniu balsu dėstomų Beic- 
menės skaičiavimų, ir atrodo, kol Beicmenė skaičiavo ir kalbė- 
jo, Blum lyg ir nesipiktino, o tik jautė įtampą, sumišusią su siau- 
bu ir susidomėjimu, nes, kol jis šnekėjo, ji negalvojo, kaip paaiš- 
kinti tuos 25 000 km, o pati bandė suvokti, kur ir kada, kodėl ir 
koji važiavusi. Jau sėsdamasi apklausai, Blum atrodė stulbinamai 
atvira, kone „minkšta“, netgi iš pažiūros baikštoka, sutiko iš- 
gerti arbatos ir net nesispyrė pati už ją mokėti. O dabar, kai Beic- 
menė baigė kamantinėti ir skaičiuoti, įsiviešpatavo - pasak daugu- 
mos, pasak beveik visų dalyvaujančių asmenų - kapų tyla, tarsi jie 
nujaustų, kad čia, remiantis faktais, kurie - jei ne benzino sąskai- 
tos - lengvai galėjo prasprūsti pro akis, iš tiesų įsibrauta į intymią 
Blum, kurios gyvenimas iki šiol regėjosi toks aiškus, paslaptį. 

— Taip, - tarė Katarina Blum, ir nuo šios akimirkos jos paro- 
dymai buvo protokoluojami ir yra užrašyti, - tikra tiesa, per dieną 
tai, - aš dabar greitosiomis suskaičiavau mintyse, - daugiau kaip 
30 km. Niekada apie tai nemąsčiau ir niekada negalvojau apie 
išlaidas, tačiau kartais aš paprasčiausiai išvažiuodavau, papras- 
čiausiai imdavau ir išvažiuodavau, be jokio tikslo, t.y. tikslas kaž- 
kaip atsirasdavo savaime, t.y. važiuodavau į tą pusę, kuri pasitai- 
kydavo, važiuodavau į pietus Koblenco kryptimi arba į vakarus 
Acheno kryptimi, arba žemyn prie Žemutinio Reino. Ne kasdien. 
Negaliu pasakyti, kaip dažnai ir kokius atstumus nuvažiuoda- 
vau. Dažniausiai, kai lydavo, o aš turėdavau laisvą vakarą ir bū- 
davau viena. Ne, aš patikslinu savo parodymus: aš išvažiuoda- 
vau visada, kai lydavo. Gerai nežinau kodėl. Žinokite, kad kar- 
tais, kai man nereikėdavo dirbti pas Hypercus ir nepasitaikyda- 
vo jokio papildomo užsiėmimo, aš jau penktą valandą būdavau 
namie ir neturėdavau ką veikti. Juk nenorėdavau kiekvieną va- 
karą lankytis pas Elzę, ypač nuo tada, kai ji taip susidraugavo su 

Konradu, o vienai eiti į kiną vienišai moteriai ne visada saugu. 
Kartais prisėsdavau kokioje nors bažnyčioje, ne iš religinių pa- 
skatų, o todėl, kad ten ramu, tačiau pastaruoju metu ir bažnyčioje 
tave kalbina ir ne vien pasauliečiai. Aišku, aš turiu keletą bičiu- 
lių, pavyzdžiui, Verneris Klormeris, iš kurio pirkau „Volkswage- 
ną“,irjo žmona, taip pat ir kiti Klofto tarnautojai, bet gana sunku 
ir dažniausiai nesmagu, kai ateini viena ir ne visada, tiksliau ta- 
riant, ne besąlygiškai ieškai bet kokios draugijos arba pritampi 
prie jos. Štai tada aš paprasčiausiai sėsdavau į automobilį, įsijung- 
davau radiją ir išvažiuodavau, visada kaimo keliais, visada per 
lietų, o labiausiai mėgdavau kaimo kelius, apsodintus medžiais... 
kartais pasiekdavau Olandiją arba Belgiją, išgerdavau ten kavos, 
o kartais ir alaus, ir vėl grįždavau. Taip. Dabar, kai jūs manęs 
klausiate, tik dabar man aiškėja. Taip... jei klausite, kaip dažnai, 
— atsakysiu: du, tris kartus per mėnesį... kartais rečiau, o kartais 
tikriausiai dažniau, dažniausiai važiuodavau valandų valandas, 
kol devintą arba dešimtą, o kartais tik prieš vienuoliktą mirtinai 
nuvargusi grįždavau namo. Čia, ko gero, būta ir baimės: aš pažįs- 
tu tiek daug vienišų moterų, kurios vakarais pasigeria vienos, sė- 
dėdamos prie televizoriaus. 

Švelni šypsena, su kuria Beicmenė be komentarų išklausė šį pa- 
aiškinimą, neišdavė jo minčių. Jis tik linktelėjo ir vėl ėmė trinti ran- 
kas, turbūt todėl, kad Katarinos Blum žodžiai patvirtino vieną iš jo 
teorijų. Valandžiukę buvo labai tylu, lyg visi dalyviai būtų nuste- 
binti arba nemaloniai sujaudinti; įspūdis toks, tarsi Blum būtų pir- 
mą kartą papasakojusi kažką iš savo intymaus gyvenimo. Taigi sku- 
biai sutvarkyti ir paaiškinimai apie kitus areštuotus daiktus. 

4. Fotoalbume nuotraukos tik tų asmenų, kuriuos lengva atpa- 
žinti. Katarinos Blum tėvas, iš pažiūros ligotas ir tulžingas, atro- 
dantis daug senesnis nei galėjo būti. Jos motina, apie kurią suži- 
nota, kad ji serga vėžiu ir guli mirties patale. Jos brolis. Ji pati, 
Katarina, ketverių, šešerių metukų, per Pirmąją komuniją dešim- 
ties, tik ištekėjusi - dvidešimties; jos vyras, Gemelsbroicho kuni- 

gas, kaimynai, giminės, įvairios Elzės Voltersheim nuotraukos, 
tada gan žvaliai atrodantis apyamžis ponas, iš pradžių nenusta- 
tytas, bet vėliau paaiškėjo, kad tai dr. Fėnernas, bausmės susilau- 
kes ekonomikos ekspertas. Nė vienos nuotraukos, kurioje būtų 
koks nors asmuo, sietinas su Beicmenės teorijomis. 

5. Kelioninis pasas, išduotas Katarinai Bretlo, mergautinė pa- 
varde Blum. Kalbant apie pasą teirautasi apie keliones, ir paaiš- 
kėjo, jog Katarina dar niekada „kaip reikiant nekeliavusi“, o visą 
laiką dirbusi, išskyrus keletą dienų, kai sirgo. Tiesa, Fėnernas ir 
Blornos sumokėdavo jai atostogpinigius, tačiau ji arba ir toliau 
dirbdavo pas juos, arba kur nors įsidarbindavo papildomai. 

6. Sena dėžutė nuo šokoladinių saldainių. Jos turinys: keletas, 
gal tuzinas, laiškų, rašytų jos motinos, brolio, vyro, ponios Vol- 
tersheim. Nė viename laiške nebuvo jokios užuominos, sietinos 
su tuo, kuo ji įtariama. Be to, dėžutėje nuo šokoladinių saldainių 
dar gulėjo kelios palaidos nuotraukos, kuriose buvo Katarinos tė- 
vas, Vokietijos vermachto grandinis, jos vyras su būgnininkų kor- 
puso uniforma, keli nuplėšti kalendoriaus lapeliai su patarlėmis, 
gana gausus, ranka rašytas jos pačios receptų rinkinys ir brošiūra 
„Kaip naudoti padažams cheresą“. 

7.Segtuvas su pažymėjimais, diplomais, dokumentais, visais sky- 
rybų aktais ir notaro patvirtintais jos nuosavo buto dokumentais. 

8. Trys raktų ryšuliai, kuriuos per tą laiką patikrino. Tai jos pa- 
čios, Blornų ir Hypercų namų ir spintų raktai. 

Konstatuota ir užprotokoluota, kad tarp aukščiau išvardytų 
daiktų nerasta nieko, kas keltų įtarimą; Katarinos Blum paaiški- 
nimas apie benzino suvartojimą ir nuvažiuotus kilometrus pri- 
imtas be komentarų. 

Ir tik dabar Beicmenė išsitraukė iš kišenės deimantais nusags- 
tytą žiedą su rubinu, kurį, matyt, laikė ten be jokios dėžutės, nes, 
prieš ištiesdamas jį Katarinai, nublizgino į švarko rankovę. 

— Ar atpažįstate šį žiedą? 

— Taip, - atsakė ji nedvejodama ir negalvodama. 


(38) 


— Arjis priklauso jums? 

— Taip. 

— Ar Žinote, kiek jis kainuoja? 

— Nelabai. Daug neturėtų. 

— Na, - maloniai prabilo Beicmenė, - mes paprašėme jį įvertinti 
atsargumo dėlei ne tik mūsų specialisto iš šių rūmų, bet ir juvely- 
ro iš miesto, kad, gink Dieve, nenuskriaustume jūsų. Šio žiedo 
vertė - nuo aštuonių iki dešimties tūkstančių markių. Ar jūs šito 
nežinojote? Aš netgi tikiu jumis, bet vis dėlto turėtumėte man pa- 
aiškinti, iš kur jį gavote. Vyksta tyrimas, kalbama apie plėšimu 
įkaltintą nusikaltėlį, pagrįstai įtariamą ir žmogžudyste, tad toks 
žiedas šiame kontekste - ne smulkmena, taip pat ir ne asmeninis 
ar intymus dalykas, kaip tie šimtai kilometrų valandų valandas 
važiuojant automobiliu per lietų. Iš ko gavote tą žiedą, iš Gioteno 
ar iš to pono lankytojo, o gal vis dėlto Giotenas buvo tasai ponas 
lankytojas, arba, jeigu ne - kur jūs važiavote kaip ponia lankyto- 
ja, jei galiu juokais taip pavadinti, per lietų, tūkstančius kilomet- 
rų? Mums vieni niekai nustatyti, koks juvelyras gamino žiedą, 
pirktas jis ar vogtas, bet norėčiau duoti jums galimybę — mat aš 
nelaikau jūsų tikra nusikaltėle, tik naivia ir šiek tiek per daug ro- 
mantiška. Kaip jūs man - mums - paaiškinsite, kad jūs, laikoma 
pernelyg jautria, beveik perdėtai drovia, jūs, pažįstamų ir draugų 
pravardžiuojama vienuole, vengianti diskotekų, nes ten per daug 
baisu... išsiskyrusi su savo vyru, nes šis „kabinėdavosi“ — kaipgi 
jūs mums paaiškinsite, kad jūs - anot jūsų -susipažinote su šituo 
Giotenu tik užvakar irjau tą pačią dieną - galima sakyti akimirks- 
niu - parsivedėte jį į savo butą ir ten labai greitai - na, sakykime — 
su juo suartėjote. Kaip jūs tai pavadinsite? Meile iš pirmo žvilgs- 
nio? Įsimylėjimu? Meilikavimu? Ar jums neatrodo, kad čia kaž- 
kas ne taip, ir tai neleidžia išsisklaidyti įtarimams? Ir dar vienas 
dalykas. - Dabar Beicmenė įkišo ranką į švarko kišenę ir ištraukė 
is ten didoką baltą voką, iš kurio išėmė gana ekstravagantišką 
violetinį normalaus dydžio voką su kremo spalvos pamušalu. — 

Šis tuščias vokas, kurį kartu su žiedu radome jūsų naktinio sta- 
liuko stalčiuje, antspauduotas 1974 02 12, 18.00 val., Diuseldorfo 
geležinkelio stoties pašte... ir adresuotas jums. Dieve mano, -baig- 
damas pridūrė Beicmenė, - jeigu jūs turėjote draugą, kuris jus 
retsykiais lankydavo ir pas kurį jūs retsykiais nuvažiuodavote, 
kuris rašydavo jums laiškus ir kartais ką nors dovanodavo... pa- 
sakykite gi mums, juk tai ne nusikaltimas. Tai jums gali pakenkti 
tik tada, jei yra susiję su Giotenu. 

Visiems dalyviams buvo aišku, kad Katarina pažino žiedą, bet 
nežinojo jo vertės ir kad čia vėl iškilo delikačioji ponų lankytojų te- 
ma. Gal ji gėdijosi tik todėl, kad jautė savo garbei gresiantį pavojų, o 
galbūt numanė, jog iškilo grėsmė kokiam nors kitam žmogui, kurio 
nenorėjo velti į šią istoriją? Šį sykį Katarina tik šiek tiek paraudo. Gal 
ji nesakė gavusi žiedą iš Gioteno todėl, kad žinojo, jog būtų gana 
neįtikėtina vaizduoti Gioteną kaip tokio sukirpimo kavalierių? Ka- 
tarina liko rami, beveik „klusni“ ir davė tokius parodymus: 

— Tiesa, kad per pobūvį pas ponią Voltersheim aš šokau aist- 
ringai ir tik su Liudviku Giotenu, kurį mačiau pirmą kartą gyve- 
nime ir kurio pavardę sužinojau tik per apklausą policijoje ket- 
virtadienio rytą. Aš pajutau jam nepaprastą meilumą, o jis tą patį 
pajuto man. Prieš dešimtą valandą palikau ponios Voltersheim 
butą ir su Liudviku Giotenu parvažiavau namo. 

Iš kur gavau papuošalą, aš negaliu, pasitaisau, nenoriu su- 
teikti jokių žinių. Kadangi jis nėra įgytas neteisėtai, nesijaučiu 
privalanti aiškinti, iš kur aš jį turiu. Jūsų rodyto voko siuntėjas 
man nežinomas. Tai turėtų būti vienas iš įprastinių reklaminių 
pasiūlymų. Per tą laiką aš tapau gana žinoma tarp gastronomi- 
jos specialistų. To fakto, kad reklaminio laiško siuntėjas nenu- 
rodytas, o laiškas pasiųstas palyginti brangiame ir švaistūniškai 
pamuštame voke, paaiškinti negaliu. Tik norėčiau atkreipti jūsų 
dėmesį, kad kai kurios gastronomijos firmos mėgsta dėtis ele- 
gantiškomis. 

Paklausta, kodėl ji, akivaizdžiai ir, pačios prisipažinimu, taip 

noriai Vvairuojanti automobilį, kaip tik tą dieną atvažiavusi pas 
ponią Voltersheim tramvajumi, Katarina Blum atsakė nežinojusi, 
daug ar mažai alkoholio išgersianti, ir jai atrodę, jog būsią sau- 
giau nesėsti už vairo. Paklausta, ar ji daug gerianti, o gal kartais 
net nusigerianti, Katarina atsakė, kad ne, gerianti ji mažai, o nusi- 
gėrusi nebuvusi niekada, tik vieną sykį - ir dar savo vyro akyse ir 
jo nurodymu per vieną būgnininkų korpuso vakaronę - buvusi 
nugirdyta, tokia anyžine, kurios skonis kaip limonado. Vėliau jai 
sakę, jog šiuo gana brangiu gėrimu labai lengva nugirdyti žmo- 
nes. Kai jai prikišo, jog aiškinimas, neva ji bijojusi per daug išger- 
ti, nesąs pagrįstas, nes ji niekada daug negerianti, ir ar jai neatro- 
dą, kad turįs susidaryti toks įspūdis, lyg ji tikrai būtų susitarusi 
su Giotenu, taigi žinojusi, kad jos automobilio jiems nereikėsią, 
nes jie grįšią jo automobiliu, Katarina papurtė galvą ir atsakė, jog 
esą kaip tik taip, kaip ji pasakojusi. Paskui jai labai knietėję išgerti 
taurelę, bet ji to nepadariusi. 

Prieš pietų pertrauką reikėjo išsiaiškinti dar vieną klausimą: ko- 
dėl ji neturinti nei taupomosios, nei čekių knygelės. Gal vis dėlto 
kur nors egzistuojanti sąskaita. Ne, ji neturinti jokios kitos sąskai- 
tos, tik taupomojoje kasoje. Kiekvieną, net ir mažiausią, turimą su- 
mą ji tučtuojau panaudojanti išmokėti savo kreditui už labai dide- 
les palūkanas; kredito palūkanos kartais būtų dvigubai didesnės 
už taupomąsias palūkanas, o žiro sąskaitoje palūkanų beveik visai 
nesą. Be to, atsiskaitinėti čekiais jai per daug brangu ir sudėtinga. 
Einamąsias išlaidas, namų ūkio ir automobilio, ji mokanti grynais. 


LO. 


Tam tikros užtvankos, kurias 
galima vadinti ir įtampomis, yra neišvengiamos, nes neįmanoma 


vienu užsimojimu ir per vieną kartą pakreipti ir nukreipti visų 
šaltinių, kad išsyk būtų matomas nusausintas plotas. Tačiau veng- 

tinos nereikalingos įtampos, ir čia dera paaiškinti, kodėl tą penk- 
tadienio rytą ir Beicmenė, ir Katarina buvo tokie švelnūs, kone 
minkšti ar net klusnūs, o Katarina dar ir baugšti ar net įbauginta. 
Nors LAIKRAŠTIS, vienos malonios kaimynės pakištas po po- 
nios Voltersheim buto durimis, abiem moterims sukėlė įsiūtį, pyk- 
tį, pasipiktinimą, gėdą ir baimę, bet netrukus įvykęs telefoninis 
pokalbis su Blorna sušvelnino padėtį, ir kadangi tuoj po to, kai 
abi pašiurpusios moterys permetė akimis LAIKRAŠTIĮ, o Katari- 
na telefonu pasišnekėjo su Blorna, jau pasirodė ponia Plecer, atvi- 
rai pripažinusi, jog Katarinos butas, suprantama, stebimas ir to- 
dėl žinoma, kad Katarinos reikią ieškoti čia, o dabar, deja, - deja, 
ir poniai Voltersheim - teks vykti į apklausą, tai atviras ir malo- 
nus ponios Plecer būdas laikinai išsklaidė LAIKRAŠČIO sukeltą 
išgąstį ir Katariną vėl užvaldė nakties potyris, dėl kurio ji jautėsi 
laiminga: Liudvikas jai paskambino, ir dar iš ten! Jis buvo toks 
mielas, ir todėl Katarina jam visiškai nieko nepasakojo apie tuos 
nemalonumus, nes jis neturėjo jaustis kaltas dėl kokios nors ne- 
laimės. Jiedu nesišnekėjo ir apie meilę, tą Katarina jam griežtai 
uždraudė dar tada, kai automobiliu važiavo su juo namo. Ne, ne, 
jai sekęsi gerai, žinoma, jai labiau patiktų būti pas jį, visąlaik ar 
bent jau kuo ilgiau su juo, labiausiai, žinoma, amžinai, ir ji per 
karnavalą ilsėsis ir niekada, niekada daugiau nešoksianti su jokiu 
vyriškiu, išskyrus jį, ir tik Pietų Amerikos šokius, ir tik su juo, o 
kaipgi einąsi jam? Jis labai gerai įkurdintas ir labai gerai aprūpin- 
tas, o kadangi ji uždraudusi jam šnekėti apie meilę, jis vis dėlto 
norėtų pasakyti, kad jinai jam labai labai labai patinkanti, ir vieną 
dieną - jis dar nežinąs kada, gal už kelių mėnesių, bet gal ir už 
metų arba dvejų - jis ją pasiimsiąs, nors dar nežinąs kur. Ir taip 
toliau, kaip kad paprastai telefonu plepa žmonės, jaučiantys vie- 
nas kitam didelį meilumą. Neminimi jokie intymūs dalykai, ojuo 
labiau nė žodžiu neužsimenama apie tą įvykį, kurį Beicmenė (ar- 
ba, kas atrodo vis labiau tikėtina, - Hachas) apibūdino taip šiurkš- 
čiai. Ir taip toliau. Ką paprastai vienas kitam kalba tokio tipo mei- 

likautojai. Gana ilgai. Dešimt minučių. O gal netir daugiau, pasa- 
kė Katarina Elzei. O kas dėl konkretaus abiejų meilikautojų žody- 
no, galbūt galima patarti pasižiūrėti tam tikrus šiuolaikinius fil- 
mus, kuriuose —- dažniausiai esant dideliems atstumams —- gana 
daug ir 15 pažiūros daug be reikalo plepama telefonu. 

Po šio Katarinos ir Liudviko telefoninio pokalbio Beicmenė 
taip pat buvo atsipalaidavęs, malonus ir švelnus, ir nors jis nu- 
jautė, kodėl Katarina nebe tokia atžari ir užsispyrusi - ji, žino- 
ma, negalėjo numanyti, kad Beicmenė toks linksmas dėl to pa- 
ties įvykio, nors ir dėl kitos priežasties. (Šis įsidėmėtinas ir ap- 
mąstytinas įvykis turėtų paskatinti dažniau šnekėti telefonu, iš 
bėdos net ir meiliai nekuždant, nes juk niekada nežinai, ką iš 
tiesų pradžiuginsi tokiu telefoniniu pokalbiu.) Tačiau Beicmenė 
taip pat žinojo, kodėl Katarina tokia baugšti, nes žinojo ir apie 
kitą, anoniminį, skambutį. 

Prašytume netikrinti pagal šaltinius konfidencialių parodymų, 
išdėstytų šiame skyriuje; kalbama tik apie nuleidžiamą šalutinę 
patvanką, kurios diletantiškai įrengta užtvanka praardoma, van- 
duo nuteka arba ima tekėti anksčiau, nei užtvanka lūžta ir dings- 

Kad nekiltų nesusipratimų, 
taip pat reikia konstatuoti, jog ir Elzė Voltersheim, ir Blorna, aiš- 


ta visa įtampa. 


ku, žinojo, kad, padėdama Giotenui nepastebimai pasprukti iš jos 
buto, Katarina iš tiesų nusikalto; leisdama jam pabėgti, ji juk turė- 
jo Žinoti apie tam tikrus, o gal šiuo atveju ir apie tikruosius nusi- 
kaltimus! Elzė Voltersheim išdrožė jai tą tiesiai į akis Siek tiek anks- 
čiau, nei ponia Plecer išvedė jas abi į apklausą. Blorna pasinaudo- 
jo pirma proga, kad atkreiptų Katarinos dėmesį į nusikalstamą 

jos veiksmų pobūdį. Be to, nuo nieko nereikėtų slėpti, ką Katari- 
na pasakė poniai Voltersheim apie Gioteną: 

— Dieve mano, tai buvo tasai, kurio as laukiau, ir aš būčiau už 
jo tekėjusi ir turėjusi su juo vaikų... ir net jeigu man būtų tekę 
laukti metų metus, kol jį paleis iš cypės. 

Katarinos Blum apklausą bu- 
vo galima laikyti baigta, ji tik turėjo būti pasiruošusi, esant rei- 
kalui, susipažinti su kitų Voltersheim šokių vakarėlio dalyvių 


parodymais. Mat dabar reikėjo išsiaiškinti vieną klausimą, ga- 
nėtinai svarbų, turint omeny Beicmenės suokalbio ir sąmokslo 
teoriją: kaip Liudvikas Giotenas atsidūrė pobūvyje pas ponią Vol- 
tersheim? 

Katarinai Blum leista pasirinkti, eiti namo ar palaukti jai priim- 
tinoje vietoje, tačiau namo eiti ji atsisakė, butas, sakė Blum, jai 
nepataisomai subjaurotas, ji verčiau palauksianti kameroje, kol 
apklaus ponią Voltersheim, ir tada eisianti su ja namo. Tik dabar 
Katarina išsitraukė iš rankinuko abu LAIKRAŠČIO numerius ir 
paklausė, ar valstybė - taip ji pareiškė - negalėtų ko nors imtis, 
kad apsaugotų ją nuo šito purvo ir atstatytų jos prarastą garbę. 
Per tą laiką ji gerai įsisąmoninusi, kad jos apklausa visiškai pa- 
teisinama, nors jai ir nesuprantama, kam reikalingas šitas „knai- 
siojimasis po menkiausias gyvenimo smulkmenas“; tačiau jai nie- 
ku gyvu nesuvokiama, kaip apie apklausos detales - tokias kaip 
ponai lankytojai - galėjęs sužinoti LAIKRAŠTIS, o dar visi tie iš 
piršto laužti ir neteisingi parodymai. Čia įsiterpė prokuroras Ha- 
chas ir tarė, jog dėl milžiniško visuomenės susidomėjimo Giote- 
no atveju, žinoma, reikėję informuoti spaudą; spaudos konferen- 
cija dar neįvykusi, tačiau dėl Gioteno pabėgimo - kurį, beje, ji, 

Katarina, ir suorganizavusi - kilęs toks susijaudinimas ir išgąstis, 
kad vargu ar būsią galima jos išvengti. Beje, dėl savo pažinties su 
Giotenu Katarina nūnai tapusi „šių dienų istorijos heroje“, o kar- 
tu ir teisėto visuomenės susidomėjimo objektu. Apie įžeidžiamas 
ir, galimas daiktas, šmeižikiškas pranešimo detales ji galinti pa- 
duoti privatų skundą, ir jeigu paaiškėtų, kad tardymo organuose 
esama „silpnų vietų“, tai šie, tuo Katarina galinti pasikliauti, pa- 
reikštų ieškinį nenustatytam asmeniui ir padėtų Katarinai ginti 
savo teises. Tada Katariną Blum nuvedė į kamerą. Griežtos ap- 
saugos buvo atsisakyta, Katariną lydėjo tik jaunesnioji policijos 
asistentė Renatė Ciundach, kuri, neginkluota, liko su Katarina ir 
vėliau pranešė, jog Katarina Blum visą laiką - maždaug pustre- 
čios valandos - nieko kito neveikusi, tik be perstogės skaičiusi 
abu LAIKRAŠČIO numerius. Arbatos, sumuštinių, - visko ji atsi- 
sakiusi, ne piktai, bet beveik mandagiai ir apatiškai. Katarina ne- 
sileidusi į jokius pokalbius apie madas, filmus, šokius, nors ji, Re- 
natė Ciundach, mėginusi tokius pokalbius užmegzti, kad prablaš- 
kytų Katariną. 

Tada ji, norėdama padėti Blum, kuri tiesiog įniko skaityti 
LAIKRAŠTĮ, laikinai perdavusi saugoti Blum kolegai Hiuftenui 
ir atnešusi iš archyvo kitų laikraščių pranešimus, kuriuose visai 
objektyviai nušviečiama, kaip įsipainiojusi ir kaip apklausiama 
Blum ir koks jos galimas vaidmuo. Trumpi pranešimai trečia- 
me, ketvirtame puslapyje, juose net neišspausdinta pilna Blum 
pavardė, apie ją rašoma tik kaip apie tokią Katariną B., namų 
darbininkę. Pavyzdžiui, „Apžvalgoje“ buvęs tik dešimties eilu- 
čių pranešimas, aišku, be nuotraukos, jame pasakojama, kaip ne- 
lemtai į bėdą patekęs visai nekaltas asmuo. Visa tai - Renatė 
Ciundach pateikusi Blum penkiolika laikraščių iškarpų - jos ne- 
paguode, ji tik paklaususi: 

— Kas gi tai skaito? Visi žmonės, kuriuos aš pažįstu, skaito LAIK- 
RAŠTĮ! 

LB. 


Siekiant išsiaiškinti, kaip Gio- 
tenas galėjo atsidurti ponios Voltersheim pobūvyje, iš pradžių bu- 
vo apklausta pati ponia Voltersheim, ir nuo pat pirmos akimir- 


kos paaiškėjo, kad visos ją tardančios kolegijos atžvilgiu ponia 
Voltersheim nusiteikusi jei ne grynai priešiškai, tai vis dėlto prie- 
šiškiau nei Blum. Ji papasakojo, esanti gimusi 1930 m., taigi jai 44 
metai, netekėjusi, iš profesijos ūkvedė, nediplomuota. Prieš duo- 
dama konkrečius parodymus, ji „lygiu, beveik sausu kaip para- 
kas balsu, o tai suteikė jos pasipiktinimui daugiau jėgos nei tuo 
atveju, jei ji būtų ėmusi plūstis ar rėkti“, išdėstė savo nuomonę 
apie LAIKRAŠČIO elgesį su Katarina Blum, taip pat apie tą faktą, 
kad apklausos detalės akivaizdžiai perduodamos tokio pobūdžio 
spaudai. Jai esą aišku, kad Katarinos vaidmuo turįs būti ištirtas, 
tačiau ji sukanti galvą, ar leistina „griauti jauno Žmogaus gyveni- 
mą“, kaip kad dabar daroma. Ji pažįstanti Katariną nuo jos gimi- 
mo dienos ir nūnai jau matanti, kaip griaunamas Katarinos gyve- 
nimas ir kokia Katarina sutrikusi, kas pastebima nuo vakar. Ji ne- 
santi psichologė, tačiau tas faktas, kad Katarinai akivaizdžiai ne- 
berūpįs jos butas, prie kurio ji buvusi labai prisirišusi ir dėl kurio 
taip ilgai dirbusi, jai keliąs didžiulį nerimą. 

Buvo sunku nutraukti Voltersheim kaltinamosios kalbos srau- 
tą, net Beicmenė negalėjo jos kaip reikiant užsipulti, o kai jis pa- 
galiaują nutraukė ir prikišo, jog ji priėmusi Gioteną, Voltersheim 
atkirto nė nežinojusi jo pavardės, jis neprisistatęs ir nebuvęs pri- 
statytas. Ji tik žinanti, kad minimą trečiadienį jis atėjęs prieš 19.30 
val., lydimas Hertos Šoimel, kartu su jos drauge Klaudija Šterm, 
kuri irgi pasirodžiusi lydima šeichu persirengusio vyriškio, apie 
kurį ji tegalinti pasakyti, kad jį vadinę Karlu ir kad jis vėliau gana 
keistai elgęsis. Apie susitarimą su šituo Giotenu negalį būti nė 
kalbos, be to, anksčiau ji niekada negirdėjusi jo vardo, o apie Ka- 

tarinos gyvenimą ponia Voltersheim žinanti viską iki menkiau- 
sių smulkmenų. Supažindinta su Katarinos parodymais apie jos 
„keistąsias keliones automobiliu“, ponia Voltersheim vis dėlto tu- 
rėjo prisipažinti, nieko apie tai negirdėjusi, ir jos parodymams, 
neva ji žinanti apie Katarinos gyvenimą viską iki menkiausių 
smulkmenų, buvo suduotas lemiamas smūgis. Paklausta apie po- 
nus lankytojus, ponia Voltersheim suglumo ir pareiškė, kad jeigu 
pati Katarina nieko apie tai nepasakojusi, tai ir ji neduosianti jo- 
kių parodymų. Vienintelis dalykas, kurį ji galinti apie tai pasaky- 
ti - tai „ganėtinai bjaurus reikalas“, o „sakydama bjaurus, aš tu- 
riu galvoje ne Katariną, bet lankytoją“. Jeigu Katarina ją įgalio- 
sianti, ji išdėstysianti apie tai viską, ką žinanti; jos nuomone, vi- 
siškai negalimas daiktas, kad Katarina važinėjusi automobiliu pas 
šį poną. Taip, tas ponas egzistuojąs, ir jei ji nenorinti daugiau apie 
jį šnekėti, tai todėl, kad nenorinti atiduoti jo visuotinei pajuokai. 
Šiaip ar taip, abiem atvejais - Gioteno atveju ir pono lankytojo 
atveju — Katarinos vaidmuo neturėtų kelti kokių nors abejonių. 
Katarina visada buvusi stropi, tvarkinga, šiek tiek baugštoka ar- 
ba, tiksliau tariant, įbauginta mergaitė, o vaikystėje netgi pamal- 
di ir dievobaiminga. Bet paskui jos motina, valiusi ir Gemelsbroi- 
cho bažnyčią, ne vieną kartą buvusi apkaltinta netvarka, o vieną 
sykį ją net sučiupę zakristijoje kartu su zakristijonu išgėrus butelį 
mišių vyno. Iš to padaryta „orgija“ ir skandalas, o kunigas mo- 
kykloje ėmęs blogai elgtis su Katarina. Taip, ponia Blum, Katari- 
nos motina, esanti labai nepastovi, kartais net būdavusi alkoholi- 
kė, tačiau reikia įsivaizduoti tą amžinai priekabiaujantį, liguistą 
vyrą - Katarinos tėvą, kuris grįžo iš karo tikras griuvena, paskui 
nelaimingą motiną ir... taip, galima sakyti, nevykėlį brolį. Poniai 
Voltersheim žinoma ir tos visiškai nenusisekusios santuokos is- 
torija. Ji atkalbinėjusi nuo pat pradžių, Bretlo esantis - ji atsipra- 
šanti už šį žodį - tipiškas triznius, nuolat keliaklupsčiaujantis prieš 
pasaulietines ir bažnytines įstaigas, be to, jis esąs šlykštus mela- 
gis. Į ankstyvą Katarinos santuoką ponia Voltersheim žiūrėjusi 

kaip į bėgimą iš baisios namų aplinkos, ir, kaip matyti, vos ištrū- 
kusi iš tos namų aplinkos bei neapgalvotos santuokos, Katarina 
tapusi tiesiog pavyzdinga moterimi. Katarinos profesinė kvalifi- 
kacija nekelianti jokių abejonių, tą ji, Voltersheim, galinti patvir- 
tinti ir paliudyti ne tik žodžiu, bet, esant reikalui, ir raštiškai, ji 
esanti Amatininkų sąjungos egzaminų komisijos narė. Atsiran- 
dant naujiems privačių ir oficialių svečių priėmimo būdams, vis 
dažniau įgaunantiems tokią formą, kurią pradedama vadinti „or- 
ganizuotu bufetizmu“, didėjančios tokios moters kaip Katarina 
Blum, kuri turi puikiausių gabumų ir žinių, kaip organizuoti bei 
kalkuliuoti, ir išmano estetinę pusę, galimybės. Kad ir kaip būtų, 
jeigu dabar Katarinai nepavyks gauti satisfakcijos iš LAIKRAŠ- 
ČIO, ji liausis rūpintis ne tik savo butu, bet ir savo profesija. Čia 
poniai Voltersheim buvo paaiškinta, jog ne policijos ir ne proku- 
ratūros reikalas „teisiškai persekioti tam tikras tikrai smerktinas 
žurnalistikos formas“. Negalima lengvabūdiškai kibti prie spau- 
dos laisvės, ir tegu ponia Voltersheim neabejojanti, kad priva- 
tus skundas būsiąs teisingai ištirtas, o nelegaliems informacijos 
šaltiniams — nenustatytam asmeniui - būsiąs pareikštas ieški- 
nys. Tai jaunasis prokuroras dr. Kortenas išrėžė šią, galima sa- 
kyti, beveik aistringą teisminę kalbą gindamas spaudos laisvę ir 
informacijos slaptumą ir primygtinai pabrėžė, kad tas, kuris nei- 
nąs arba nepatenkąs į blogą draugiją, nesuteikiąs spaudai ding- 
sties pernelyg šiurkščiai jį aprašyti. 

Juk viskas - Gioteno ir paslaptingojo, šeichu persirengusio Karlo 
pasirodymas - leidžią spręsti apie stebėtiną lengvabūdiškumą ben- 
draujant su žmonėmis. Jam tai esą ne visai suprantama, ir per 
abiejų įsipainiojusių ar susipainiojusių jaunųjų damų apklausą 
jis viliasi gauti įtikinamus paaiškinimus. Jai, poniai Voltersheim, 
negalima neprikišti, kad ji nelabai išranki kviesdama svečius. Po- 
nia Voltersheim paprašė, kad gerokai jaunesnis ponas teiktųsi jos 
nemokyti, ir paaiškino, kad abi jaunąsias damas pakvietusi at- 
vykti su savo draugais ir kad jai, šiaip ar taip, nė į galvą neateitų 

prašinėti svečius atsivedančių draugų asmens dokumento arba 
policijos pažymos apie patikimumą. Jai teko išklausyti pastabą ir 
atkreipti dėmesį į tai, kad amžius čia neturįs jokios reikšmės, bet 
svarbų vaidmenį vaidinanti prokuroro dr. Korteno padėtis. Kad 
ir kaip būtų, čia tiriamas rimtas, sunkus, jei ne visų sunkiausias 
smurtinio nusikalstamumo atvejis, į kurį, remiantis patvirtinto- 
mis žiniomis, įsipainiojęs Giotenas. Tegu jau ji paliekanti spręsti 
valstybės atstovui, kokios detalės ir kokie pamokymai jam atrodą 
teisingi. Dar kartą pasiteiravus, ar Giotenas ir ponas lankytojas 
galėjęs būti vienas ir tas pats asmuo, Voltersheim atsakė, kad ne, 
tai tikrai neįmanoma. Bet vėliau paklausta, ar ji asmeniškai pažįs- 
tanti „poną lankytoją“, ar kada nors jį mačiusi, susitikusi su juo, 
ponia Voltersheim gavo tai paneigti, o kadangi ji nežinojo tokios 
svarbios intymios detalės kaip kėistosios kelionės automobiliu, 
jos apklausa buvo įvertinta nepatenkinamai, ir ją „su nepasiten- 
kinimu“ laikinai paleido. Prieš palikdama patalpą, akivaizdžiai 
susierzinusi ponia Voltersheim dar pareiškė, jog šeichu persiren- 
gęs Karlas jai atrodęs mažų mažiausiai tiek pat įtartinas kaip Gio- 
tenas. Šiaip ar taip, tualete jis nuolat kalbėjęsis pats su savimi, o 
paskui dinges nė neatsisveikinęs. 


29 


Kadangi, remiantis patvirtinto- 
mis žiniomis, Gioteną į pobūvį atsivedė septyniolikmetė pardavė- 
ja Herta Šoimel, ją apklausė pirmą. Šoimel buvo akivaizdžiai išsi- 
gandusi, sakė dar niekada neturėjusi reikalų su policija, bet paskui 


palyginti įtikinamai paaiškino apie savo pažintį su Giotenu. 

— Aš gyvenu, - parodė ji, - su šokolado fabrike dirbančia savo 
drauge Klaudija Šterm vieno kambario bute su virtuve ir dušu. 
Mes abi kilusios iš Kuir-Oftersbroicho, abi esame tolimos ir po- 

nios Voltersheim, ir Katarinos Blum giminaitės (nors Šoimel no- 
rėjo tiksliau nusakyti tolimus giminystės ryšius, minėdama sene- 
lius, kurie buvo senelių pusbroliai ir pusseserės, smulkaus jos gi- 
minystės ryšių apibūdinimo buvo atsisakyta ir pasitenkinta Žo- 
džiu „tolimos“). Ponią Voltersheim mes vadiname teta, o Katariną 
laikome pussesere. Tą vakarą, trečiadienį, 1974 m. vasario 20 d., 
mudvi, Klaudija ir aš, patekome į labai keblią padėtį. Tetai Elzei 
mes pažadėjome į tą nedidelę šventę atsivesti savo draugus, nes 
kitaip trūktų partnerių šokiams. Tačiau mano draugas, kuris šiuo 
metu tarnauja bundesvere, tiksliau tariant, yra pionierius, vėl, ir 
kaip visada netikėtai, buvo paskirtas budėti, ir nors aš jam siūliau 
paprasčiausiai pabėgti, man nepavyko jo įkalbėti, nes jis jau ne 
vieną kartą buvo pabėgęs ir bijojo didelių drausminių nuobaudų. 
O Klaudijos draugas jau ankstyvą popietę taip nusigėrė, kad mums 
teko paguldyti jį į lovą. Taigi mes nutarėme traukti į Polkto kavi- 
nę ir ten susižvejoti kokius nors simpatiškus vyrukus, nes neno- 
rėjome apsijuokti pas tetą Elzę. Per karnavalo sezoną Polkto ka- 
vinėje nuolatos kas nors vyksta. Ten susitinkama prieš balius ir 
po balių, prieš posėdžius ir po jų, ir gali neabejoti, jog ten visada 
sutiksi daug jaunimo. Vėlyvą trečiadienio pavakarę Polkto kavi- 
nėje jau buvo labai smagu. Mane du kartus kvietė šokti tasai jau- 
nas vyras, apie kurį tik dabar išgirdau, kad jis vardu Liudvikas 
Giotenas ir yra ieškomas didelis nusikaltėlis, ir per antrąjį šokį aš 
jo paklausiau, ar jis nenorėtų eiti su manimi į pobūvį. Jis iš karto 
mielai sutiko. Sakė, jog stabtelėjęs čia pakeliui, neturįs pastogės ir 
iš viso nežinąs, kur jam praleisti vakarą, todėl mielai eitų kartu. 
Tuo momentu, kai aš, taip sakant, tariausi su šituo Giotenu, Klau- 
dija šoko šalia manęs su šeichu persirengusiu vyru, ir jie, matyt, 
nugirdo mūsų pašnekesį, nes šeichas, apie kurį vėliau sužinojau, 
kad jis vardu Karlas, tuoj pat juokaudamas nuolankiai pasiteira- 
vo Klaudijos, gal ir jam atsirastų vietelė tame pobūvyje, jis taip 
pat esąs vienišas ir nelabai žinąs, kur jam dėtis. Taigi mes pasie- 
kėme savo tikslą ir netrukus Liudviko — aš norėjau pasakyti, po- 

no Gioteno - automobiliu nuvažiavome į tetos Elzės butą. Tai bu- 
vo „Porsche“, nelabai patogus keturiems asmenims, bet juk ir va- 
žiuoti reikėjo netoli. Į klausimą, ar Katarina Blum žinojo, kad mes 
eisime į Polkto kavinę ko nors žvejoti, atsakau teigiamai. Ryte aš 
skambinau Katarinai į advokato Blornos, pas kurį ji dirba, namus 
ir išdėsčiau jai, kad mums su Klaudija tektų ateiti vienoms, jei 
nieko nerastume. Taip pat sakiau, kad eisime į Polkto kavinę. Ka- 
tarina tam labai prieštaravo ir pareiškė, jog mes esančios per daug 
patiklios ir lengvabūdės. Katarina gana juokinga šiuo požiūriu. 
Juo labiau nustebau, kai Katarina beveik iš karto „užvaldė“ Gio- 
teną ir visą vakarą šoko su juo, tarsi jiedu pažinotų vienas kitą 


ištisą amžinybę. 
+8 I 


Hertos Šoimel draugė Klaudija 


Šterm beveik žodis žodin patvirtino jos parodymus. Parodymai 


nesutapo tik vienu, visai nereikšmingu klausimu. Mat ji šokusi 
su šeichu Karlu ne du, o tris sykius, nes Karlas pakvietęs ją anks- 
čiau nei Giotenas Hertą. Klaudija Šterm taip pat akivaizdžiai nuste- 
bo, kad Katarina Blum, kuri laikoma neprieinama, taip greitai su- 
siėjusi, Kone suartėjusi su Giotenu. 


1 


Reikėjo apklausti dar tris po- 


būvio dalyvius. Tai nepriklausomas tekstilės pirklys Konradas Bei- 


tersas, 56 metų amžiaus ponios Voltersheim draugas, ir sutuokti- 
niai Hedviga ir Georgas Plotenai, 36 ir 42 metų amžiaus, abu ad- 

ministracijos tarnautojai. Visi trys apibūdino vakarą vienodai nuo 
pat tos akimirkos, kai įžengė Katarina Blum, o paskui ir Herta 
Šoimel, lydima Liudviko Gioteno, bei Klaudija Šterm, lydima šei- 
chu persirengusio Karlo. Beje, vakaras buvęs smagus, visi šokę, 
plepėję, o Karlas pasirodęs itin šmaikštus. Trukdę - jeigu galima 
taip pasakyti, nors jie abu, žinoma, taip nemanytų - pareiškė Ge- 
orgas Plotenas - tai, kad „Liudvikas Giotenas visiškai pavergęs 
Katariną Blum“. Tai suteikę vakarui rimties, beveik iškilmingu- 
mo, kas nelabai tinką karnavalo renginiams. O ponia Hedviga 
Ploten parodė, kad kai Katarina ir Liudvikas išvykę, o ji nuėjusi į 
virtuvę atnešti ledų, jai irgi kritę į akį, jog Karlo vardu pristatytas 
šeichas tualete kalbėjęsis pats su savimi. Beje, tuojau po to šitas 
Karlas dingo, kaip reikiant net neatsisveikines. 


4. 


Dar sykį atvesdinta į apklausą, 
Katarina Blum patvirtino kalbėjusi telefonu su Herta Šoimel, bet 
ir toliau neigė, jog tarp jos ir Gioteno būta susitarimo. Ji buvo - ne 
Beicmenės, o dr. Korteno, jaunesniojo iš abiejų prokurorų - pri- 
mygtinai paprašyta vis dėlto prisipažinti, jog po jos telefoninio 
pokalbio su Herta Šoimel jai skambinęs Giotenas ir jog ji suma- 
niai nusiuntusi jį į Polkto kavinę ir pamokiusi užkalbinti Šoimel, 
kad, niekam nekrisdamas į akis, susitiktų su ja pas Voltersheim. 
Tai būtų buvę labai paprasta, nes Šoimel esanti ganėtinai išsida- 
binusi ir akį traukianti blondinė. Katarina Blum, dabar beveik vi- 
siškai apatiška, tik purtė galvą ir sėdėjo, dešine ranka kaip ir anks- 
čiau apkabinusi abu LAIKRAŠČIO numerius. Tada ją paleido ir ji 
kartu su ponia Voltersheim ir jos draugu Konradu Beitersu išėjo 
iš policijos valdybos. 

Dar kartą aptariant pasirašytus 
apklausų protokolus ir tikrinant, ar per apklausas nepalikta spra- 
gų, dr. Kortenas paklausė, ar galų gale nereikėtų rimtai pamėgin- 
ti rasti tąjį šeichą, vardu Karlas, ir išsiaiškinti didžiai mįslingą jo 
vaidmenį šioje byloje. Jį labai stebiną, kad dar nesiimta jokių prie- 
monių „Karlo“ paieškai. Juk vis dėlto akivaizdu, kad tasai Karlas 
pasirodęs Polkto kavinėje sykiu, jei ne drauge su Giotenu, taip 
pat įsiprašęs į pobūvį, ir jo vaidmuo jam, Kortenui, atrodąs jei ne 
įtartinas, tai bent jau labai miglotas. 


Čia visi dalyviai prapliupo juoktis, net santūrioji kriminalinės 
policijos pareigūnė Plecer leido sau šyptelėti. Protokoluotoja po- 
nia Ana Lokster kvatojosi taip vulgariai, jog Beicmenei teko ją 
įspėti. O kadangi Kortenas vis dar nesusigaudė, jo kolega Hachas 
pagaliau atvėrė jam akis. Nejaugi Kortenas dar nesuvokęs ar net 
neatkreipęs dėmesio, kad komisaras Beicmenė šeichą sąmonin- 
gai nuleidęs negirdomis arba apie jį nutylėjęs? Juk akivaizdu, kad 
jis esąs vienas iš „mūsų žŽmonių“,o tariamas kalbėjimasis su savi- 
mi tualete - tai ne kas kita, 0 - tiesa, nevykęs - savo kolegų infor- 
mavimas per mini radiotelefoną, kad dabar šie imtų sekti Giote- 
ną ir Blum, kurios adresą per tą laiką, be abejo, spėta sužinoti. 

— Ir jums, pone kolega, taip pat tikrai aišku, kad per šį karnavalo 
sezoną šeichų kostiumai yra geriausia maskuotė, nes dėl supranta- 
mų priežasčių šiemet šeichai labiau mėgstami nei kaubojai. 

- Žinoma, - pridūrė Beicmenė, - mums nuo pat pradžių buvo 
aišku, kad per karnavalą banditams lengviau pasislėpti, o mums 
sunkiau sekti karštais pėdsakais, nes jau trisdešimt šešias valan- 
das sekėme kiekvieną Gioteno žingsnį. Giotenas, kuris, beje, ne- 
buvo persirengęs, nakvojo „Volkswageno“ markės autobuse au- 
tomobilių stovėjimo aikštelėje, iš kurios vėliau pavogė „Porsche“, 
paskui pusryčiavo vienoje kavinėje, jos tualete nusiskuto ir persi- 

vilko. Mes nė minutės neišleidome jo iš akių, koks tuzinas šei- 
chais, kaubojais ir ispanais persirengusių pareigūnų, visi su mini 
radiotelefonais, apsimetę pagiringais pokyliautojais, sekė jį, kad 
iš karto praneštų apie Gioteno bandymus užmegzti kokius nors 
ryšius. Visi asmenys, su kuriais Giotenas bendravo prieš įženg- 
damas į Polkto kavinę, sulaikyti ir patikrinti: 

smuklės padavėjas, prie kurio baro Giotenas išgėrė alaus; 

dvi merginos, su kuriomis jis šoko vienoje senamiesčio kavinėje; 

benzino pilstytojas netoli Holcmarkto, kur į pavogtąjį „Por- 

sche“ Giotenas pylėsi benziną; 

vyriškis prie laikraščių kiosko Matiaso gatvėje; 

cigarečių krautuvėlės pardavėjas; 

banko tarnautojas, pas kurį Giotenas keitė septynis šimtus 

Amerikos dolerių, tikriausiai pagrobtų iš banko. 

Visi šie asmenys vienareikšmiškai identifikuoti kaip atsitikti- 
niai, o ne planiniai kontaktai, ir joks su kiekvienu iš šių asmenų 
persimestas žodis neleidžia daryti išvadų apie kokius nors susi- 
tarimus. Tačiau aš nesiduosiu įtikinamas, kad ryšys su Blum taip 
pat buvo atsitiktinis. Jos telefoninis pokalbis su Šoimel, punktu- 
alumas, su kuriuo ji pasirodė pas Voltersheim, ir tas prakeiktas 
aistringumas bei meilumas, su kuriuo jiedu šoko nuo pat pir- 
mos akimirkos... ir kaip mikliai jie paskui nusimuilino, - visa 
tai byloja, kad tai ne atsitiktinumas. O visų pirma tas faktas, kad 
ji sakosi paleidusi jį neatsisveikinusi, nors visai akivaizdu, jog 
kaip tik ji parodžiusi jam iš namų kvartalo vedantį kelią, kurį 
mes, matyt, palikome nesaugomą. Namų kvartalo, t.y. namų 
kvartale esančio pastato, kuriame gyvena Blum, mes nė sekun- 
dės nebuvome išleidę iš akių. Aišku, negalėjome tobulai saugoti 
visos teritorijos, ji užima beveik pusantro kvadratinio kilomet- 
ro. Blum turėjo žinoti slaptą kelią ir parodyti jį Giotenui, be to, 
esu įsitikinęs, kad ji jam - O, galimas daiktas, ir kitiems - padė- 
davo susirasti pastogę ir tiksliai žino, kur jis dabar. Jos darbda- 
vių namai jau patikrinti, mes pradėjome paiešką jos gimtajame 

kaime, o ponios Voltersheim butas, kol ją čia tardėme, dar kartą 
nuodugniai apžiūrėtas. Nieko. Man regis, bus geriausia jai leisti 
laisvai judėti, kad ji padarytų klaidą, o pėdsakai į jo pastogę gal- 
būt nuves per šitą paslaptingąjį poną lankytoją, ir dar esu tikras, 
kad pėdsakai į slaptąjį kelią namų kvartale veda per ponią Blor- 
ną, kurią mes juk jau pažįstame kaip „raudonąją Trūdę“ ir kuri 
prisidėjo prie kvartalo planavimo. 


54. 


Čia reikėtų suvokti, kad pir- 
moji grįžtančioji patvankinė banga beveik išsekusi, nuo penkta- 
dienio vėl einame prie šeštadienio. Bus padaryta viskas, kad iš- 
vengtume kitų užtvankų, o taip pat ir nereikalingų įtampos pa- 
tvankų. Bet visiškai jų išvengti tikriausiai neįmanoma. 

Gal vis dėlto bus reikšminga, kad penktadienį po pietų, pasi- 
baigus apklausai, Katarina Blum paprašė Elzės Voltersheim ir 


Konrado Beiterso vis dėlto iš pradžių parvežti ją namo ir - pra- 
šau, prašau — kartu pakilti į viršų. Ji sakė, kad bijosi, mat aną 
ketvirtadienio naktį, tuoj po jos telefoninio pokalbio su Giotenu 
(kiekvienas nešališkas asmuo, matydamas, kad ji atvirai, tegu ir 
ne per apklausą, šneka apie savo telefoninius ryšius su Giotenu, 
turėtų pripažinti, kad ji nekalta!) įvykę kai kas nepaprastai bjau- 
raus. Vos ji pakalbėjusi su Giotenu ir padėjusi ragelį, telefonas 
vėl suskambėjęs, ji tučtuojau čiupusi ragelį su „pasiutusia vilti- 
mi“, kad čia vėl Giotenas, bet skambines ne Giotenas, o „krau- 
piai tylus“ vyriškas balsas „kone pakuždomis“ prišnekėjęs jai 
gryniausių „nešvankybių“, bjaurių dalykų, o bjauriausia, kad 
tasai tipas prisistatęs kaip namo gyventojas ir teiravęsis, kodėl 
gi ji, jeigu taip trokštanti meilumo, ieškanti ryšių taip toli, jis 
pasiruošęs ir pajėgiąs pasiūlyti jai visokių visokiausių meilybių. 

Taip, dėl šio skambučio ji dar naktį atvažiavusi pas Elzę. Ji bi- 
janti, netgi bijanti telefono, o kadangi Giotenas turįs jos numerį, 
o ji Gioteno - ne, tai ji vis dar laukianti skambučio, bet tuo pat 
metu ir bijanti telefono. 

Na, čia nereikia slėpti, kad Blum laukė ir kitos baisybės. Visų 
pirma: jos pašto dėžutė, ligi šiol vaidinusi Katarinos gyvenime 
labai menką vaidmenį, į ją Katarina dažniausiai tik žvilgtelėdavo 
tuščiai, „nes taip priimta“. Šį penktadienio rytą pašto dėžutė bu- 
vo tiesiog perpildyta, ir anaiptol ne Katarinos džiaugsmui. Nes 
nors Elzė V. ir Beitersas darė viską, kad nutvertų laiškus ir spau- 
dinius, Katarina nesileido apgaunama, tikriausiai tikėdamasi žŽi- 
kius dvidešimt vienetų - iš Liudviko, aišku, nieko nerado ir susi- 
grūdo visą tą šlamštą į savo rankinuką. Jau važiavimas liftu buvo 
tikra kankynė, nes kartu važiavo dar du namo gyventojai. Vienas 
(tą reikia pasakyti, nors tai skamba neįtikėtinai) šeichu persiren- 
gęs ponas, kuris įsispraudė į kampą, akivaizdžiai mėgindamas 
kaip nors laikytis atstu, bet, laimė, jis išlipo jau penktame aukšte, 
ir viena (tai skamba beprotiškai, bet kas tiesa, tas tiesa) andalūze 
persirengusi dama, kuri, dengiama kaukės, anaiptol nesitraukė 
nuo Katarinos, o liko stovėti prie pat jos ir akiplėšiškai ir smalsiai 
ją nužiūrinėjo „įžūliomis, griežtomis, rudomis akimis“. Ji nuva- 
žiavo aukštyn. 

Įspėsime: toliau bus dar blogiau. Galop jos bute, į kurį įženg- 
dama Katarina tiesiog įsikibo į Beitersą ir ponią V., suskambo te- 
lefonas, ir čia ponia V. aplenkė Katariną, pripuolė, nukėlė ragelį, 
jos veide pasirodė siaubas, buvo matyti, kaip ji išblyško, ir girdė- 
ti, kaip murmėjo: 

- Jūs, prakeiktas parše, jūs prakeiktas bailus parše. 

Ir ponia Voltersheim išmintingai padėjo ragelį ne ant, o šalia 
telefono aparato šakutės. 

Veltui ponia V. ir Beitersas drauge mėgino atimti iš Katarinos 
jos paštą, šioji tvirtai apglėbusi laikė pluoštą laiškų ir spaudinių, 

kartu su abiem LAIKRAŠČIO numeriais, kuriuos taip pat išsitrau- 
kė iš rankinuko, ir užsispyrė atplėšti vokus. Nieko nepadarysi. Ji 
visa tai perskaitė! 

Ne viskas buvo be parašo. Vieną pasirašytą laišką - patį ilgiau- 
sią - atsiuntė firma, besivadinanti „Intymūs reikmenys paštu“ ir 
siūliusi Katarinai visokiausias sekso prekes. Katarinos sielai tai 
buvo gana stiprūs kvaišalai, o dar blogiau, kad kažkas ranka bu- 
vo prirašęs: „Štai tikrosios meilybės“. 

Dėstant glaustai arba - dar geriau - statistiškai, kitos aštuonios 
siuntos buvo: 

septyni anoniminiai atvirlaiškiai, rašyti ranka, su grubiais 

seksualiniais pasiūlymais, juose visuose kažkodėl pavartoti 

Zodžiai „komunistinė kiaulė“; 

dar keturi anoniminiai atvirlaiškiai su politiniais 

įžeidinėjimais be seksualinių pasiūlymų. Pradedant 

„raudonąja peliūkšte“, baigiant „Kremliaus tetule“; 

penkiuose vokuose - LAIKRAŠČIO iškarpos, kurių 

dauguma, gal trys ar keturios, su raudonu rašalu rašytais 
komentarais paraštėse, pvz., tokio turinio: „Ko nepadarė 

Stalinas, nepadarysi ir tu“; 

dviejuose vokuose buvo religiniai raginimai, abu užrašyti ant 

pridėtų traktatų: „Vėl mokykis melstis, vargšas, paklydęs vaike“ 

ir „Pulk ant kelių ir pripažink, Dievas tavęs dar neapleido“. 

Ir tik šią akimirką Elzė V. rado po durimis pakištą raštelį, ku- 
rį jai, laimė, tikrai pavyko nuslėpti nuo Katarinos: „Kodėl nesi- 
naudoji manuoju meilybių katalogu? Ar turiu versti tave tavo 
pačios labui? Tavo kaimynas, kurį taip užgauliai pavijai. Įspė- 
ju.“ Tai buvo parašyta spausdintinėmis raidėmis, iš kurių Elzė 
V. tarėsi pažinusi aukštąjį, o gal net ir aukštąjį medicininį išsila- 
vinimą. 


JO 


Visų pirma stebėtina, kad nei 
ponia V., nei Konradas B. nesistebėjo, kai dabar, nė nemanydami 
kaip nors kištis, žiūrėjo, kaip Katarina priėjo prie gyvenamajame 
kambaryje esančio baro, ištraukė po butelį chereso, viskio, raudo- 
no vyno ir pradėtą vyšnių sirupo butelį ir be ypatingo susijaudini- 
mo tėškė juos į nepriekaištingas sienas; buteliai sudužo ir išsiliejo. 

Tą patį Katarina padarė ir savo virtuvėlėje, kur tuo pačiu tikslu 
panaudojo pomidorų padažą, salotų užpilą, actą ir Vusterio pa- 
dažą. Ar bereikia pridurti, kad taip pat ji pasielgė vonioje su kre- 
mo tūtelėmis bei buteliukais, pudra, milteliais, vonios parfumeri- 


ja... o savo miegamajame - su flakonėliu odekolono? 
Iš pažiūros ji veikė planingai, anaiptol ne susijaudinusi, su to- 
kiu įsitikinimu ir taip įtikinamai, kad Elzė V. ir Konradas B. nieko 


nedarė. 
Ša 


Žinoma, buvo gana daug teo- 
rijų, bandančių analizės būdu nustatyti tąjį momentą, kai Katari- 
na pirmą kartą sumanė arba suplanavo žmogžudystę ir užsimojo 
ją įvykdyti. Kai kas mano, kad užteko jau pirmojo straipsnio ket- 
virtadienio LAIKRAŠTYJE, kiti lemiama diena laiko penktadienį, 
nes tą dieną LAIKRAŠTIS vis dar nedavė ramybės ir Katarinos 
santykiai su kaimynais ir butas, prie kurio ji buvo taip prisirišusi, 
pasirodė (bent jau subjektyviai) sugadinti; anoniminis skambin- 
tojas, anoniminis paštas, o dar šeštadienio LAIKRAŠTIS, be to, 
(čia užbėgsime įvykiams už akių!) SEKMADIENIO LAIKRAŠTIS. 
Bet gal nė nereikia tokių spekuliacijų: ji suplanavo ir įvykdė žmog- 


(58) 


Zudystę - ir baigtas kriukis! Nekelia abejonių, kad joje kažkas „už- 
virė“... kad ją ypač suerzino jos buvusio vyro žodžiai, ir visiškai 
nekelia abejonių, kad viskas, kas buvo rašoma SEKMADIENIO 
LAIKRAŠYTJĘ, jei ir nesukėlė sprogimo, tai vis dėlto veikė anaip- 


tol ne raminamai. 
+ | | 


Kol pagaliau galėsime laikyti 
išsekusia grįžtančiąją patvankinę bangą ir vėl aptarti šeštadienį, dar 
reikia informuoti, kaip pas ponią Voltersheim praėjo penktadienio 


vakaras ir naktis iš penktadienio į šeštadienį. Bendra išvada: stul- 
binamai ramiai. Tiesa, Konradui Beitersui nepavyko prablaškyti 
Katarinos, nors jis paleido šokių muziką, netgi Pietų Amerikos, ir 
norėjo išjudinti Katariną šokti, jam taip pat nepavyko atimti iš Ka- 
tarinos LAIKRAŠČIO ir jos anoniminio pašto; be to, nepavyko įro- 
dyti, kad viskas laikina ir ne taip jau baisiai svarbu. Argi ji nėra 
ištvėrusi blogesnių dalykų: vaikystės vargų, santuokos su šituo bjau- 
rybe Bretlo, motinos girtuoklystės ir „švelniai tariant, nuopuolio, 
juk galų gale motina kalta ir dėl to, kad Kurtas nuėjo šunkeliais“. 
Argi Giotenas kol kas ne saugioje vietoje ir argi keliąs kokių nors 
abejonių jo pažadas ją pasiimti? Argi dabar ne karnavalas ir argi ji 
nesanti saugi finansiniu požiūriu? Argi nesą pasaulyje tokių bai- 
siai mielų žmonių kaip Blornos, Hypercai ir argi „pasipūtėlis puo- 
šeiva“ — vis dar niekas nedrįso ištarti pono lankytojo vardo - iš 
esmės taip pat nesąs juokingas ir anaiptol ne slegiantis persona- 
žas? Katarina su tuo nesutiko ir priminė tą „idiotišką žiedą ir pa- 
maivišką voką“, kurie įstūmę juodu į bėdą ir netgi davę pagrindo 
įtarti Liudviką. Iš kur ji galėjusi žinoti, kad iš savo tuščiagarbišku- 
mo šitas puošeiva taip imsiąs švaistyti pinigus? Ne, ne, ji anaipto! 
nemananti, kad jis juokingas. Ne. Aptariant praktiškus dalykus — 

pavyzdžiui, ar jai nepasiieškojus naujo buto ir ar nevertėtų jau da- 
bar pagalvoti kur - Katarina nusuko kalbą ir tarė, jog vienintelis 
praktiškas dalykas, kurio ji žadanti imtis, tai pasisiūti kostiumą kar- 
navalui, ir paprašė Elzės paskolinti jai didelę paklodę, mat į madą 
atėję šeichai, tad pati ketinanti šeštadienį arba sekmadienį „iške- 
liauti“, persirengusi beduine. Galų gale kas gi blogo atsitiko? Be- 
veik nieko, jei gerai pažiūrėsime, arba, tiksliau tariant, viskas be- 
veik į naudą, nes Katarina, šiaip ar taip, tikrai sutiko tąjį, „kurio 
laukė“, su juo „praleido meilės naktį“, na, gerai, ją apklausė arba 
tardė, ir, matyt, Liudvikas iš tiesų „ne drugelius gaudo“. Paskui 
tas įprastinis purvas LAIKRAŠTYJE, keli paršai anonimiškai pas- 
kambino, dar keli anonimiškai parašė. Argi tai jau pasaulio pabai- 
ga? Argi Liudvikas — kaip tik ji, ji vienintelė žino — nėra kuo pui- 
kiausiai, tiesiog ištaigingai įkurdintas? Dabar pasiūsime karnava- 
linį kostiumą, Katarina su juo atrodys žavingai, baltą moterišką bur- 
nusą; ir ji bus nuostabi, kai su juo „iškeliaus“. 

Galų gale ir prigimtis ima reikalauti to, kas jai priklauso, ir žmo- 
gus užmiegi, knapteli, nubundi, vėl knapteli. O gal pagaliau iš- 
gerti po taurelę? Kodėl gi ne? Tiesiog idiliškas vaizdelis: jauna 
moteris, užsnūdusi prie siuvinio, o vyresnė moteris ir pagyvenęs 
vyriškis atsargiai sukiojasi aplink ją, kad „prigimtis gautų tai, kas 
jai priklauso“. Prigimtis gauna tiek daug, kad Katarinos nepaža- 
dina net telefono skambutis, beveik pusę trijų nakties. Na, ir ko- 
dėl gi blaiviajai poniai Voltersheim staiga ima drebėti rankos, kai 
ji čiumpa telefono ragelį? Gal ji laukia telefoninių meilybių, to- 
kių, kokias išgirdo prieš kelias valandas? Žinoma, pusė trijų nak- 
ties —- baugus metas telefoniniams pokalbiams, tačiau ji stveria 
ragelį, kurį Beitersas tuojau išplėšia jai iš rankos, ir kai jis taria: 
„Klausau“,-skambinusysis padeda ragelį. Ir vėl skambina, ir vėl 
padeda, vos Beitersui pakėlus ragelį ir dar nespėjus ištarti „klau- 
sau“. Žinoma, esama ir tokių žmonių, kurie, sužinoję iš LAIK- 
RAŠČIO, kuo tu vardu ir kur gyveni, mielai tąso tau nervus, to- 
dėl bus geriausia palikti ragelį nukeltą. 

Tada užsimota apsaugoti Katariną bent nuo šeštadieninio LAIK- 
RAŠČIO numerio, tačiau ji nutykojo keletą akimirkų, kai Elzė V. 
užmigo, o Konradas B. skutosi vonioje, išsliūkino į gatvę, kur ry- 
to prieblandoje atplėšė pirmą pasitaikiusią LAIKRAŠČIO dėžę ir 
taip įvykdė savotišką šventvagystę, nes, išsiimdama LAIKRAŠ- 
TĮ ir už jį nemokėdama, piktnaudžiavo LAIKRAŠČIO PASITI- 
KĖJIMU! Šią akimirką galima pareikšti, kad grįžtančioji patvan- 
kinė banga laikinai išsekusi, mat dabar kaip tik tas šeštadienis ir 
maždaug tas metas, kai Blornos, susiglamžę, suirzę ir liūdni, išli- 
pa iš naktinio traukinio ir nutveria tą patį LAIKRAŠČIO numerį, 
kurį vėliau studijuos namuose. 


JO, 


Blornų namuose nejaukus šeš- 
tadienio rytas, itin nejaukus, ir ne tik dėl bemiegės, sugadintos ir 


pradundėjusios nakties miegamajame vagone, ne tik dėl LAIK- 
RAŠČIO, apie kurį ponia Blorna pareiškė, jog šis maras pasiek- 
siąs žmogų bet kuriame pasaulio krašte, niekur nebūsi saugus; 
nejaukus ne tik dėl įtakingų draugų bei biznio partnerių iš „Liūšt- 
ros“ priekaištingų telegramų, bet ir dėl Hacho, kuriam paskam- 
bino per anksti, paprasčiausiai per anksti ryte (bet vėlgi - per vė- 
lai, pagalvojus, kad jam vertėjo skambinti jau ketvirtadienį). Ha- 
chas nebuvo labai malonus, pareiškė, kad Katarinos apklausa baig- 
ta, jis negalįs pasakyti, ar kels jai bylą, šią akimirką jai tikrai reika- 
linga parama, bet dar ne teisininko pagalba. Gal jie pamiršę, kad 
dabar karnavalas, o prokurorai taip pat turį teisę į laisvą vakarą, 
o retkarčiais - ir į šventadienius? Na, vis dėlto jie pažįstami jau 24 
metus, drauge studijavę, „kalę“, dainavę dainas, netgi keliavę kar- 
tu, nereikią taip rimtai žiūrėti į prastą nuotaiką pirmosiomis mi- 
nutėmis, juo labiau kad žmogus ir pats taip nesmagiai jautiesi, 

bet paskui —ir tai prokuroras - prašė kitus dalykus verčiau aptar- 
ti žodžiu ir ne telefonu. Taip, ji kaltinama, kai kas esą baisiai ne- 
aišku, bet ne daugiau, gal vėliau, po pietų, žodžiu. Kur? Mieste. 
Geriausia vaikštinėjant. Muziejaus fojė. Šešioliktą trisdešimt. Ne- 
skambinti į namus Katarinai, neskambinti poniai Voltersheim, ne- 
skambinti sutuoktiniams Hypercams. 

Nejauku ir tai, kad taip greitai ir aiškiai buvo justi, jog trūksta 
Katarinos tvarkančios rankos. Ir kaipgi atsitiko, kad per pusva- 
landį, regis, įsiviešpatauja chaosas, nors vien tik pylė kavą, trau- 
kė iš spintos džiūvėsius, sviestą ir medų, o prieškambaryje pasta- 
tė kelis kelioninius krepšius; galop net Trūdė suirzo, nes jis nuo- 
lat klausinėjo, kur ji įžvelgianti ryšį tarp Katarinos aferos ir Aloyzo 
Štroiblėderio ar net Liūdingo, bet Trūdė nepuolė jam aiškinti, o 
tik su savo apsimestine naivia ironija, kurią jis šiaip mėgo, tačiau 
visai nevertino šį rytą, vis liepdavo pasižiūrėti į abu LAIKRAŠ- 
ČIO numerius, ar jam nekritę į akis pora žodžių, o kai jis pasitei- 
ravo kokių, ji išsisuko nuo atsakymo, sarkastiškai tarstelėjusi, jog 
norinti išmėginti jo įžvalgumą, tad jis vis skaitė ir skaitė „šitą pur- 
vą, kuris pasieks žmogų ne tik bet kuriame pasaulio krašte, bet ir 
toliau“, skaitė ir skaitė, išsiblaškęs, nes vis sukildavo pyktis dėl 
iškraipytų jo žodžių ir dėl „raudonosios Trūdės“, kol galų gale 
pasidavė ir nuolankiai paprašė Trūdės jam vis dėlto padėti; jis 
esąs taip išmuštas iš vėžių, kad jo įžvalgumas visai atbukes, be to, 
juk jau daugel metų jis dirbąs tik pramonės, o ne baudžiamosios 
teisės advokatu, o Trūdė į tai sausai atšovė: 

— Gaila, - bet paskui pasigailėjo ir tarė, - argi tau nekliūna 
žodžiai „ponai lankytojai“, ir ar neatkreipei dėmesio, kad šiuos 
žodžius aš siejau su telegramomis? Argi kas nors vadintų šitą 
Giotingą, - ne, Gioteną, gerai įsižiūrėk į jo nuotraukas, - argi 
kas nors vadintų jį, visai nesvarbu, kaip jis apsirengęs, ponu lan- 
kytoju? Ne, nieku gyvu, savanoriškai šniukštinėjantis kaimynas 
vadintų jį tik besilankančiu vyriškių, o dabar aš imsiu prana- 
šauti - ir pamatysi, vėliausiai per valandą mes taip pat sulauksi- 


(62) 


me pono lankytojo, ir dar aš pranašauju nemalonumus, vaidus... 
o, galimas daiktas, ir senos draugystės galą, taip pat nemalonu- 
mus tavo raudonajai Trūdei ir daugiau nei nemalonumus Kata- 
rinai, kuri turi dvi mirtinai pavojingas savybes: ji ištikima ir iš- 
didi; ir ji niekada, niekada neprisipažins parodžiusi šiam vaiki- 
nui slaptą kelią, kurį mudvi, ji ir aš, kartu tyrinėjome. Nusira- 
mink, brangiausiasis, nusiramink, tai neiškils aikštėn, tačiau, iš 
esmės žiūrint, aš kalta, kad šitas Giotingas, ne, Giotenas, galėjo 
nepastebėtas dingti iš jos buto. Tu tikriausiai neatsimeni, kad 
mano miegamajame kabėjo visų „Elegantiško būsto prie upės“ 
šildymo, vėdinimo, kanalizacijos ir tinklų įrengimų planas. Šil- 
dymo angos buvo pažymėtos raudonai, vėdinimo - mėlynai, ka- 
beliniai tinklai - žaliai, o kanalizacija - geltonai. Šis planas taip 
žavėjo Katariną, - kuri pati yra toks tvarkingas, planuojantis, 
beveik genialiai planuojantis žmogus, — kad ji nuolat rymodavo 
prie jo ir vis kamantinėdavo mane apie šio „abstraktaus paveiks- 
lo“ — taip jinai jį vadino - sąryšius ir reikšmes, o aš, aš vis keti- 
nau gauti ir padovanoti jai to plano kopiją. Man akmuo nuo šir- 
dies nukrito, kad aš šito nepadariau, įsivaizduok, pas ją būtų 
radę plano kopiją... tai kuo puikiausiai pagrįstų sąmokslo teori- 
ją ir perkrovimo vietos idėją, ryšį Raudonoji Trūdė-banditai- 
Katarina-ponas lankytojas. Juk visokio plauko įsilaužėliams ir 
santuokos laužytojams, kurie nenori, kad juos matytų, toks pla- 
išeiti. Aš pati dar paaiškinau jai, kokio aukščio kai kurie korido- 
riai, kur galima eiti stačiomis, kur pasilenkti, o kur šliaužti, jei 
trūksta vamzdžiai arba sugenda kabeliai. Taip, tik šitaip galėjo 
pasprukti nuo policijos tasai malonus jaunas džentelmenas, apie 
kurio meilumą jai dabar lieka tik svajoti, o jeigu jis tikrai bankų 
plėšikas, jis perprato sistemą. Gal taip įeidavo ir išeidavo ir po- 
nas lankytojas. Šituos modernius namų kvartalus reikia saugoti 
visai kitaip nei senovinius nuomojamuosius namus. Progai pa- 
sitaikius, patark policijai ir prokuratūrai. Jie saugo pagrindines 

duris, galbūt fojė ir liftą, bet ten dar yra krovininis liftas, kuris 
leidžiasi tiesiai į rūsį... ten porą šimtų metrų pašliauži, kur nors 
pakeli kanalo dangtį ir dingsti. Patikėk manim, dabar lieka tik 
melstis, nes jam anaiptol nereikia kokių nors antraščių LAIK- 
RAŠTYJE, dabar jam reikia tvirto tiesioginio įsikišimo į šios is- 
torijos tyrimą ir pranešimus apie ją, o ne mažiau nei antraščių jis 
bijosi dar vieno dalyko - tulžingo ir surūgusio tokios Modės, 
savo teisėtos žmonos pagal Dievo ir žmonių įstatymus, be to, sa- 
vo keturių vaikų motinos, veido. Nejau niekada nepastebėjai, kaip 
„Jaunatviškai linksmai“, kone siautulingai — ir turiu pasakyti — 
tikrai gražiai jis šoko su Katarina tuos porą kartų ir kaip jis tiesiog 
primygtinai piršosi parvežti ją namo... ir kaip jaunuoliškai jis nu- 
liūdo, kai Katarina įsigijo nuosavą automobilį? Tai, ko jam reikė- 
jo, ko troško jo širdis, tokia nepakartojamai miela mergaitė kaip 
Katarina, ne lengvabūdė ir - kaip jūs tą vadinate - mokanti mylė- 
ti, rimta ir jauna, ir tokia žavi, kad nė pati šito nežinojo. Argi ji 
šiek tiek nedžiugindavo ir tavo vyriškos širdies? 

Taip, džiugindavusi, džiugindavusi jo vyrišką širdį, ir jis tai 
pripažino, taip pat pripažino, kad ji jam daugiau, kur kas dau- 
giau nei patinkanti, ir juk ji, Trūdė, žinanti, kad visiems, ne tik 
vyrams, kartais kylanti pagunda ką nors paprasčiausiai apkabin- 
ti, o galbūt ir daugiau... bet Katarina, ne, būta dar kažko, dėl ko 
nė karto, nė vieno kartelio jis nebuvęs jos ponu lankytoju, ir jeigu 
kas nors jį laikę, taip, netgi neleidę tapti ponu lankytoju... arba, 
tiksliau tariant, neleidę mėginti tapti ponu lankytoju, tai — ir ji 
žinanti, ką jis turįs galvoje - ne pagarba jai ir ne mintis apie ją, 
Trūdę, o pagarba Katarinai, taip, pagarba, beveik baiminga pa- 
garba, daugiau, meili baiminga pagarba jos, taip, po paraliais, ne- 
kaltybei... ir daugiau, daugiau nei nekaltybei, tam jis nerandąs 
žodžių. Tai tikriausiai tas keistas nuoširdus Katarinos santūru- 
mas ir - nors jis penkiolika metų vyresnis už Katariną ir, Dievas 
mato, šio to gyvenime pasiekęs - tai, kaip Katarina ėmusi tvarky- 
ti savo sumautą gyvenimą, planavusi, organizavusi - tai, jeigu jis 

iš viso būtų puoselėjęs tokias mintis, būtų jį sulaikę, nes jis būtų 
bijojęs sugadinti ją arba jos gyvenimą... nes ji tokia trapi, tokia 
pašėlusiai trapi, ir jeigu paaiškėtų, kad ponas lankytojas tikrai Alo- 
yzas, jis - grubiai tariant - jam „duotų į snukį“; taip, jai reikia 
padėti, padėti, ji nesubrendusi tokioms šunybėms, toms apklau- 
soms, tiems tardymams... o dabar jau per vėlu, ir jis privaląs, pri- 
valąs šiandien rasti Katariną... bet čia jo reikšmingosios medita- 
cijos buvo nutrauktos, nes su jai būdingu nepakartojamu sausu- 
mu Trūdė konstatavo: 
— Ką tik privažiavo ponas lankytojas. 


29, 


Čia iš karto privalu pranešti, 
kad Blorna nedavė į snukį Štroiblėderiui, kuris dabar iš tiesų pri- 


važiavo pompastišku nuomotu automobiliu. Čia ne tik turi tekėti 
kuo mažiau kraujo, fizinę jėgą, jeigu neįmanomajos išvengti, taip 
pat reikia vaizduoti tik tiek, kiek liepia pranešėjo pareiga. Tai ne- 
reiškia, kad nūnai Blornų namuose tapo truputį jaukiau, priešin- 
gai- tapo dar nejaukiau, nes Trūdė B., tebemaišydama puodelyje 
kavą, negalėjo susilaikyti nepalabinusi seno bičiulio žodžiais: 

— Sveikas, pone lankytojau. 

— Man regis, - sumišęs tarė Blorna, - Trūdė vėl pataikė kaip 
pirštu į akį. 

— Taip, - atsakė Štroiblėderis, - tik kažin ar tai visada taktiška. 

Čia galima pranešti, kad tarp ponios Blornos ir Aloyzo Štroib- 
lėderio įsiviešpatavo beveik nepakeliama įtampa, kai šis kita- 
dos gal ir ne tiesiogiai mėgino ją suvilioti, bet aiškiai norėjo su ja 
flirtuoti, oji - su jai būdingu sausumu - leido jam suprasti, kad 
jis įsivaizduojąs, jog jam neįmanoma atsispirti, tačiau taip nesą, 
bent jau jos akimis žiūrint. Žinant šias aplinkybes, aišku, kad 

Blorna tučtuojau nusivedė Štroiblėderį į savo darbo kambarį, o 
savo Žmonos paprašė palikti juos vienus ir tuo tarpu („Tarpu 
tarp ko?“ - paklausė ponia Blorna) padaryti viską viską, kad 


rastų Katariną. 
š ! 


Ir kodėl gi savas darbo kam- 
barys žmogui staiga pasirodo toks bjaurus, kone sujauktas ir pur- 
vinas, nors niekur nerasi nė dulkelės, o visi daiktai savo vieto- 
se? Kodėl raudoni odiniai foteliai, kuriuose sėdint ne kartą sėk- 
mingai derėtasi ir ne kartą intymiai šnekučiuotasi, kuriuose iš 
tikrųjų patogu sėdėti ir klausytis muzikos, staiga tampa tokie 
atgrasūs, net nuo knygų lentynų darosi koktu, o ant sienos ka- 
bantis originalus paveikslas su Šagalo parašu tiesiog ima kelti 
įtarimą, tarsi tai būtų paties menininko atlikta klastotė? Peleni- 
nės, žiebtuvėliai, viskio buteliukas, - kuo gi nusidėjo šie nekalti, 
nors ir prabangūs daiktai? Kodėl tokia nejauki diena po dar ne- 
jaukesnės nakties šitokia nepakenčiama, o įtampa tarp senų drau- 
gų tokia didelė, kad kone kibirkščiuoja? Kuo neįtinka šiurkščia 
šviesiai gelsva medžiaga dengtos sienos, papuoštos modernia, 
šiuolaikine grafika? 

— Taip, taip, - prabilo Aloyzas Štroiblėderis, - iš esmės aš atvy- 
kau tik pasakyti, kad šiuo atveju tavo pagalbos man nebereikia. 
Tu vėl praradai savitvardą, oro uoste, per rūką. Mat po valandos, 
kai jūs praradote savitvardą ar kantrybę, rūkas išsisklaidė, ir jūs 
galėjote atvykti čionai dar prieš 18.30 val. Jei būtumėte šiek tiek 
ramiau pagalvoję, dar Miunchene būtumėte paskambine į oro uos- 
tą ir išsiaiškinę, kad nebėra jokių kliūčių. Bet gana apie tai. Ne- 
pūskime dūmų vienas kitam į akis - net jei ir nebūtų tvyrojęs rū- 
kas ir lėktuvas būtų išskridęs laiku, vis tiek būtum atvykęs per 

vėlai, nes lemtingoji apklausos dalis jau seniai būtų buvusi baigta 
ir jau nieko nebūtum galėjęs pakeisti. 

- Šiaip ar taip, LAIKRAŠČIUI aš nieko negaliu padaryti, - įsi- 
terpė Blorna. 

— LAIKRAŠTIS, - pareiškė Štroiblėderis, - nėra pavojingas, tai 
Liūdingo rankose, tačiau esama ir kitų laikraščių, o man tinka 
visos antraštės, išskyrus tas, kurios sieja mane su banditais. Ro- 
mantiškas romanas su moterimi daugių daugiausia gali sudaryti 
man privačių, bet ne viešų nemalonumų. Nekenktų net nuotrau- 
ka su tokia įdomia moterimi kaip Katarina Blum, beje, teorijos 
apie poną lankytoją atsisakyta, o nei papuošalas, nei laiškas — na 
taip, aš jai dovanojau gana brangų žiedą, kurį rado, ir rašiau kele- 
tą kartų, bet rado tik vieną voką - nekeltų sunkumų. Blogiau, kad 
šitas Tetgesas svetimu vardu „Iliustruotam žurnalui“ rašo tokius 
dalykus, kurių negali spausdinti LAIKRAŠTYJE, ir kad - na taip - 
Katarina jam pažadėjo išskirtinį interviu. Apie tai aš prieš kelias 
minutes sužinojau iš Liūdingo, kuris irgi mano, kad Tetgesas ims 
interviu, nes nors Liūdingas ir laiko LAIKRAŠTĮ savo rankose, 
tačiau neturi jokios įtakos kitai Tetgeso Žurnalistinei veiklai, vyk- 
domai per statytinį. Bet regis, kad tu iš viso nieko nežinai, ar ne? 

— Nieko nesuprantu, - atsakė Blorna. 

— Keista, kad taip elgiasi advokatas, o aš dar esu jo įgaliotojas; 
štai kas atsitinka, kai beprasmiškai švaistai laiką kratančiuose ir 
dardančiuose traukiniuose, užuot paskambinęs meteorologijos 
tarnyboms, kurios būtų pranešusios, kad rūkas tuoj išsisklaidys. 
Tu, matyt, vis dar nesusisiekei su ja? 

— Ne, o tu? 

— Ne, tiesiogiai - ne. Tik žinau, kad maždaug prieš valandą ji 
skambino į LAIKRAŠTĮ ir žadėjo Tetgesui rytoj po pietų duoti 
išskirtinį interviu. Jis sutiko. Ir dar vienas dalykas, kuris kelia man 
didesnį, daug didesnį nerimą, nuo kurio man tiesiog maudžia 
skrandį, - (Štroiblėderio veide dabar beveik atsispindėjo susijau- 
dinimas, o balse - susirūpinimas), - nuo rytdienos galėsi mane 

keikti, kiek širdis geidžia, nes aš iš tiesų piktnaudžiavau jūsų pa- 
sitikėjimu... tačiau, antra vertus, mes juk iš tiesų gyvename lais- 
voje šalyje, kur nedraudžiama mylėtis su kuo nori, ir patikėk ma- 
nimi, aš padaryčiau viską, kad jai padėčiau, aš netgi statyčiau ant 
kortos savo vardą, nes - gali sau juoktis — aš myliu šitą moterį, 
tik... jai nebegalima padėti... man dar galima padėti... o ji pa- 
prasčiausiai nesileidžia, kad jai padėtum... 

— Otu negali jai padėti kovoti su LAIKRAŠČIU, su šitais kiau- 
lėmis? 

— Dieve mano, neverta taip imti į širdį šitos istorijos su LAIK- 
RAŠČIU, net jeigu jie dabar truputį pakankins jus. Gal nedisku- 
tuokime čia apie bulvarinę žurnalistiką ir spaudos laisvę. Trum- 
pai drūtai, man patiktų, jei galėtumei dalyvauti, kai ji duos inter- 
viu, kaip mano ir jos advokatas. Mat kebliausias dalykas iki šiol 
neiškilo aikštėn nei per apklausas, nei spaudoje: prieš puse metų 
aš jai tiesiog brukte įbrukau raktą nuo mūsų antrojo namo Kol- 
forstenheime. Rakto nerado nei per buto, nei per asmens kratą, 
bet ji jį turi ar bent turėjo, jei paprasčiausiai neišmetė. Tai buvo 
gryniausias sentimentalumas, vadink kaip nori, bet aš troškau, 
kad ji turėtų raktą nuo tų namų, nes nenorėjau išsižadėti vilties, 
kad ji mane kada nors ten aplankys. Patikėk manim, aš jai padė- 
čiau, paremčiau ją, netgi nueičiau ir prisipažinčiau: žiūrėkite, aš 
esu tas ponas lankytojas, - bet žinau, manes ji išsigintų, o savo 
Liudviko - niekada. 

Štroiblėderio veide atsispindėjo kažkokia nauja, netikėta išraiš- 
ka, kuri beveik sukėlė Blornai gailestį, bent jau smalsumą - tikrai; 
ta išraiška buvo kone nuolanki, o gal tai buvo pavydas? 

— Kas ten nutiko su papuošalu, laiškais ir tuo raktu? 

— Po šimts, Hubertai, nejau iki šiol nesupranti? Tai toks daly- 
kas, apie kurį negaliu prasitarti nei Liūdingui, nei Hachui, nei 
policijai — aš esu tikras, jog raktą ji davė savo Liudvikui ir šitas 
tipas kiurkso ten jau dvi dienas. Aš paprasčiausiai bijau, dėl Ka- 
tarinos, dėl policijos pareigūnų ir dėl šito kvailo vaikigalio, kuris 

tikriausiai tupi mano namuose Kolforstenheime. Norėčiau, kad 
jis iš ten dingtų, kol jo neatrado, ir tuo pat metu norėčiau, kad jį 
sučiuptų ir šitas reikalas pagaliau baigtųsi. Ar tau dabar aišku? Ir 
ką tu patartum? 

— Gal skambtelėk, turiu galvoje Kolforstenheimą. 

- Ir manai, kad jeigu jis ten, tai prieis prie telefono? 

— Tada turi skambinti į policiją, kitos išeities nėra. Jau vien tam, 
kad užkirstumei kelią nelaimei. Jei reikės, paskambink anonimiškai. 
Jeigu esama bent menkiausios galimybės, kad Giotenas tavo namuo- 
se, privalai nedelsdamas įspėti policiją. Kitaip tą padarysiu aš. 

— Kad mano namai ir mano vardas vis dėlto atsidurtų antraštė- 
se, susieti su šituo banditu? Aš tikėjausi ko kito... tikėjausi, kad 
tu galbūt ten nuvažiuotum, turiu galvoje Kolforstenheimą, kaip 
mano advokatas, pažiūrėti tvarkos. 

— Dabar? Karnavalo šeštadienį, kai LAIKRAŠTIS jau žino, kad 
aš strimgalviais nutraukiau savo atostogas... ir padariau šitą tik 
todėl, kad nuvažiuočiau į tavo namus, kuriuose praleidi savait- 
galius, pažiūrėti tvarkos? Ar tebeveikia šaldytuvas, ar ne? Ar dar 
teisingai nustatytas šildymo skystu kuru sistemos termostatas, ar 
neįdaužtas koks nors langas, ar neištuštėjęs baras, ar nesudrėkusi 
patalynė? Didžiai vertinamas pramonės advokatas, turintis ištai- 
gingą vilą su plaukimo baseinu ir vedęs „raudonąją Trūdę“, dėl 
to strimgalviais grįžta iš atostogų? Ar tau ši mintis iš tiesų atrodo 
protinga, nors visiškai aišku, kad ponai LAIKRAŠČIO reporteriai 
seka kiekvieną mano žingsnį... aš, taip sakant, vos išlipęs iš mie- 
gamojo vagono, lekiu užmiestin į tavo vilą pažiūrėti, ar greitai 
prasikals krokai, ar jau išdygo snieguolės? Ar tu tikrai galvoji, 
kad ši mintis gera — nė nekalbant apie tai, kad šitas malonusis 
Liudvikas jau įrodė, jog moka puikiai šaudyti? 

— Po paraliais, nežinau, ar čia dera tavo ironija ir sąmojis. Aš 
prašau tavęs kaip savo advokato ir draugo padaryti man paslau- 
gą, netgi ne tiek asmeninę, kiek pilietinę, o tu man postringauji 
apie snieguoles. Nuo vakar šitas reikalas toks slaptas, kad nuo 

šįryt mes jau nebegavome iš ten jokios informacijos. Viskas, ką 
žinome, žinome iš LAIKRAŠČIO, kur Liūdingas, laimė, turi gerų 
draugų. Prokuratūra ir policija net nebesišneka telefonu su Vi- 
daus reikalų ministerija, kur Liūdingas taip pat turi gerų draugų. 
Čia gyvybės ar mirties klausimas, Hubertai. 

Tą akimirką nepasibeldusi įžengė Trūdė su tranzistoriumi ran- 
koje ir ramiai tarė: 

— Tai jau nėra mirties klausimas, tik gyvybės, dėkui Dievui. Jie 
sučiupo jaunuolį, kad ir kaip kvaila, jis šaudė ir į jį šaudė, jį sužei- 
dė, bet gyvybei pavojus negresia. Tavo sode, Aloyzai, Kolforsten- 
heime, tarp plaukimo baseino ir pergolės. Kalbama apie vieno 
Liūdingo kompaniono pusės milijono vertės ištaigingą vilą. Beje, 
dar iš tiesų esama džentelmenų: pirmas dalykas, kurį pasakė mū- 
sų gerasis Liudvikas - tai, kad Katarina iš viso neturinti nieko 
bendra su šiuo reikalu; tai grynai privatus meilės nuotykis, visiš- 
kai nesusijęs su nusikaltimais, kurie jam inkriminuojami, bet ku- 
riuos jis ir toliau neigiąs. Tikriausiai tau teks pakeisti porą langų 
stiklų, Aloyzai, ten kaip reikiant pleškino. Tavo vardo dar nemi- 
ni, tačiau gal tu turėtum paskambinti Modei, kuri, žinoma, jaudi- 
nasi ir kuriai reikia paguodos. Beje, tuo pat metu, kai buvo pa- 
gautas Giotenas, kitoje vietoje sučiupo tariamus jo bendrus. Visa 
tai laikoma tokio komisaro Beicmenės triumfu. O dabar pasipus- 
tyk padus, mielasis Aloyzai, ir įvairumo dėlei pabūki savo gero- 
sios žmonos ponu lankytoju. 

Galima įsivaizduoti, kad šiuo momentu Blornos kabinete vos 
nekilo muštynės, visai nederančios prie kambario aplinkos ir in- 
terjero. Štroiblėderis, matyt, - matyt, - iš tiesų mėgino griebti Trū- 
dę Blorną už gerklės, tačiau jos vyras šito neleido ir pareiškė, 
jog Štroiblėderis gi nekelsiąs rankos prieš damą. Štroiblėderis, 
matyt, - matyt, - atkirto, nesąs tikras, ar tokią aštrialiežuvęe mote- 
riške tinka vadinti dama, ir esama žodžių, kurių tam tikrame kon- 
tekste, visų pirma, kai kalbama apie tragiškus įvykius, nedera var- 
toti ironiškai, ir jeigu jis dar kartą, nors vieną vienintelį kartą iš- 

girsiąs tuos nelemtus žodžius, tai tada, - na, ir kas tada? - tada 
bus baigta. Jis dar nebuvo spėjęs išeiti iš namų, o Blorna dar ne- 
buvo spėjęs pasakyti Trūdei, kad gal ji vis dėlto persūdžiusi, kai 
šioji, tiesiog nedavusi jam prasižioti, tarė: 

- Šiąnakt mirė Katarinos motina. Aš ją tikrai radau Kuir-Hoch- 


4 


Prieš pradedant paskutiniuo- 
sius pakreipimo, atkreipimo ir nukreipimo manevrus, čia reika- 
linga, taip sakant, techninė pastaba. Šioje istorijoje per daug įvy- 
kių. Ji bjauriai, beveik nenugalimai veiksmiška: ir tai jos trūku- 


zakelyje. 


mas. Žinoma, ganėtinai liūdna, kad laisvai samdoma namų dar- 
bininkė nušauna žurnalistą ir tenka aiškinti ar bent jau mėginti 
paaiškinti tokį įvykį. Bet ką daryti su sėkmės lydimais advoka- 
tais, kurie dėl namų darbininkės nutraukia sunkiai užtarnautas 
atostogas, per kurias ketino slidinėti? Su pramonininkais (kurie, 
be to, dar yra ir profesoriai bei partijos menedžeriai), kurie, apim- 
ti nesubrendėliško sentimentalumo, tiesiog brukte įbruka minė- 
tai namų darbininkei raktus nuo savo antrųjų namų (o kartu ir 
patys brukasi); kaip žinome, ir viena, ir kita - nesėkmingai; kurie 
lyg ir trokšta viešumo, bet tik tam tikros rūšies; dalykai ir žmo- 
nės, kurių paprasčiausiai neįmanoma sinchronizuoti ir kurie nuo- 
lat trukdo tėkmei (arba linijinei veiksmo eigai), nes jie, taip sa- 
kant, yra neliečiami. Ką daryti su kriminalinės policijos pareigū- 
nais, kurie nuolat reikalauja gnybčiukų ir juos gauna? Trumpai 
drūtai: viskas per daug pralaidu ir vis dėlto lemiamu momentu 
pranešėjui nepakankamai pralaidu, nes nors vienus ar kitus da- 
lykus galima sužinoti (pvz., iš Hacho ir kai kurių policijos parei- 
gūnų bei pareigūnių), tačiau jokių, absoliučiai jokių, jų žodžių nie- 

ku gyvu nebūtų galima prilyginti kokiems nors įrodymams, nes 
jie tų žodžių nepatvirtintų ir net neištartų jokiame teisme. Jų žo- 
džiai neturi įrodomosios galios! Nė menkiausios vertės viešuo- 
menei. Pavyzdžiui, visa šita afera su gnybčiukais. Žinoma, prie 
telefono linijų prisijungiama siekiant padėti tyrimui, tačiau rezul- 
tatu —- kadangi tai daro ne paiešką vykdantys organai, o kitos in- 
stancijos — oficialioje byloje ne tik negalima naudotis, bet net ne- 
galima apie jį užsiminti. Visų pirma: kas dedasi vadinamojoje te- 
lefoninių pokalbių pasiklausytojų psichikoje? Ką galvoja neprie- 
kaištingas tarnautojas, kuris tik vykdo savo pareigą, kuris, taip 
sakant, jei ne įsakymo, tai tikrai būtinybės užsidirbti duoną ver- 
čiamas, atlieka savo (galimas daiktas, jam kokčią) pareigą, ką jis 
galvoja, kai jam tenka klausytis, kaip anas nežinomas namo gy- 
ventojas, kurį čia trumpumo dėlei pavadinkime meilybių siūly- 
toju, kalba telefonu su tokiu nepaprastai mielu, tvarkingu, beveik 
nepriekaištingu Zmogumi kaip Katarina Blum? Ar jis patiria do- 
rovinį, ar lytinį susijaudinimą, o gal abu kartu? Arjis piktinasi, ar 
užjaučia, o gal jam teikia savotiško malonumo, kai moterį, pra- 
vardžiuojamą „vienuole“ ,iki sielos gelmių žeidžia kimiu balsu kuž- 
dami, grėsmingai išsakomi pasiūlymai? Na, pirmame plane vyks- 
ta tiek daug... o fone dar daugiau. Ką, pavyzdžiui, galvoja nekal- 
tas, vien savo sunkiai pelnomą duoną uždirbinėjantis pasiklausy- 
tojas, kai toks čia jau keletą kartų minėtas Liūdingas skambina 
LAIKRAŠČIO vyriausiajam redaktoriui ir pareiškia maždaug taip: 

— Tučtuojau išmeskite Š., o įdėkite B. 

Žinoma, Liūdingo klausomasi ne todėl, kad reikėtų sekti jį, o 
todėl, kad esama pavojaus, jog, sakykime, šantažuotojai, politi- 
niai gangsteriai ir t. t. gali skambinti jam. Iš kur tokiam neprie- 
kaištingam klausytojui žinoti, kad Š. vadinamas Štroiblėderis, o 
B.- Blorna ir kad SEKMADIENIO LAIKRAŠTYJE daugiau nebus 
rašoma apie Š.,betbus daug rašoma apie B. Ir vis dėlto - kas gi tai 
žino ar bent nujaučia: Blorna yra Liūdingo nepaprastai vertina- 
mas advokatas, beveik begalę kartų įrodęs savo gabumus, nacio- 

naliniu ir internacionaliniu mastu. Nieko kito ir neturėta galvoje, 
kai kitoje vietoje čia buvo šnekėta apie šaltinius, kurie „negali su- 
sieiti“, kaip tie karaliaus vaikai, kuriems apsimetėlė vienuolė uz- 
pūtė žvakę - ir kažkuris iš jų nugrimzdo ir paskendo. O čia dar 
ponia Liūding prašo savo virėjos paskambinti jos vyro sekretorei 
ir išsiaiškinti, ko Liūdingas pageidautų sekmadienį desertui: įda- 
ryto omleto su aguonomis? Žemuogių su ledais i7 grietinėle ar tik 
su ledais, ar tik su grietinėle, o sekretorė, nenorinti trukdyti savo 
viršininko, tačiau žinanti jo skonį, arba, galimas daiktas, trokš- 
tanti sukelti nemalonumų arba problemų, gan kandžiu balsu pa- 
reiškia virėjai esanti visiškai tikra, kad šį sekmadienį ponas Liū- 
dingas labiausiai norėtų karamelės pudingo su griliažo padažų; 
virėja, aišku, taip pat žinanti Liūdingo skonį, prieštarauja ir sako, 
jog jai tai naujiena, ar sekretorė įsitikinusi, kad nepainiojanti savo 
skonio su pono Liūdingo skoniu ir ar ji vis dėlto nesiteiktų per- 
jungti telefono, kad virėja pati galėtų šnektelėti su ponu Liūdin- 
guapie tai, ko šis pageidautų desertui. Tada sekretorė, retkarčiais 
vykstanti su Liūdingu į komandiruotes sekretoriauti per konfe- 
rencijas ir valganti su juo kokiuose nors PALACE tinklo viešbu- 
čiuose arba tarptautinėse turistinėse bazėse, tvirtina, kad kai ji 
keliaujanti su ponu Liūdingu, jis visada valgąs karamelės pu- 
dingą su griliažo padažų; virėja: bet sekmadienį jis nekeliausiąs 
su ja, sekretore, ir ar negalį būti, kad desertą ponas Liūdingas 
renkąsis pagal draugiją, kurioje esąs. Ir t. t., ir t. t. Galiausiai dar 
ilgai diskutuojama apie įdarytą omletą su aguonomis - ir visas 
šis pokalbis mokesčių mokėtojo sąskaita įrašomas į magnetofo- 
ną! Gal magnetofono klausytojas, kuris, žinoma, turi akylai žiū- 
rėti, ar čia nesinaudojama anarchistų slaptažodžiu: gal įdarytu 
omletu vadinamos, pavyzdžiui, rankinės granatos, o ledais su 
žemuogėmis - bombos, vis dėlto, galimas daiktas, galvoja: na ir 
rūpesčiai, arba: kad man tokius rūpesčius, nes galbūt ką tik pa- 
bėgo jo duktė arba sūnus įniko į hašišą, arba vėl padidino nuo- 
mą, ir visa tai -šitie magnetofoniniai įrašai — tik todėl, kad vieną 

sykį buvo grasinama susprogdinti Liūdingą; taip nekaltas pa- 
reigūnas arba tarnautojas pagaliau sužino, ką reiškia įdaryti om- 
letai su aguonomis, jis, kuriam to užtektų kaip pagrindinio pa- 
tiekalo, net ir vieno. 

Pirmame plane per daug įvykių, o mes nieko nežinome apie 
tai, kas dedasi fone. O, kad galėtume nors kartelį pasiklausyti tų 
magnetofono įrašų! Kad pagaliau ką nors sužinotume, kokie - ir 
ar iš viso yra -intymūs ponios Elzės Voltersheim ir Konrado Bei- 
terso ryšiai. Ką reiškė žodis draugas kalbant apie jųdviejų santy- 
kius? Ar ji vadina jį brangiuoju, mieliausiuoju, ar kreipiasi į jį tik 
Konradai arba Koni; kokias meilybes jie sako vienas kitam, jei iš 
viso sako? Galjis, o yra žinoma, kad jis turi puikų, beveik koncer- 
tams ar bentjau chorui tinkantį baritoną, dainuoja jai per telefoną 
dainas? Serenadas? Šlagerius? Arijas? O gal grubiai aptarinėjami 
buvę ar planuojami intymūs santykiai? Juk visa tai būtų įdomu 
sužinoti, nes dauguma žmonių iš prigimties neturi garantuotų 
telepatinių ryšių, todėl griebiasi telefono, kuris jiems atrodo pati- 
kimesnis. Ar aukštesniosios instancijos suvokia, kaip jos psichiš- 
kai apkrauna savo pareigūnus ir tarnautojus? Tarkime, laikinai 
įtariamas vulgarios prigimties asmuo, kuriam pasiklausyti buvo 
gauti „gnybčiukai“, skambina taip pat vulgariam savo dabarti- 
niam seksualiniam partneriui. Kadangi gyvename laisvoje šalyje 
ir turime teisę šnekėti vienas su kitu laisvai bei atvirai, taip pat ir 
telefonu, tai ko gali prisiklausyti arba išgirsti iš magnetofono juos- 
telės, galimas daiktas, doras ar net didžiai dorovingas asmuo, ne- 
svarbu kokios lyties? Ar už tai nereikėtų atsakyti? Ar užtikrinta 
psichiatro priežiūra? Ką apie tai mano Visuomeninių tarnybų, 
transporto ir ryšių profsąjunga? Rūpinamasi pramonininkais, 
anarchistais, bankų direktoriais, bankų plėšikais bei tarnautojais, 
bet kas gi rūpinasi mūsų nacionaline magnetofonininkų kariau- 
na? Ar šiuo klausimu neturi ko pasakyti bažnyčios? Ar nieko ne- 
sugalvoja Fuldos vyskupų konferencija arba Vokiečių katalikų 
centro komitetas? Kodėl tyli popiežius? Nejau niekas nenutuo- 

kia, ko klausosi nekaltos ausys, pradedant karamelės pudingu ir 
baigiantjuodžiausia pornografija? Jauni žmonės raginami pradė- 
ti pareigūno karjerą... o kas gi jų laukia? Telefoniniai ištvirkėliai. 
Štai pagaliau sritis, kur galėtų bendradarbiauti bažnyčios ir prof- 
sąjungos. Galima bent suplanuoti tam tikrą švietimo programą 
pasiklausytojams. Magnetofono juostos su istorijos kursu. Tai 

O dabar atgailaudami grįžtame 
į pirmąjį planą, vėl neišvengiamai imamės darbo prie kanalų, ir 
jau vėl turime pradėti aiškinti! Čia buvo žadėta, kad kraujas dau- 


daug nekainuotų. 


giaunetekės, ir mums atrodo svarbu konstatuoti, jog ponios Blum, 
Katarinos motinos, mirtis iš esmės nėra šio pažado laužymas. Juk 
kalbama ne apie kruviną piktadarybę, nors šioji mirtis ir ne visai 
natūrali. Tiesa, ponios Blum mirtis buvo prievartinė, tačiau ne 
sąmoningai prievartinė. Kad ir kaip būtų - į tai reikia atkreipti 
dėmesį - tasai, per kurį ji mirė, neketino jos nei nužudyti, nei pri- 
baigti, net neketino sužaloti. Kalbama, o tai ne tik įrodyta, bet ir jo 
paties pripažinta, apie tą patį Tetgesą, kurio paties galas buvo 
kruvinas ir sąmoningai smurtinis. Jau ketvirtadienį Gemelsbroi- 
che Tetgesas teiravosi ponios Blum adreso ir jį sužinojo, tačiau 
veltui mėgino patekti pas ją į ligonine. Durininkas, skyriaus se- 
suo Edelgarda ir vadovaujantis gydytojas dr. Heinenas atkreipė 
jo dėmesį į tai, kad poniai Blum po sunkios, bet sėkmingos vėžio 
operacijos labai reikalinga ramybė; kad nuo to tiesiog priklausą, 
ar ji išgysianti, kad jos visiškai negalima jaudinti ir negalį būti nė 
kalbos apie kokį nors interviu. Į pastabą, jog dėl savo dukters ry- 
šių su Giotenu ponia Blum taip pat esanti „šių dienų istorijos he- 
rojė“, gydytojas atkirto, kad ir šių dienų istorijos herojai jam visų 

pirma esą pacientai. Tačiau jiems besikalbant, Tetgesas pastebė- 
jo, jog pastate dirba dažytojai, ir vėliau tiesiog puikavosi prieš 
savo kolegas, kad panaudojus „paprasčiausią iš visų triukų - dar- 
bininkų triuką“, t. y. įsigijus chalatą, puodą su dažais ir teptuką, 
penktadienio rytą jam vis dėlto pavykę įsigauti pas ponią Blum, 
nes iš nieko tiek daug neišpeši kaip iš motinų, tegu ir sergančių; 
jis supažindines ponią Blum su faktais, nesąs visiškai tikras, ar ji 
viską supratusi, nes Gioteno pavardė jai, matyt, nieko nereiškusi, 
ir ji tarusi: „Ir kodėl taip turėjo pasibaigti, ir kodėl taip turėjo atsi- 
tikti“, iš ko jis LAIKRAŠTYJE padares: „Taip ir turėjo atsitikti, 
taip ir turėjo pasibaigti“. Nedidelį ponios Blum žodžių iškraipy- 
mą Tetgesas aiškino tuo, jog jis kaip reporteris nusiteikęs ir įpra- 
tęs „padėti paprastiems žmonėms suformuluoti savo mintis“. 

Netgi nebuvo galima tiksliai 
nustatyti, ar Tetgesas iš tiesų įsigavo pas ponią Blum, ar, norėda- 
mas pateikti LAIKRAŠTYJE cituotus Katarinos motinos žodžius 
kaip interviu rezultatą, išgalvojo arba prasimanė savo apsilanky- 
mą, kad įrodytų savo žurnalistinį išradingumą ar stropumą ir, be 
to, dar šiek tiek pasigirtų. Dr. Heinenui, seseriai Ėdelgardai, ispa- 
nei medicinos seseriai, vardu Huelva, portugalei valytojai, vardu 
Puelka, - visiems atrodo neįmanoma, kad „tam tipui iš tiesų būtų 
užteke įžūlumo tai padaryti“ (dr. Heinenas). Na, be abejonės, ne 
vien tas galbūt pramanytas, tačiau Tetgeso pripažįstamas apsilan- 
kymas pas Katarinos motiną tikrai turėjo lemiamą reikšmę; be to, 
žinoma, kyla klausimas, ar ligoninės personalas paprasčiausiai nei- 
gia tai, ko neturėjo būti, ar Tetgesas prasimanė istoriją apie apsilan- 
kymą pas Katarinos motiną, norėdamas neva pažodžiui pacituoti, 
ką šioji kalbėjusi. Čia turi viešpatauti absoliutus teisingumas. Lai- 

koma įrodytu dalyku, jog Katarina pasisiuvo kostiumą, kad po to, 
kai jau susitarė su Tetgesu dėl interviu, ir po to, kai SEKMADIE- 
NIO LAIKRAŠTIS išspausdino dar vieną Tetgeso straipsnį, pasi- 
žvalgytų kaip tik toje smuklėje, iš kurios nelaimingasis Šioneris „iš- 
dūmė su kažkokia mergužėle“. Taigi tenka laukti. Yra tikra, pa- 
tvirtinta, tiesiog argumentuota tai, kad dr. Heineną nustebino stai- 
gi jo pacientės Marijos Blum mirtis ir kad, anot jo, „nors ir negali- 
ma įrodyti, bet negalima ir visai atmesti nenumatytų veiksnių“. 
Čiajokiu būdu nedera kaltinti niekuo dėtų dažytojų. Vokiečių ama- 
tininkų garbė neturi būti sutepta: nei sesuo Ėdelgarda, nei užsie- 
nietės damos Huelva ir Puelka negali garantuoti, kad visi dažyto- 
jai - jų buvo keturi iš Kuire esančios Merkenso firmos - iš tiesų 
buvo dažytojai, ir kadangi tie keturi dirbo skirtingose vietose, nie- 
kas negali tikrai Žinoti, ar nebus ten įsliūkinęs koks pašalaitis su 
chalatu, dažų puodu ir teptuku. Tikra: Tetgesas tvirtino (negalima 
sakyti prisipažino, nes jo apsilankymo fakto negalima įrodyti) bu- 
vęs pas Mariją Blum ir ėmęs iš jos interviu, ir šį jo tvirtinimą suži- 
nojo Katarina. Ponas Merkensas taip pat sutiko, kad visi keturi da- 
Žytojai, aišku, nebuve visą laiką savo darbo vietose vienu metu, ir 
jeigu kas nors būtų norėjęs įsliūkinti, tai būtų buvę vieni niekai. Dr. 
Heinenas vėliau pareiškė apskųsiąs LAIKRAŠTĮ dėl skelbtos Kata- 
rinos motinos citatos, sukelsiąs skandalą, nes jei tai tiesa, tai esą 
klaiku — tačiau savo grasinimo jis neįvykdė taip, kaip ir Blorna, 
kuris žadėjo „duoti į snukį“ Štroiblėderiui. 

Tą šeštadienį, 1974 m. vasario 
23 d., Klogo kavinėje Kuire (kalbama apie to viešbučio šeimi- 
ninko, kuriam Katarina jaunystėje kartais padėdavo virtuvėje ir 
serviruoti, sūnėną) prieš pietus pagaliau susitiko Blornos, ponia 

Voltersheim, Konradas Beitersas ir Katarina. Jie glėbesčiavosi, 
liejo ašaras, netgi ponia Blorna. Aišku, ir Klogo kavinėje vyravo 
karnavalo nuotaika, tačiau savininkas, Ervinas Klogas, pažino- 
jęs, tujines ir vertinęs Katariną, užleido susirinkusiems savo pri- 
vatų gyvenamąjį kambarį. Iš ten Blorna pirmiausia paskambino 
Hachui ir atšaukė popietinį pasimatymą muziejaus fojė. Jis pra- 
nešė Hachui, kad netikėtai mirusi Katarinos motina, tikriausiai 
dėl Tetgeso iš LAIKRAŠČIO apsilankymo. Hachas buvo sukal- 
bamesnis nei ryte ir prašė perduoti jo asmeninę užuojautą Kata- 
rinai, kuri tikrai nepykstanti ant jo, nes net neturinti tam pa- 
grindo. Beje, jis bet kuriuo metu pasiruošęs padėti. Nors jis da- 
bar labai užsiėmęs dėl Gioteno apklausų, tačiau rastų laisvo lai- 
ko; tiesa, per Gioteno apklausas iki šiol nepaaiškėję nieko, kas 
mestų šešėlį ant Katarinos. Giotenas minėjęs ją ir šnekėjęs apie 
ją labai prielankiai ir taktiškai. Tačiau leidimo jį aplankyti vis 
dėlto nesą ko tikėtis, nes jie ne giminės, o apibūdinimas „suža- 
dėtinė“, suprantama, būtų palaikytas pernelyg abejotinu ir ne- 
įtikinamu. 

Sužinojusi apie savo motinos mirtį, Katarina, regis, nepalūžo. 
Beveik atrodė, kad jai palengvėjo. Aišku, Katarina parodė dr. Hei- 
nenui LAIKRAŠČIO numerį, kuriame minimas Tetgeso interviu 
ir cituojama jos motina, tačiau ji anaiptol nepritarė dr. Heineno 
pasipiktinimui tuo interviu, o pareiškė, jog šie žmonės žudą ir 
šmeižią, ji, aišku, tai niekinanti, tačiau, matyt, tokia jau šitų laik- 
raštininkų pareiga - palikti nekaltus žmones be garbės, gero var- 
do ir sveikatos. Dr. Heineną, kuris neteisingai įtarė Katariną mar- 
ksizmu (galbūt ir jis skaitė Bretlo, buvusio Katarinos vyro, užuo- 
minas LAIKRAŠTYJE,), šiek tiek nugąsdino jos šaltakraujiškumas, 
irjis paklausė, ar ji laikanti tai - tuos LAIKRAŠČIO triukus - struk- 
tūrine problema. Katarina nesuprato, ką jis nori pasakyti, ir pa- 
purtė galvą. Tada sesuo Ėdelgarda nuvedė ją į lavonine, į kurią ji 
įžengė kartu su ponia Voltersheim. Katarina pati nutraukė dro- 
bulę motinai nuo veido, tarė: „Taip“, - ir pabučiavo ją į kaktą; 

sesers Edelgardos paraginta sukalbėti trumpą maldelę, Katarina 
papurtė galvą ir atsakė: 

— Ne. 

Tada vėl užtraukė drobulę motinai ant veido, padėkojo vienuo- 
lei ir tik išeidama iš lavoninės ėmė verkti, iš pradžių tyliai, paskui 
smarkiau ir pagaliau nevaržomai. Gal ji prisiminė ir savo velionį 
tėvą, kurį paskutinį kartą matė būdama šešerių metukų, taip pat 
ligoninės lavoninėje. Elzei Voltersheim dingtelėjo arba, tiksliau 
tariant, krito į akį, kad ji dar niekada nematė Katarinos verkian- 
čios, net kai ši buvo mažutė, kai kentėdavo mokykloje arba kai ją 
slėgdavo gyvenimo negandos. Labai mandagiai, beveik maloniai 
Katarina užsispyrė padėkoti užsienietėms damoms Huelvai ir Pu- 
elkai už viską, ką šios padariusios jos motinai. Ji išėjo iš ligoninės 
susitvardžiusi, taip pat nepamiršo per administraciją telegrama 
informuoti savo kalintį brolį Kurtą. 

Tokia ji liko visą popietę ir vakarą: susitvardžiusi. Nors ji nuo- 
lat išsitraukdavo abu LAIKRAŠČIO numerius, primindavo Blor- 
noms, Elzei V. ir Konradui B. visas detales ir tai, kaip jie tas deta- 
les interpretuoja, atrodė, kad ir jos požiūris į LAIKRAŠTĮ šiek tiek 
pasikeitė. Šiuolaikiškai kalbant: mažiau emocinis, daugiau anali- 
tinis. Tarp šių jai artimų ir draugiškai nusiteikusių žmonių, Ervi- 
no Klogo gyvenamajame kambaryje, Katarina atvirai prašneko 
apie savo santykius su Štroiblėderiu: sykį, po vakaro pas Blornas, 
Štroiblėderis parvežęs ją namo; nors ji griežtai, kone su pasidygė- 
jimu prieštaravusi, palydėjęs ją iki namų durų, o paskui net ir į 
butą, nes paprasčiausiai įkišęs tarp durų koją. Na, jis, žinoma, mė- 
ginęs kabinėtis, ir, ko gero įsižeidęs, nes jai anaiptol neatrodę, jog 
jam neįmanoma atsispirti, ir galų gale - tai buvojau po vidurnak- 
čio — išėjęs. Nuo tos dienos jis ją tiesiog persekiojęs, vis ateidinė- 
davęs, siųsdavęs gėlių, rašydavęs laiškus, ir jam keletą kartų pa- 
vykę įsiveržti pas ją į butą, tąsyk jis tiesiog įbrukęs jai žiedą. Štai 
ir viskas. Todėl ji nepatvirtinusi jo apsilankymų ir neatskleidusi 
jo vardo, nes jai atrodę, kad būsią neįmanoma išaiškinti tardyto- 

jams, kad tarp jų nieko, ničnieko nebuvę, jie netgi nė karto nepa- 
sibučiavę. Kas gi ja patikėtų, kad ji atsispyrusi tokiam žmogui 
kaip Štroiblėderis, kuris ne tik turtingas, bet ir išgarsėjęs tarp po- 
litikų, ekonomistų ir mokslininkų savo paperkančiu žavesiu, be- 
veik kaip kino aktorius, o kas gi tikėtų tokia namų darbininke 
kaip ji, kad ji atsispyrusi kino aktoriui, ir net ne dėl dorovinių 
priežasčių, o dėl to, kad jis ne jos skonio? Jis paprasčiausiai nė 
trupučio jos nežavėjęs, ir visą šitą istoriją apie poną lankytoją ji 
laikanti bjauriausiu brovimusi į tokią sritį, kurios ji net nenorėtų 
vadinti intymia, nes tai sukeltų nesusipratimų, - juk ji nė iš tolo 
nebuvusi suartėjusi su Štroiblėderiu... mat jis įstūmęs ją į tokią 
padėtį, kurios ji niekam neįstengtų paaiškinti, o tardytojų grupei 
juo labiau. Bet galų gale — ir čia Katarina nusijuokė - ji pajutusi 
Štroiblėderiui tam tikrą dėkingumą, nes jo namų raktas pravertęs 
Liudvikui, ar bent jau adresas, nes - čia ji vėl nusijuokė - Liudvi- 
kas, žinoma, ir be rakto būtų tenai įsmukes, tačiau turint raktą, 
aišku, buvę lengviau, ir ji taip pat žinojusi, kad vila per karnavalą 
tuščia, nes kaip tik prieš dvi dienas, prieš sutikdamas dalyvauti 
suvažiavime Bad B. kurorte, Štroiblėderis ją vėl baisiausiai kanki- 
nes, tiesiog spaudęs ir siūles jai ten praleisti karnavalo savaitgalį. 
Taip, Liudvikas jai minėjęs, kad jo ieškanti policija, tačiau sakęs 
tik tai, kad dezertyravęs iš bundesvero ir ketinąs mauti į užsienį, 
ir — ji nusijuokė trečią kartą - jai atrodę juokinga savomis ranko- 
mis įkišti jį į šildymo angą ir parodyti jam avarinį išėjimą, vedantį 
į dienos šviesą „Elegantiško būsto prie upės“ gale, prie Hochke- 
pelio gatvės kampo. Ne, ji visai nemaniusi, kad policija sekanti ją 
ir Gioteną, ji žiūrėjusi į tai kaip į savotišką plėšikų ir žandarų ro- 
mantiką ir tik ryte - Liudvikas tikrai išėjęs jau šeštą valandą - ji 
suvokusi, kaip visa tai buvę rimta. Katarina neslėpė palengvėji- 
mo, kad Giotenas suimtas, dabar, tarė ji, jis daugiau nebegalėsiąs 
krėsti kvailysčių. Lig šiol ji visą laiką bijojusi, nes šitas Beicmenė 
jai keliąs siaubą. 


AD, 


Čia reikia konstatuoti ir užfik- 
suoti, kad šeštadienio popietė ir vakaras prabėgo beveik malo- 
niai, taip maloniai, kad visi - Blornos, Elzė Voltersheim ir keis- 
tai tylus Konradas Beitersas — gerokai nusiramino. Pagaliau — 
net ir Katarinai - pasirodė, kad „įtampa išsisklaidė“. Giotenas 
suimtas, Katarinos apklausos baigtos, Katarinos motina, nors ir 
per anksti, išsivadavo iš sunkių kančių, laidojimo formalumai 
jau pradėti tvarkyti, pažadėta, kad visi reikalingi dokumentai 
Kuire bus Užgavėnių pirmadienį; nepaisant švenčių, juos išduoti 
maloniai sutiko vienas administracijos tarnautojas. Galų gale tam 
tikra paguoda buvo ir tai, kad kavinės savininkas Ervinas Klo- 
gas, griežtai atsisakęs imti bet kokį užmokestį už maistą (kalba- 
ma apie kavą, likerius, bulvių salotas, dešreles ir pyragą), atsi- 
sveikindamas tarė: 

— Nenukabink nosies, Katrynėle, ne visi čia blogai apie tave 


galvoja. 

Tegu paguoda, slypinti šiuose žodžiuose, tėra santykinė, nes 
ką gi reiškia tas „ne visi“?... bet, šiaip ar taip, tai „ne visi“. Sutarta 
važiuoti pas Blornas ir ten praleisti likusį vakarą. Ten Katarinai 
buvo kuo griežčiausiai uždrausta ką nors tvarkyti, jai atostogos ir 
ji privalanti atsipūsti. Virtuvėje sumuštinius gamino ponia Vol- 
tersheim, o Blorna su Beitersu tuo metu rūpinosi židiniu. Katari- 
na iš tiesų leidosi „vieną sykį palepinama“. Vėliau įsiviešpatavo 
tikrai maloni nuotaika, ir jeigu ne mirtis bei labai mielo žmogaus 
areštas, vėlyvą vakarą jie tikrai būtų išdrįsę pašokti, juk vis dėlto 
karnavalas. 

Blornai nepavyko atkalbėti Katarinos nuo planuoto interviu su 
Tetgesu. Ji liko rami ir labai maloni, ir vėliau — kada iš interviu 
išėjo „interviu“ — Blornai šiurpuliai nugara perbėgo, kai jis viską 
prisiminė ir pagalvojo, kaip atkakliai ir šaltakraujiškai Katarina 

užsispyrė duoti tą interviu ir kaip ryžtingai atsisakė jo pagalbos. 
Ir vis dėlto vėliau jis nebuvo visai tikras, kad jau tą vakarą Katari- 
na buvo apsisprendusi įvykdyti žmogžudystę. Jam atrodė daug 
labiau tikėtina, jog lemiamą reikšmę turėjęs SEKMADIENIO 
LAIKRAŠTIS. Visi išsiskyrė ramiai, vėl glėbesčiuodamiesi, šįsyk 
be ašarų, prieš tai kartu pasiklausę ir rimtosios, ir lengvosios mu- 
zikos, o Katarina ir Elzė Voltersheim šiek tiek papasakojo apie 
gyvenimą Gemelsbroiche ir Kuire. Tik pusę vienuoliktos vakaro 
Katarina, ponia Voltersheim ir Beitersas, prisiekę didelę draugystę 
ir simpatiją, išsiskyrė su Blornomis, kurie sakėsi esą laimingi, kad 
vis dėlto spėjo - dėl Katarinos - grįžti laiku. Gęstant židinio lieps- 
nai, prie vyno butelio jie papasakojo apie savo naujuosius atosto- 
gų planus ir apie savo draugo Štroiblėderio bei jo žmonos Modės 
charakterius. Kai Blorna paprašė savo žmonos per būsimus apsi- 
lankymus nebevartoti žodžių „ponas lankytojas“, juk ji privalan- 
ti suprasti, kad į tuos žodžius pernelyg jautriai reaguojama, Trū- 
dė Blorna atsakė: 
— Jį mes pamatysime negreitai. 

Paliudyta, kad likusį vakarą 
Katarina praleido ramiai. Ji dar sykį pasimatavo savąjį beduinės 
kostiumą, tvirčiau persiuvo porą siūlių ir nusprendė panaudoti 
baltą nosinaitę kaip čadrą. Jie dar mažumėlę pasiklausė radijo, 
sukrimto keletą sausainių ir atsigulė poilsio. Beitersas, pirmą sy- 
kį atvirai nuėjęs su ponia Voltersheim į jos miegamąjį, Katarina, 
įsitaisiusi ant kušetės. 

Kai sekmadienio rytą Elzė Vol- 
tersheim ir Konradas Beitersas nubudo, rado kuo dailiausiai pa- 
dengtą pusryčių stalą ir į termosą nukoštą kavą, o Katarina, jau 
tikrai su apetitu pusryčiaujanti, sėdėjo prie stalo svetainėje ir skai- 
tė SEKMADIENIO LAIKRAŠTĮ. Čia gal nereikia referuoti, beveik 
užteks vien cituoti. Tenka pripažinti, Katarinos „story“ su nuotrau- 


ka jau nebebuvo pirmame puslapyje. Pirmame puslapyje šį kartą 
buvo Liudvikas Giotenas ir antraštė: „Švelnusis Katarinos Blum 
meilužis sulaikytas pramonininko viloje“. Pati istorija buvo išsa- 
mesnė nei anksčiau 7-9-me puslapiuose, gausiai iliustruota nuo- 
traukomis: Katarina per Pirmąją komuniją, jos tėvas - sugrįžęs gran- 
dinis, Gemelsbroicho bažnyčia, dar kartą Blornų vila. Katarinos mo- 
tina, kokių keturiasdešimties metų, atrodanti ganėtinai liūdnai, kone 
puolusi, prie mažučio nameliūkščio Gemelsbroiche, kur jie gyve- 
no, pagaliau ligoninė, kurioje naktį iš penktadienio į šeštadienį Ka- 
tarinos motina mirė. Tekstas: 

Pirmąja tikrai neperprantamos, vis dar nesuimtos Katarinos Blum au- 
ka dabar galima vadinti jos pačios motiną, neišgyvenusią šoko, kurį sukėlė 
jos dukters veiksmai. Jau ganėtinai keista, kad tuo metu, kai motina gulėjo 
mirties patale, duktė, apimta aistringo meilumo, šoko baliuje su plėšiku ir 
žmogžudžiu, o tai, kad mirus motinai ji neišliejo nė vienos ašaros, panašu 
į tikrų tikriausią iškrypimą. Ar ši moteris iš tiesų Hik „šalta kaip ledas ir 
apdairi'? Vieno iš jos buvusių darbdavių, visų gerbiamo kaimo gydytojo 
žmona apibūdina ją šitaip: „Iš prigimties ji buvo tikra kekšė. Man teko ją 
atleisti, dėl mano paauglių sūnų, dėl mūsų pacientų, taip pat ir dėl mano 
vyro reputacijos. Gal Katarina B. buvo prikišusi pirštus ir prie liūdnai 
pagarsėjusio dr. Fėnerno išeikvojimų? (Kitados LAIKRAŠTIS pranešė apie 
šį atvejį.) Ar jos tėvas — simuliantas? Kodėl nusikalto jos brolis? Vis dar 
nųslė: jos staigus kilimas ir didžiulės pajamos. Dabar galutinai nustatyta: 
Katarina Blum padėjo pasprukti krauju susitepusiam Giotenui, ji begė- 

diškai piktnaudžiavo vieno didžiai gerbiamo mokslininko ir pramoninin- 
ko draugišku pasitikėjimu ir nuoširdžiu paslaugumu. Per tą laiką LAIK- 
RAŠTIS gavo žinių, beveik nuosekliai įrodančių, kad ne pas ją lankydavo- 
si ponas, 0 ji nekviesta lankydavo tą poną, norėdama iššniukštinėti jo vilą. 
Paslaptingosios Blum kelionės automobiliu dabar jau neatrodo tokios pa- 
slaptingos. Ji nesivaržydama statė ant kortos garbingo žmogaus reputaci- 
ją, jo šeimos laimę, politinę karjerą apie kurią LAIKRAŠTIS yra ne kartą 
rašęs — nekreipdama jokio dėmesio į ištikimos žmonos ir keturių vaikų 
jausmus. Matyt, vienos kairuoliškos grupės pavedimu Blum turėjo su- 
griauti Š. karjerą. 

Nejaugi policija ir prokuratūra iš tiesų tikės gėdos dėme paženklintu 
Giotenu, įrodinėjančiu, kad Blum visiškai nekalta? LAIKRAŠTIS dar 
kartą klausia: ar mūsų tardymo metodai vis dėlto ne per švelnūs? Ne- 
jaugi turime būti žmoniški tiems, kurie praradę bet kokį žmoniškumą? 

Prierašai po nuotraukomis, kuriose nufotografuoti Blorna, po- 
nia Blorna ir jų vila: 

Nuo septintos valandos iki šešioliktos trisdešimt Blum šiame name 
dirbdavo savarankiškai, neprižiūrima, o dr. Blorna ir ponia dr. Blorna 
ja visiškai pasitikėjo. Kažin kas čia dėdavosi, kai nieko nenutuokiantys 
Blornos užsiimdavo savo profesine veikla? O gal jie nebuvo tokie nai- 
vūs? Jų santykis su Blum vertinamas kaip labai artimas, kone inty- 
mus. Laikraščių reporteriams kaimynai pasakojo, jog beveik galima šne- 
kėti apie draugystę. Čia praleisime tam tikras užuominas, kurios nėra 
susijusios su reikalo esme. O gal susijusios? Koks vaidmuo teko poniai 
dr. Gertrūdai Blornai, kuri vienos garbingos aukštosios techninės mo- 
kyklos metraščiuose dar ir šiandien vadinama „raudonąja Trūde“? Kaip 
Giotenas galėjo pasprukti iš Blum buto, nors policija lipte lipo jam ant 
kulnų? Kas iki menkiausių smulkmenų žinojo daugiabučio namo „Ele- 
gantiškas būstas prie upės" konstrukcijos planus? Ponia Blorna. Par- 
davėja Herta Š. ir darbininkė Klaudija Št. pasakė LAIKRAŠČIUI žo- 
dis žodin: „Tai, kaip jiedu šoko (kalbama apie Blum ir banditą Giote- 
ną)... tarsi pažinotų vienas kitą ištisą amžinybę. Tai nebuvo atsitikti- 
nis susitikimas, tai buvo pasimatymas. 


(84) 


AB 


Kai vėliau uždarame rate Beic- 
menei papriekaištavo, kad jis beveik keturiasdešimt aštuonias va- 
landas nekliudė Gioteno, apie kurio buvimą Štroiblėderio viloje 
žinojo jau nuo ketvirtadienio vakaro 23.30 val., ir taip rizikavo, 
kad Giotenas vėl pabėgs, Beicmenė nusijuokė ir pareiškė, jog jau 
ketvirtadienį maždaug nuo vidurnakčio Giotenui nebelikę jokių 
galimybių pasprukti. Namas stovįs miške, bet jį „tarsi sargybos 
bokštai“ tiesiog idealiai supą medžiotojų bokšteliai, Vidaus rei- 
kalų ministras buves išsamiai informuotas ir sutikęs su visomis 


priemonėmis; sraigtasparniu, kuris, žinoma, nusileidęs tokiu at- 
stumu, kad jo nesigirdėtų, tučtuojau buvęs atskraidintas specia- 
lus būrys, kuris pasiskirstęs po medžiotojų bokštelius, kitą rytą 
vietinės policijos skyrius buvęs kuo slapčiausiai sustiprintas dar 
dviem dešimtimis pareigūnų. Svarbiausia buvę stebėti, su kuo 
mėgins susisiekti Giotenas, ir sėkmė pateisinusi riziką. Jis susisie- 
kęs su penkiais asmenimis. Ir, žinoma, reikėję sulaikyti ir suimti 
tuos penkis asmenis bei atlikti kratas jų butuose prieš sulaikant 
Gioteną. Jį čiupę tik tada, kai jis susisiekęs su visais, su kuo norė- 
jęs, ir iš lengvabūdiškumo ar įžūlumo jautęsis toks saugus, jog jį 
buvę galima stebėti iš šalies. Beje, už kai kurias svarbias detales 
jis, Beicmenė, esąs dėkingas LAIKRAŠČIO reporteriams, jam pri- 
klausančiai leidyklai ir su šia įstaiga susijusiems organams, turin- 
tiems paslankesnių ir ne visada įprastų būdų, kaip sužinoti smulk- 
menas, kurių negali atskleisti oficialūs tyrinėtojai. Taip, pavyz- 
džiui, paaiškėję, kad ponia Voltersheim, kaip ir ponia Blorna, ne- 
santi visai švari. Voltersheim gimusi 1930 m. Kuire ir esanti ne- 
santuokinė darbininkės duktė. Jos motina dar gyva, bet kurgi ji 
gyvenanti? VDR, ir anaiptol ne prievarta, o savo noru; jai ne sykį, 
pirmą kartą 1945 m., dar kartą 1952 m., paskui 1961 m., prieš pat 
pastatant sieną, siūlyta grįžti į savo gimtine Kuirą, kur ji turinti 

nedidelį namuką ir morgeną žemės. Tačiau ji - visus tris kartus ir 
visada griežtai - atsisakiusi. O dar įdomesnis asmuo esąs Volters- 
heim tėvas, toks Lumas, taip pat darbininkas, be to, tuometinės 
VKP narys, kuris 1932 m. emigravęs į Tarybų Sąjungą ir ten neva 
dingęs be Žinios. Jo, Beicmenės, nuomone, į Vokietijos vėrmachto 
dingusiųjų be žinios sąrašus tokie pražuvėliai neįtraukti. 

Kadangi negali būti tikras, ar 


kai kurios palyginti aiškios nuorodos į ryšį tarp to, kas daryta, ir 


to, kas padaryta, neprasprūsta pro akis arba nėra klaidingai su- 
prantamos kaip paprasčiausios užuominos, čia reikalinga dar 
viena nuoroda: LAIKRAŠTIS, kuris per savo reporterį Tetgesą 
juk neabejotinai paankstino Katarinos motinos mirtį, SEKMA- 
DIENIO LAIKRAŠTYJE apkaltino Katariną dėl motinos mirties 
ir dar - daugiau ar mažiau atvirai - prikišo jai, jog ji pavogusi iš 
Štroiblėderio jo antrosios vilos raktą! Tą vis dėlto reikėtų dar 
kartą pabrėžti, nes niekada negali būti tikras. Taip pat negali 
būti tikras, ar teisingai suvokiami visi LAIKRAŠČIO šmeižtai, 
melai ir iškraipymai. 

Blornos pavyzdžiu čia parodysime, kaip LAIKRAŠTIS galėjo 
veikti net palyginti protingus žmones. Tame vilų priemiestyje, 
kur gyveno Blornos, SEKMADIENIO LAIKRAŠČIO, žinoma, ne- 
pardavinėdavo. Ten skaitomi tauresni dalykai. Tad atsitiko taip, 
kad Blorna, kuris manė, kad viskas jau praėjo, ir tik mažumėlę 
būgštaudamas laukė Katarinos pokalbio su Tetgesu, tik trečia- 
dienį, paskambinęs poniai Voltersheim, sužinojo apie straipsnį 
SEKMADIENIO LAIKRAŠTYJE. O poniai Voltersheim atrodė sa- 
vaime suprantama, kad Blorna jau skaitęs SEKMADIENIO LAIK- 
RAŠTĮ. Na, vis dėlto reikia manyti, jog jau visi suvokė, kad Blor- 

na buvo nuoširdus, tikrai sunerimes dėl Katarinos, bet kartu ir 
blaiviai mąstantis žmogus. Bet nūnai telefonu išklausęs ponios 
Voltersheim skaitomas tam tikras ištraukas iš SEKMADIENIO 
LAIKRAŠČIO, jis - kaip sakoma - netikėjo savo ausimis... papra- 
šė perskaityti dar kartą, tada, matyt, patikėjo ir — turbūt taip rei- 
kėtų sakyti - jam tiesiog trūko kantrybė. Jis ėmė rėkti, staugti, 
puolė ieškoti virtuvėje tuščio butelio, rado, nudūmė su juo į gara- 
žą, kur jį, laimė, sulaikė jo žmona ir neleido jam pagaminti tikro 
Molotovo kokteilio, kurį Blorna norėjo įmesti į LAIKRAŠČIO re- 
dakciją, o paskui dar vieną - į Štroiblėderio „pirmąją vilą“. Įsi- 
vaizduokime: akademinį išsilavinimą turintis keturiasdešimt dve- 
jų metų vyras, kurį už sugebėjimą blaiviai ir aiškiai vesti derybas — 
ir dar internacionaliniu lygiu: ir Brazilijoje, ir Saudo Arabijoje, ir 
Šiaurės Airijoje - jau septynerius metus vertina Liūdingas ir ger- 
bia Štroiblėderis... taigi čia kalbama anaiptol ne apie provincialą, 
o apie visą pasaulį išmaišiusį žmogų — ir tai jis ruošėsi gaminti 
Molotovo kokteilį! 

Ponia Blorna, daug nesukdama sau galvos, pavadino tai ūmiu 
smulkiaburžuaziniu romantiniu anarchizmu, tiesiog užkalbėjo jį, 
kaip užkalbamas skaudulys arba žaizda, pati čiupo telefoną, pa- 
prašė ponios Voltersheim perskaityti atitinkamas ištraukas, ir čia 
reikia pasakyti: ji, net ji, išblyško ir padarė tai, kas tikriausiai bu- 
vo blogiau už bet kokį Molotovo kokteilį, ji vėl čiupo telefoną, 
paskambino Liūdingui (kuris maždaug tuo metu kaip tik sėdėjo 
prie savo žemuogių su grietinėle ir su vaniliniais ledais) ir pa- 
prasčiausiai išrėžė jam: 

- Jūs kiaule, parše neraliuotas. 

Tiesa, ji neprisistatė vardu, tačiau galima numanyti, jog visi Blor- 
nos pažįstami atskirdavo jo žmonos, išgarsėjusios savo taikliu ir 
aštriu liežuviu, balsą. Tai vėlgi pasirodė per smarku josios vyrui, 
maniusiam, kad ji šnekėjusi su Štroiblėderiu. Na, čia dar kilo įvai- 
riausių kivirčų, net tarp Blornų, tarp Blornų ir kitų, bet kadangi 
per tuos kivirčus nužudytų nebuvo, verčiau nešnekėsime apie 

juos. Šios savaime nereikšmingos, nors ir lauktos SEKMADIENIO 
LAIKRAŠČIO pasekmės čia minimos tik norint parodyti, kaip pa- 
sipiktino ir kaip žiauriai susidoroti ketino net išsilavinę ir gana 
aukštą padėtį visuomenėje užimantys žmonės. 

Įrodyta, kad apie šį laiką - maždaug prieš dvyliktą valandą — 
Katarina išėjo iš žurnalistų kavinės „Pas auksinę antį“, kurioje 
neatpažinta praleido pusantros valandos ir tikriausiai surinko ži- 
nių apie Tetgesą, o paskui laukė Tetgeso savo bute, į kurį šis įžen- 
gė po kokių penkiolikos minučių. Apie „interviu“ tikriausiai ne- 
verta daugiau šnekėti. Jau žinome, kaip jis vyko. (Žr. p. 6-7) 


DU, 


Kad patikrintų, kiek teisingi 
stulbinantys, visus dalyvaujančius asmenis tikrai stulbinantys Ge- 
melsbroicho kunigo žodžiai, jog Katarinos tėvas buvęs užsimas- 
kaves komunistas, Blorna vieną dieną nuvažiavo į tą kaimą. Visų 
pirma: kunigas patvirtino savo žodžius, pripažino, kad LAIKRAŠ- 
TIS citavęs jį pažodžiui ir neiškraipydamas, jis negalėjo pateikti 
kokių nors savo teiginio įrodymų, bet ir nenorėjo šito, net pareiš- 
kė, jog jam nė nereikią kokių nors įrodymų, jis vis dar galįs pa- 
sikliauti savo uosle ir paprasčiausiai užuodęs, kad Blumas esąs 
komunistas. Apibūdinti savo uoslę kunigas nenorėjo, taip pat ne- 
buvo ir labai paslaugus, kai Blorna paprašė vis dėlto paaiškinti, 
jeigu jau kunigas negalįs apibūdinti savo uoslės, koks 91 tas komu- 
nisto kvapas, taip sakant, kaipgi kvepiąs komunistas, ir čia - deja, 
tą tenka pasakyti - kunigas ėmė elgtis gana nemandagiai, pasitei- 
ravo Blornos, ar šis katalikas, o kai Blorna atsakė teigiamai, pri- 
minė jam, jog jis turįs būti paklusnus, ko Blorna taip ir nesuprato. 
Žinoma, nuo tos akimirkos buvo sunku ką nors sužinoti apie Blu- 
mus, kuriuos, regis, čia ne itin mėgo; jis išgirdo piktų žodžių apie 

velionę Katarinos motiną, kuri vieną kartą su nūnai jau atleistu 
zakristijonu iš tiesų zakristijoje ištuštino vieną butelį mišių vyno, 
išgirdo piktų žodžių apie Katarinos brolį, kuris buvęs tikra nelai- 
mė, tačiau vienintelė Katarinos tėvo komunistines pažiūras pa- 
tvirtinanti citata buvo jo 1949 m. vienoje iš septynių kaimo smuk- 
lių valstiečiui Šoimeliui pasakyti žodžiai, turėję skambėti maž- 
daug taip: „Socializmas - tai dar ne pats baisiausias dalykas“. Dau- 
giau nieko nepavyko išpešti. Viena, ką laimėjo Blorna baigiant 
tuos nesėkmingus tyrinėjimus kaime, - jį patį gal ne išplūdo, bet 
išvadino komunistu, ir dar, o tai jį itin skaudžiai nustebino, tokia 
dama, lig tol buvusi jam gana paslaugi, kone simpatizavusi, į pen- 
siją išėjusi mokytoja Elma Cūbringer, kuri, kai Blorna su ja atsi- 
sveikino, pašaipiai šyptelėjo, net mirktelėjo ir tarė: 

— Kodėljūs neprisipažįstate, kad pats esate vienas iš jų... ojūsų 


Zmona tai tikrai. 
r į | 


Deja, čia negalima nutylėti vie- 
nokios ar kitokios prievartos, kilusios, kai Blorna ruošėsi proce- 
sui prieš Katariną. Didžiausią klaidą jis padarė, kai, Katarinos pra- 
šomas, ėmėsi ginti ir Gioteną ir vis mėgino gauti juodviem leidi- 
mą pasimatyti, nes Blorna atkakliai tvirtino, jog juodu esą susiža- 
dėję. Sužadėtuvės įvykusios kaip tik tą vasario dvidešimtosios 
vakarą ir naktį po jo. Ir t. t., ir t. t. Galima įsivaizduoti, ko prirašė 
LAIKRAŠTIS apie jį, apie Gioteną, apie Katariną ir apie ponią Blor- 
ną. Čia neverta visko minėti arba cituoti. Šiek tiek nusižengti tam 
tikram lygiui arba nusileisti iš jo galima tik tada, kai tai būtina, o 
čia nėra būtina, nes per tą laiką tikriausiai jau spėjome susipažinti 
su LAIKRAŠČIU. Buvo paskleistas gandas, jog Blorna žadąs skir- 
tis, gandas, kuriame nebuvo nė lašo, nė lašelio teisybės, bet kuris 

vis dėlto pasėjo tarp sutuoktinių tam tikrą nepasitikėjimą. Buvo 
tvirtinama, kad jo finansiniai reikalai klostąsi prastai, o tai buvo 
blogai, nes buvo tiesa. Jis tikrai šiek tiek per daug išleido, kadangi 
ėmėsi savotiškai globoti Katarinos butą, kurį buvo sunku išnuo- 
moti ir neįmanoma parduoti, nes butas „suteptas krauju“. Šiaip 
ar taip, buto kaina smuko, o Blorna visą laiką turėjo mokėti nė 
kiek nesumažėjusią amortizaciją, procentus ir t. t. O dar pasirodė 
pirmieji požymiai, jog dėl savo gyvenamojo komplekso „Elegan- 
tiškas būstas prie upės“ „Hafteksas“ ketina pareikšti ieškinį Ka- 
tarinai Blum, kad šioji atlygintų nuostolius, mat ji numušusi būs- 
to nuomos, pardavimo ir visuomeninę vertę. Taigi matome: ne- 
malonumai, vieni nemalonumai. Tiesa, pirmoji instancija nesuti- 
ko su bandymu atleisti ponią Blorną iš architektūros firmos kaip 
netekusią pasitikėjimo, nes ji supažindinusi Katariną su gyvena- 
mojo komplekso substruktūra, tačiau niekas negali žinoti, kaip 
nuspręs antroji ir trečioji instancijos. Ir dar vienas dalykas: antra- 
sis automobilis jau parduotas, o LAIKRAŠTYJE neseniai pasiro- 
dė Blornų tikrai elegantiškų „superratų“ nuotrauka su prierašu: 
„Kada gi raudonajam advokatui teks persėsti į mažojo žmogaus 


automobilį?“ 
1, 


Aišku, Blornos santykiai su 
„Liūštra“ (Liūdingo ir Štroiblėderio investicija) pašlijo, nors ir ne- 
nutrūko. Dabar šnekama tik apie „sutvarkymą“. Kad ir kaip bū- 
tų, neseniai Štroiblėderis jam pranešė telefonu: 


— Badu mirti mes judviem neleisime. 

O Blorna nustebo, kad Štroiblėderis pasakė „judviem“, o ne 
„tau“. Žinoma, jis dar dirba „Liūštrai“ ir „Hafteksui“, tačiau jau 
nebe internacionaliniu mastu ir net ne nacionaliniu, tik retai re- 

gioniniu, o dažniausiai lokaliniu, t. y. jis turi vargti su niekšeliais 
sutarčių laužytojais ir skundikais, kurie, pavyzdžiui, pareiškia ieš- 
kinį, kad jiems žadėta marmuro apdaila tėra Zolnhofeno skalū- 
nas, arba su tipais, kuriems buvo žadėtas trigubas lako sluoksnis 
ant vonios durų ir kurie peiliu nugramdo dažus ir samdo eksper- 
tus, nustatančius, jog čia tik du sluoksniai; varvantys vonios čiau- 
pai,sugedę šiukšlialaidžiai, duodantys pretekstą nemokėti sutar- 
tyse suderėtų pinigų, - štai atvejai, kurie dabar jam tenka, o juk 
anksčiau jis gal ne nuolat, bet vis dėlto pakankamai dažnai ke- 
liaudavo iš Buenos Airių į Persepolį ir atgal, kad dalyvautų ren- 
giant stambius projektus. Karinėje tarnyboje tai vadinama degra- 
dacija, kuri dažniausiai susijusi su žeminančiomis tendencijomis. 
Pasekmė: dar ne skrandžio opa, tačiau Blornai pradeda skaudėti 
skrandį. Blogai, kad Kolforstenheime jis ėmėsi savarankiškų tyri- 
mų, bandydamas sužinoti iš vietinio policininko, ar suimant Gio- 
teną raktas buvo įkištas iš vidaus ar iš lauko pusės, ar buvo rasta 
kokių nors žymių, liudijančių, kad Giotenas įsilaužė. Kas iš to, 
kai tyrimas baigtas? Tai - šitą reikia konstatuoti - toli gražu negy- 
do skrandžio opos; nors policininkas Hermansas buvo jam labai 
malonus, anaiptol neįtarinėjo jo komunistinėmis pažiūromis, ta- 
čiau primygtinai patarė nekišti čia nagų. Tik viena paguoda liko 
Blornai: jo žmona jam vis meilesnė, jos liežuvis vis dar aštrus, 
tačiau ji niekada negelia Blornai, o tik kitiems, nors ir ne visiems. 
Trūdės planas parduoti vilą, išpirkti Katarinos butą ir į jį persi- 
kraustyti ligi šiol neįgyvendinamas vien dėl buto dydžio, tiksliau 
sakant, dėl jo mažumo, mat Blorna nori atsisakyti savo kontoros 
mieste ir tvarkyti reikalus namie; jis, laikomas liberalu ir ūžauto- 
ju, malonus, linksmas kolega, kurio pobūvius visi mėgo, pamažu 
ima virsti asketu, nebekreipti dėmesio į savo drabužius, kuriems 
visada teikė daug reikšmės, ir kadangi jis nekreipia į juos dėme- 
sio iš Hesų, o ne taip, kaip siūlo mada, kai kurie kolegos netgi tvir- 
tina, jog jis nė kiek nebesirūpina savo kūno priežiūra ir ima smir- 
dėti. Taigi maža vilties, kad jis padarytų naują karjerą, nes tikrai 

čia negalima nieko, ničnieko slėpti — jo kūno kvapas ne toks kaip 
anksčiau, tai jau ne kvapas žmogaus, kuris rytais žvaliai strykteli 
po dušu ir negaili muilo, dezodorantų ir tualetinio vandens. 
Trumpai drūtai: Blorna smarkiai pasikeitė. Jo draugai - jam dar 
liko keletas, tarp jų ir Hachas, su kuriuo, beje, Blorna turi ir tar- 
nybinių reikalų nagrinėjant Liudviko Gioteno ir Katarinos Blum 
bylas - susirūpinę, juo labiau kad jo agresija, pavyzdžiui, prieš 
LAIKRAŠTĮ, nuolat spausdinantį apie Blorną trumpus straipsne- 
liūkščius, nebeprasiveržia, o akivaizdžiai užgniaužiama. Jo drau- 
gai taip smarkiai susirūpinę, kad prašė Trūdės Blornos slapčia 
patikrinti, ar Blorna neįsigyja ginklų, ar negamina sprogmenų, 
nes nušautojo Tetgeso vietą užėmė jo pasekėjas, kuris Eginhardo 
Templerio vardu savotiškai tęsia Tetgeso darbą: šitam Temple- 
riui pavyko nufotografuoti Blorną, įžengiantį į privatų lombar- 
dą, o paskui, matyt, nufotografavus per vitriną, parodyti LAIK- 
RAŠČIO skaitytojams derybas tarp Blornos ir lombardo šeimi- 
ninko: deramasi, kokia suma įvertinti įkeičiamą žiedą, kurį lom- 
bardo šeimininkas apžiūrinėja per didinamąjį stiklą. Prierašas 
po nuotrauka: „Ar raudonieji šaltiniai tikrai išseko, ar šitas skur- 


das apsimestinis?“ 
$ Š I 


Didžiausias Blornos rūpestis — 
taip nuteikti Katariną, kad per svarbiausią bylos nagrinėjimo dalį 
šioji parodytų, jog tik sekmadienio rytą ji pasiryžusi atkeršyti Tet- 
gesui ir anaiptol netroškusi jo nužudyti, o norėjusi tik išgąsdinti. 
Nors jau šeštadienį, kviesdama Tetgesą interviu, ji ketinusi išdrožti 
jam viską, ką apie jį galvojanti, ir parodyti jam, ką jis padaręs su 


jos ir jos motinos gyvenimu, tačiau žudyti ji nenorėjusi net sek- 
madienį, net perskaičiusi straipsnį SEKMADIENIO LAIKRAŠTY- 

JE. Reikia vengti įspūdžio, kad Katarina dieną naktį planavusi ir 
pagal planą įvykdžiusi žmogžudystę. Blorna mėgina išaiškinti jai, 
tvirtinančiai, kad n0ras nužudyti kilęs jai jau ketvirtadienį, perskai- 
čius pirmąjį straipsnį, kad daug kam - ir jam - kartais norisi ką 
nors nužudyti, bet privalu suvokti skirtumą tarp noro nužudyti 
ir žmogžudystės plano. Be to, jam kelia nerimą dar vienas daly- 
kas: Katarina vis dar nesigaili, tad nesigailės ir per teismą. Ji anaip- 
tol neprislėgta, o savotiškai laiminga, kad gyvena „tokiomis pa- 
čiomis sąlygomis kaip ir mano mielasis Liudvikas“. Ji laikoma 
pavyzdinga kaline, dirba virtuvėje, tačiau jei bylos nagrinėjimo 
svarbiausios dalies pradžia dar užsitęs, Katarina bus perkelta į 
ūkio (ekonomikos) skyrių; bet ten, kaip pavyko sužinoti, jos anaip- 
tol nelaukia išskėstomis rankomis - ir administraciją, ir kalinius 
gąsdina sklindantis garsas apie jos padorumą, ir po visas kalini- 
mo įstaigas tarsi siaubinga žinia plinta požiūris, jog visą savo baus- 
mės atlikimo laiką - manoma, kad bus reikalaujama penkiolikos 
metų, 0ji gaus nuo aštuonerių iki dešimties - Katarina turbūt dirbs 
ekonomikos srityje. Matome, kad padorumo kartu su gebėjimu 
planuoti ir inteligencija, niekur nepageidauja, net kalėjimuose, ir 


4. 


Kaip konfidencialiai pranešė 
Blornai Hachas, tikriausiai nepavyks pagrįsti Giotenui pateikto 
kaltinimo žmogžudyste, tad ir bylos dėl to nekels. Laikoma įro- 
dytu dalyku, kad jis ne tik dezertyravo iš bundesvero, bet ir pa- 


netgi administracija. 


darė šiai šlovingai organizacijai didelę žalą (ne tik moralinę, bet 
ir materialinę). Jis ne banką apiplėšė, o visiškai ištuštino seifą, 
kuriame buvo dviejų pulkų karių alga ir didelės pinigų atsar- 
gos; be to, klastojo finansinius dokumentus, vogė ginklus. Na, 

reikia manyti, kad ir jis gaus nuo aštuonerių iki dešimties metų. 
Tada, kai jį paleistų, jam būtų kokie trisdešimt ketveri, o Katari- 
nai — trisdešimt penkeri metai, ir ji tikrai kuria ateities planus: 
Katarina tikisi, kad kol ją paleis, užaugs nemaži jos kapitalo pro- 
centai ir tada ji „kur nors, žinoma, ne čia“ atidarys „restoraną su 
kulinarijos servisu“. Ar ją nūnai galima laikyti Gioteno sužadėti- 
ne tikriausiai bus sprendžiama ne aukštesniuoju, bet aukščiau- 
siuoju lygiu. Atitinkami pareiškimai jau pateikti ir pradėjo savo 
ilgą kelią per instancijas. Beje, kai Giotenas skambino iš Štroiblė- 
derio vilos, jis šnekėjo tik su bundesvero kariškiais arba jų žmo- 
nomis, tarp jų ir karininkais bei karininkienėmis. Laukiama vidu- 


tinio masto skandalo. 
Š 5 ! 


Katarina, suvaržyta tik laisvės 
požiūriu, beveik netrikdoma žvelgia į ateitį, o Elzė Voltersheim 
darosi vis tulžingesnė ir tulžingesnė. Ją labai įskaudino, kad bu- 
vo apjuodinti jos motina ir velionis tėvas, kuris laikomas staliniz- 
mo auka. Galima pastebėti, kad Elzė Voltersheim vis priešiškes- 
nė visuomenei ir net Konradui Beitersui nepavyksta sušvelninti 


šių tendencijų. Kadangi Elzė vis labiau specializavosi ruošti šaltų 
užkandžių stalą: planuoti, gaminti maistą ir aptarnauti, - ji daro- 
si vis agresyvesnė tų pobūvių svečiams, nesvarbu ar tai būtų už- 
sienio, ar vietiniai žurnalistai, pramonininkai, profsąjungų veikė- 
jai, bankininkai ar vadovaujantys tarnautojai. 

— Kartais, - neseniai pasakojo ji Blornai, - aš vargais negalais 
tvardausi, kad nesuversčiau kokiam Zėgeriui ant frako dubens 
bulvių salotų arba kokiai nors ožkai į iškirptę - lėkštės su lašišos 
gabaliukais, kad jie nors sykį patirtų, kas yra siaubas. Tegu jie 
vieną kartą pažiūri į viską kitomis, mūsų, akimis: kaip jie visi 

visi, žinoma, pirmiausia puola prie sumuštinių su ikrais... o tarp 
jų esama ir tokių tipų, apie kuriuos aš žinau, kad jie milijonieriai 
arba milijonierių žmonos, bet jie vis tiek susibruka į kišenes ci- 
garetes, degtukus arba sausainius. Greitai jie atsineš ir kokius 
nors plastikinius maišelius kavai susipilti... ir viskas, viskas kaž- 
kaip apmokama iš mūsų mokesčių, vienaip ar kitaip. Esama ti- 
pų, kurie nepusryčiauja ir nepietauja, o paskui kaip maitvana- 
giai puola prie šaltų užkandžių... bet aš, žinoma, nenorėjau įžeis- 


DO, 


Iki šiol sužinota apie vieną 
smurto aktą, kuris, deja, susilaukė gana didelio visuomenės dė- 


ti maitvanagių. 


mesio. Atidarant dailininko Frėderiko Le Bošo, kurio mecenatu 
laikomas Blorna, parodą, Blorna pirmą kartą vėl asmeniškai susi- 
tiko su Štroiblėderiu, ir kai šis žengė prie jo švytėdamas, o Blorna 
nenorėjo jam paduoti rankos, Štroiblėderis tiesiog čiupo Blorną 
už rankos ir sukuždėjo jam: 

— Dieve mano, neimk to per daug į širdį, mes neleisime jums 
nusiristi... tik tu pats, deja, ritiesi. 

Na, dabar, deja, turime būti teisingi ir pranešti, kad šią aki- 
mirką Blorna iš tiesų trenkė Štroiblėderiui į s... Kuo greičiau pa- 
sakysime, kad kuo greičiau pamirštume: tekėjo kraujas, Štroib- 
lėderiui iš nosies, asmeniškais vertinimais, keturi-septyni lašai, 
tačiau nutiko dar blogesnis dalykas - Štroiblėderis, tiesa, atšlijo, 
bet paskui tarė: 

— Aš tau atleidžiu, viską atleidžiu... žinant tavo emocine būk- 
le... 

Šie žodžiai, regis, buvo Blornai paskutinis lašas, pastūmėjęs jį 

tam, ką liudininkai pavadino „muštynėmis“, o taip jau yra, kad 
viešai pasirodant tokiems žmonėms kaip Štroiblėderis ir Blorna, 
dalyvavo ir LAIKRAŠČIO fotografas, toks Kotenzėlis, nušautojo 
Šionerio pasekėjas, ir tikriausiai neverta pykti ant LAIKRAŠČIO — 
juo labiau kad jau spėjome pažinti jo būdą - kad šis išspausdino 
tų muštynių nuotrauką su antrašte: „Kairysis advokatas fiziškai 
puola konservatyvų politiką“. Išspausdino, žinoma, jau kitą rytą. 
Be to, per tą parodą susitiko ir Modė Štroiblėder su Trūde Blorna. 
Modė Štroiblėder tarė Trūdei Blornai: 

— Aš tikrai tave užjaučiu, mieloji Trūde. 

O Trūdė B. atrėžė Modei Š.: 

— Susikišk savo užuojautą atgal į šaldytuvą, prie visų savo jaus- 
mų ir kuo greičiau. 

Ir kai Modė Š. dar kartą prakalbo jai apie atlaidumą, švelnumą, 
užuojautą, beveik meile, sakydama: „Niekas, ničniekas, net tavo 
triuškinantys pareiškimai negali sumažinti mano prielankumo“, — 
Trūdė Blorna prapliupo tokiais žodžiais, kurių čia negalima kar- 
toti, apie juos galima tik referuoti; damai nederėjo tokie žodžiai, 
kuriais Trūdė B. užsiminė apie daugybę Štroiblėderio bandymų 
suartėti ir, be to, - nusižengdama pareigai tylėti, kurios turi laiky- 
tis ir advokato žmona - paminėjo žiedą, laiškus ir raktą, kuriuos 
„tavo vis pavaromas jaunikis paliko viename bute“. Čia besivai- 
dijančias damas išskyrė Frėderikas Le Bošas, kuris pasinaudojo 
proga ir nuovokiai nušluostė Štroiblėderiui kraują sugeriamojo 
popieriaus lapu, padarė iš jo, kaip pats sakė, „One minute piece of 
art“*, pavadino „Ilgametės vyriškos draugystės pabaiga“, pasira- 
šė ir padovanojo ne Štroiblėderiui, bet Blornai, sakydamas: 

— Gali parduoti, kad kiek papildytum savo piniginę. 

Pastarasis faktas bei pradžioje aprašyti smurtiniai veiksmai ro- 
do, kad menas vis dėlto turi ir socialinę funkciją. 


? Meno kūrinys per vieną minutę (angl.). 

Žinoma, didžiai apgailėtina, 
kad pabaigoje taip maža darnos ir taip maža vilčių, kad ji įsivieš- 
pataus. Viskas baigėsi ne integracija, bet konfrontacija. Aišku, ga- 
lima paklausti: o kodėl? Jauna moteris, gerai nusiteikusi, beveik 
linksma nuėjo į nekaltą šokių vakarėlį, o po keturių dienų - ka- 


dangi čia ne teisime, o tik pasakosime, tad apsiribosime vien pra- 
nešdami faktus - ji tapo žudike, iš esmės, jei gerai pagalvosime, 
tik dėl laikraščių pranešimų. Susitvenkia irzlumas ir įtampa, o 
galop du labai labai seni draugai net susimuša. Jųdviejų žmonos 
pasigalanda liežuvius. Atstumta užuojauta, net atstumta meilė. 
Labai nemaloni raida. Linksmas, pasaulietiškas žmogus, mylin- 
tis gyvenimą, mėgstantis keliones ir prabangą, apsileidžia taip, 
kad nuojo kūno sklinda blogas kvapas! Nustatytas net kvapas iš 
burnos. Jis nori parduoti savo vilą, lankosi lombarde. Jo žmona 
dairosi „ko nors kito“, nes neabejoja, kad antroje instancijoje ji 
pralaimės; ji net pasiryžusi, šita gabi moteris pasiryžusi vėl eiti į 
stambią baldų firmą dirbti vyresniąja pardavėja, vadinama „pa- 
tarėja interjero klausimais“, bet ten jai pasako, „kad mes, malo- 
ningoji ponia, paprastai parduodame kaip tik tiems sluoksniams, 
su kuriais jūs susivaidijote“. Trumpai drūtai - liūdnas vaizdas. 
Prokuroras Hachas jau slapčiomis pakuždėjo draugams, ko dar 
nedrįso pasakyti pačiam Blornai: kad jam tikriausiai neleis būti 
gynėju, nes jis per daug šališkas. Ir kas iš to bus, kuo tai baigsis? 
Kas laukia Blornos, jei jis neteks galimybės lankyti Katariną ir — 
šito jau nebegalima slėpti! - laikytis su ja už rankučių. Nėra ko 
abejoti: jis ją myli, jinai jo ne, ir jis neturi nė menkiausių vilčių, nes 
viskas, viskas juk priklauso jos „mielajam Liudvikui“! Ir dar rei- 
kia pridurti, kad šiuo atveju „laikymasis už rankučių“ yra grynai 
vienpusis, nes jo esmė tik ta, kad Blorna, perduodamas Katarinai 
dokumentus, užrašus arba pažymas, uždeda jai ant rankų savą- 

sias ir laiko jas šiek tiek, gal trim, keturiom, daugių daugiausia 
penkiom dešimtosiomis sekundės, ilgėliau nei derėtų. Po para- 
liais, ir kaip atkurti darną, juk net stiprus prielankumas Katarinai 
neskatina jo, na, sakykime, šiek tiek dažniau praustis. Jo neguo- 
džia net ir tas faktas, kad jis, jis vienintelis atskleidė, iš kur gautas 
ginklas — o to padaryti nepavyko nei Beicmenei, nei Mėdingui, 
nei jų padėjėjams. Na, sakyti „atskleidė“ gal ir per daug, kalbama 
apie savanorišką Konrado Beiterso prisipažinimą, šia proga jis pa- 
sisakė esąs senas nacis ir, matyt, vien tam turįs dėkoti, kad į jį iki 
šiol neatkreipę dėmesio. Na, jis buvęs Kuire politiniu vadovu ir 
anuomet galėjęs šiek tiek padėti ponios Voltersheim motinai, na, 
O pistoletas - tai jo senas tarnybinis ginklas, kurį jis paslėpęs, bet, 
kad ir kaip kvaila, rodęs Elzei ir Katarinai; vieną kartą jie netgi 
nuvažiavę trise į mišką ir ten surengę šaudymo pratybas; Katari- 
na pasirodžiusi puiki šaulė ir sakiusi jam, kad dar paauglystėje 
dirbdavusi padavėja Šaulių sąjungoje ir retsykiais gaudavusi pro- 
gą papyškinti. Na, šeštadienį vakare Katarina paprašiusi jo buto 
raktų, motyvuodama tuo, kad jis juk turįs suprasti, jog jai paga- 
liau norisi pabūti vienai, jos pačios butas jai esąs žuvęs, žuves... 
bet šeštadienį Katarina vis dėlto likusi pas Elzę ir pistoletą iš jo 
buto tikriausiai paėmusi sekmadienį, tada, kai papusryčiavusi ir 
perskaičiusi SEKMADIENIO LAIKRAŠTĮ, persirengusi beduine 
ir išvažiavusi į šitą Žurnalistų smukle. 


DO. 


Galų gale dar vis dėlto lieka 
pranešti kai ką lyg ir malonaus: Katarina nupasakojo Blornai nu- 
sikaltimo eigą, taip pat nupasakojo, kaip ji praleido tas septynias 
ar šešias su puse valandos nuo žmogžudystės iki atvykimo pas 
Mėdingą. Turime džiugią galimybę cituoti šį pasakojimą pažo- 

džiui, nes Katarina viską išdėstė raštu ir atidavė Blornai, kad šis 
galėtų tuo pasinaudoti per procesą. 

„Į žurnalistų kavinę nuėjau tik norėdama pažiūrėti į jį. Norėjau 
žinoti, kaip atrodo toks žmogus, kaip jis elgiasi, kalba, geria, šoka — 
tasai žmogus, kuris sugriovė mano gyvenimą. Taip, prieš tai aš 
nuėjau į Konrado butą ir pasiėmiau pistoletą, netgi pati jį užtai- 
siau. Paprašiau parodyti, kaip tai daroma, kai tąsyk šaudėme miš- 
ke. Kavinėje laukiau pusantros ar dvi valandas, tačiau jis nesiro- 
dė. Ketinau visai neduoti jam interviu, jei jis pasirodytų labai bjau- 
rus, ojeigu būčiau mačiusi jį anksčiau, iš viso nebūčiau ėjusi. Bet 
įsmuklę jis neužsuko. Kad man netrukdytų, paprašiau šeiminin- 
ko, jo pavardė Kraflūnas, Pėteris Kraflūnas, susipažinau su juo 
papildomai uždarbiaudama, ten jis kartais dirba vyresniuoju kel- 
neriu... paprašiau jo, kad leistų man padėti pilstyti už baro gėri- 
mus. Pėteris, aišku, žinojo, ką rašė apie mane LAIKRAŠTIS, jis 
pažadėjo mane įspėti, jei atsirastų Tetgesas. Kadangi vis dėlto bu- 
vo karnavalas, pakviesta porą kartų išėjau šokti, bet Tetgesas ne- 
sirodė, 0 aš ėmiau labai nervintis, nes nenorėjau susitikti su juo 
nepasiruošusi. Na, apie dvyliktą nuvažiavau namo, ir man buvo 
koktu tame suteptame ir subjaurotame bute. Man teko luktelėti 
porą minučių, kol į duris paskambino, per tas porą minučių kaip 
tik spėjau nuspausti pistoleto saugiklį ir parankiai įsidėti jį į savo 
rankinuką. Taip, tada pasigirdo skambutis, o kai atidariau, jis jau 
stovėjo už durų, maniau, kad skambina apačioje ir aš dar turėsiu 
kelias minutes, bet jis jau buvo užvažiavęs liftu ir stovėjo priešais 
mane, aš išsigandau. Iš karto supratau, koks jis kiaulė, tikras kiaulė. 
Ir, be to, žavus. Tokius paprastai vadina žaviais. Na, juk jūs matė- 
te nuotraukas. Jis tarė: 

— Na, Blumyte gėlyte, ką mudu dabar veiksime? 

Nieko neatsakiau, nėriau į gyvenamąjį kambarį, o jis atėjo iš 
paskos ir tarė: 

— Ko išpūtei akis, gėlele mano, gal iš pradžių trinktelėkime. 

Na, per tą laiką atsidūriau prie savo rankinuko, o jis ėmė prie 

manes lįsti, ir aš pagalvojau: „Trinktelėti, na ką gi“, išsitraukiau 
pistoletą ir iš karto šoviau į jį. Du, tris, keturis sykius. Gerai neat- 
simenu, kiek kartų. Tą galite perskaityti policijos pranešime. Taip, 
ir nemanykite, jog man naujiena, kad vyriškis ima prie manęs lįs- 
ti. Kai nuo keturiolikos metų ir dar anksčiau šeimininkauji, prie 
daug ko pripranti. Bet šitas tipas... ir dar „trinktelėti“, ir aš pagal- 
vojau: gerai, dabar trinktelės. Žinoma, jis to nesitikėjo, dar spok- 
sojo į mane gal pusę sekundės ar panašiai, toks apstulbęs, visai 
kaip kine, lyg perkūno trenktas. Tada jis parkrito, turbūt negy- 
vas. Pistoletą numečiau šalia jo ir išdūmiau. Liftu nusileidau že- 
myn ir grįžau smuklėn, o Pėteris nustebo, nes nuo mano išėjimo 
nepraėjo nė pusvalandis. Tada vėl stojau dirbti už baro, daugiau 
nešokau ir visą laiką galvojau: „Gal tai netiesa“, bet žinojau, jog 
tai tiesa. O Pėteris kartais prieidavo prie manęs ir sakydavo: „Šian- 
dien jis nepasirodys, tas tavo draugužis“, - o aš atsakydavau: 
„Atrodo, kad taip“. Ir dėjausi abejinga. Iki keturių pilsčiau degti- 
ne, tekinau alų, atidarinėjau šampano butelius ir serviravau suk- 
tinukus. Paskui išėjau, net neatsisveikinusi su Pėteriu, iš pradžių 
patraukiau į šalia esančią bažnyčią, ten sėdėjau gal pusvalandį ir 
mąsčiau apie savo motiną, apie jos sumautą, varganą gyvenimą, 
ir apie savo tėvą, kuris nuolat, nuolat priekabiaudavo, nuolatos 
keikdavo valdžią ir bažnyčią, įstaigas ir tarnautojus, karininkus 
ir viską aplinkui, bet jei tik tekdavo su kuo nors išjų susidurti, tai 
imdavo keliaklupsčiauti, kone uodegą vizgindavo iš nuolanku- 
mo. Ir apie savo vyrą, Bretlo, ir apie tą bjaurastį, kurios jis prišne- 
kėjo šitam Tetgesui, aišku, ir apie savo brolį, kuris visą laiką tyko- 
davo mano pinigų, jei tik uždirbdavau kelias markes, jis iškauly- 
davo jas iš manęs kokioms nors kvailystėms, drabužiams ar mo- 
tociklams, ar žaidimų automatams, ir, žinoma, apie kunigą, kuris 
mokykloje vis vadindavo mane „mūsų rausvąja Katrynėle“, aš 
net nesuprasdavau, ką jis turi galvoje, o visa klasė kvatodavosi, 
nes tada iš tiesų išrausdavau. Taigi. Ir, žinoma, apie Liudviką. 
Paskui išėjau iš bažnyčios, įsmukau į pirmą pasitaikiusį kiną, 

paskui iš kino - vėl į bažnyčią, nes tą karnavalo sekmadienį baž- 
nyčia buvo vienintelė vieta, kur galėjai rasti šiek tiek ramybės. 
Aišku, galvojau ir apie nušautąjį savo bute. Neatgailaudama, ne- 
sigailėdama. Juk jis norėjo trinktelėti, aš ir trinktelėjau, ar ne? Ir 
vieną akimirką man toptelėjo, kad tai tas pats tipas, kuris skambi- 
nėjo man naktį ir vis kankino vargšę Elzę. Pagalvojau, kad čia tas 
pats balsas, ir dar norėjau leisti jam šiek tiek paplepėti, kad įsiti- 
kinčiau, nors kokia iš to nauda? Paskui staiga užsimaniau stip- 
rios kavos ir patraukiau į Bekeringo kavinę, ne į sale, o į virtuvę, 
nes pažįstu Kėtę Bekering, savininko žmoną, nuo ūkio mokyklos 
laikų. Kėtė elgėsi su manimi labai maloniai, nors turėjo gana daug 
darbo. Ji pavaišino mane puodeliu kavos, maltą kavą užplikė puo- 
delyje, visai taip, kaip ruošdavo močiutė. Bet tada ji prašneko apie 
tas šiukšles iš LAIKRAŠČIO, maloniai, bet taip, tarsi ji šiek tiek 
tuo tikėtų... o ir iš kurgi tiems žmonėms žinoti, kad visa tai — 
melas. Bandžiau jai aiškinti, bet ji nesuprato, tik sumirksėjo ir ta- 
rė: „Tai tu iš tikrųjų myli tą vaikiną“, o aš atsakiau: „Taip“. Tada 
padėkojau už kavą, sėdau lauke į taksi ir nuvažiavau pas šitą Mė- 
dingą, kuris anuomet buvo man toks malonus.“ 

